
Hou dé Taraban

8.  Ceux de Taraban
Pour illustrer ces graves réflexions grammaticales et étymologiques (dont Jean Risse vient de parler dans les chapitres précédents de La Langue Paysanne), il sied maintenant de raconter, en honnête patois de chez nous, quelques réjouissantes histoires, propres à divertir les gens de bien qui liront ce livre. Ces menus propos et batifolages relatent les gestes et discours plaisants des gens de Taraban, localité située en Basse-Gruyère, mais fort méchamment oubliée par les cartographes, qui semblent avoir ourdi autour de ce hameau la conspiration du silence. Les aventures qui suivent m’ont été narrées, jour après jour, par le seul pauvre que nous possédons, vu que chaque commune est obligée d’avoir au moins un pauvre pour consommer les rebuts et les rogatons quand les cochons sont rassasiés. Le nôtre est un vieux rémouleur, connu sous le nom de « Fachon », ayant chez tous les bourgeois, table mise, pain sec et potée de soupe.
Chez moi, il vient pour la goutte. Il a flairé la présence de plusieurs bouteilles de fine eau-de-vie de prune qui m’échurent l’an dernier en héritage, et, au passage, il se présente pour en apprécier, en connaisseur, la force et le fumet. Il en prélève, dans sa discrétion, un verre dénommé bobinot, mais pas davantage. En retour, il m’apporte chaque fois un récit plein de sens et d’agrément, et ce sont ces contes que j’ai transcrits ci-après. Ils ne m’ont coûté que trois bouteilles de prune et la peine de les retenir.
Ils ne sont pas très longs, chacun d’eux ayant été exprimé dans l’espace de temps précis que durait l’absorption du verre de schnaps. Ceux qui, très courts, tiennent en quelques lignes seulement, correspondent aux petites verres sablés d’une seule lampée. Ils ont presque tous pour héros les gens du village, personnages hilares, saugrenus, obtus, mais toutefois farceurs, industrieux et matois, tels que Pancuet, Tobie, Guchte, et autres citoyens émérites, de recommandable commerce.
Voici ces historiettes, conservées aussi fraîches que possible, en langage de Gruyère, comme elles ont coulé le long de la barbe verdâtre de mon vieil ami. Il y manque, malheureusement, l’accent éraillé du bonhomme, son nez truculent, ses petits yeux gris-bleu, paillards et bridés, encadrés de rouge, et le chapeau cabossé qui ombrage son crâne chenu.
Ce texte se trouvent pages 62 et 63 de l’ouvrage. A la page 163, on trouve la note suivante :
Plusieurs amis, qui prennent part aux vicissitudes du bonhomme Pancuet, désirent trouver, à la fin de ces véridiques récits, l’explication ou la traduction en français de certains termes un peu particuliers du patois gruérien…

Celos de Taraban

1. Un galès voyâjo

Nouthron velâjo de Taraban sè trove un fier trot luen de tot. U luen lârjo a l'entôrn, il y at ren que des bouescs, des grâbos (crox, ravenes), des jiethos. Un pouvro petit l’endrêt, coment vos vêde. Por salyir, il y at des charrierètes, des sendolèts, des cheminèts que vant hôt et bâs, tot de travèrs, du long des sêps. Asse, quand nos fôt modar ou ben alar aprés le mêjo et la bôna-fèna, il est tot un trayent (aventura).
L'ôtr’hièr, m'at falyu mè betar en chemin, per l'amôr qu'encrémâvont a Sorens, yô un de mes bouèbos est mariâ. Por pas trop empacotar mes botes nôves, su alâ amont vers Tobie por lui dere de venir mè menar la-vie (viâ) avouéc son petit char. Tobie il est tota-vie (= tojorn) prèst a rendre sèrviço. Il at fêt ni un ni doux. Il at aplleyê l'èga, il at betâ una pouegnê de fen u cul du char et inque-nos la-vie. D'avâl du mothiér, Tobie mè dit :
‒ Nos volens alar bâs tant que u-dessus de la coutha, ma pouvra béthye est mâlfiéte (fatigâye), el at la golêre (tux), mè fôt la chaouyér un boconèt.
Quand nos sens yus (nous avons été) u-dessus de la coutha, y’é re-volu alar sur le char. Mas Tobie m'at dét :
‒ Fâ vêr pas la béthye, le chemin est crouyo, te porrês vèrsar u contôrn, l'afére dèscend pouetament. Què fére ? Su alâ a pied tant que u fond de la penta, una bôna hora de temps.
Sur cen, nos arrevens sur un pllan, il y avêt de bél chemin. Tobie mè dit :
‒ Sur mon ârma, se nos vans pas oncora un trot a pied, por gugar (regouétar) a nouthron lèsir cetos béls prâts et celos bèles mêsons.
‒ Mas, que lui dio, se te mè lèsses pas alar dessus yô monte, pas ni quand dèscend et oncora pas quand il est plat, se bayê quand porré m'assetar sur le char ?
‒ Atend una vouarbèta, m'at dét Tobie. Il y at un cabarèt un trot plles luen. T'alrés sur le char du temps qu'abrèveré l'èga.


2. La bringa
A l’ami L. B.
Les gens, vers nos, a Taraban, sont un boconèt grobos, mâl lechiês, una benda de fiers mojons (grossiers). Les bèles maniéres lor (sè) ant jamés grevâs de dromir. Sont d’ense, què voléd-vos ? Ils ant pas avesiê de lor pleyér en doux devant quârqu’un. Lor fôt ren de lor abocllar por ramassar un boton, un bocherin (pomme sauvage), una bosa sur le chemin, mas sont pas fotus de lor corbar devant un homo. Pâsserêt le pape avouéc sa capa bllanche que sâlyerant pas les mans des fates por trère lor chapél. Nos sens très-tués des galèses gens, portant, mas nos ons pas l’arétha a ressôrt. Rèspèct por nos.
Il y at Julon, le bouèbo à Subllèt, que vint quârque côp dens nouthra coche. Julon est yu grand-temps per les ècoules. Son sègnor et sa dona (son père et sa mère) sè crèyant de nen fére un curâ, mas il at balyê chiéz un grata-papiérs. Il amâve trop les cotelyons et les jaquelyons por prendre roba lui-mémo. Il gâgne sa via per Fribôrg. Il est ben. Il est pas pecâ des tavans et vint pas broulâ du solely.
Demenge passâ, il est vegnêt per cé-outre, balyér le bonjorn a ses ancians. Il est alâ a vépres.
Por lui fére pllèsir, le règent lui at lèssiê sa pllace ux ôrgues et l’at fêt a menar un bocon du temps que les chantros bourlâvont en latin. Julon mène bèl et ben la musica. Il at fêt alar celos toches a totes rigors, il at fêt una masse de galès regingons (sautillements), fasêt bél aoure, ére monstrament bél, coment diont en Charmê.
Quand il at yu forni, il at revous ses fôlyes, il at champâ ses botons, il at cotâ la quésse et il est salyê, le dèrriér de tués.
Sè musâve que les gens l’atendrant devant le mothiér, il y avêt nion. Pas una ârma. Érant ja très-tués la-vie, les uns enchiéz lor, les ôtros u cabarèt.
S’est trovâ qué justo la vielye Mariana a Tronchèt que s’en vegnêt du dessus les fôsses. Mariana at viu noutron Julon solèt sur les ègrâs, avouéc ses botes jônes, son gilèt a pecots et son chapotèt. Mariana lui at det : 
« Ah ! il est tè que t’âs menâ la bringa ? »


3. Nouthron sendeco
Inque cen qu’il est de sè fotre en pllan, de fére la ribota, de trênar u cabarèt tant que sur le matin. On sè rèvelye avouéc la tétha que vire, les uelys tot empequèrnâs (chassieux), una sêf que vos emprend la garguèta, l’èstoma renvèrsâye. Les enfants vos gouétont en desot, les garçons (vâlets) risolont per les cârros, et la féna vos govèrne (nourrit) avouéc de la sopa a la pota.
Il est portant d’ense que mè sento ceti matin. Féso pas le grôs, sôbro a la coche du fornél en èthendent le côl, bêvo du câfè nêr et gemoto entre mè.
Tot cen por cen que nos ons fêt un sendeco hièr a-nuet.
Le vielyo sendeco ére justament Subllèt, qu’il at ramassâ la couèrla en fagotent dèrriér la loge un jorn de bise et que nend at pelâ (péri).
Subllèt entèrrâ, nos ons votâ por un novél conseliér. Il est Pancouét qu’il est salyi. Aprés cen, nos at falyu nos entendre por fére un sendeco. Nos nos sens trovâs ensembllo u petit pêlyo, u cabarèt, vers Darbon, per l’amôr qu’on fât ren de bon se on at pas un vêrro a sa portâye.
Nos érens donc les quatro vielyos conseliérs, que sont Guste, Fèlix, Tobie et mè, pués Pancouét, le novél.
Nos quatro, nos avans très-tués bôna idê de passar sendeco. Ére ben nouthron tôrn. Pancouét, lui, sè crèyêt asse-ben de y arrevar, lui qu’il est le plles malin de tués. Cen fât que nos érens très-tués sûrs de venir sendeco, mas nend avêt jamés que un que le povêt venir.
Coment fére ? Cen at durâ galyârd grand-temps. Nos atendans tués que un des ôtros nos teriésse en-ant. Mas nion desêt ren. Nos avans ja engosalâ una tropa de litros et nos érens pas plles avanciês que en arrevent. Il est yu adonc, sur le côp de diéx hores et demi, que Pancouét il at prês la parola et il at det :
« Eh ben, puésque nion vôt fére, mè faré. »
Nos sens très-tués sobrâs assetâs, tot bèdos (pensifs), tot rèthrents, ben galyârd surprês. Una vouarbèta, on arêt aouyu volar una mouche. Mas Pancouét il at comandâ doux-três botelyes, nos ons fêt la tampôna tant que aprés la mi-nuet.
Il est por cen que vèyo un bocon blu ceti matin.


4. Le sendeco
Cél qu’il at fam de vêre ceti galès endrêt, lui fôt pas alar drêt devant sè coment un èthôrn ; fôt s’embrèyér per un chemenèt, a travèrs des prâts et du long des hages pllênes des alâgnes et des môrons, pués aprés passar per le bochalèt ux vièrdaces. Entre-mié des grèchos (perchis), on vêt ja tralenar (apparaître) les mêsons.
Il y at un vielyo mothiér a la riva de la Sarena, la rèsse a Vualon, la favèrge por taconar les baguèts de fèr, retrendre les folx, et fèrrar les picres, pués-ce adonc una dogêna de bèles grôsses mêsons, a bougot (pignon arrondi), qu’els ant des lârges têts et des ramures des asselyètes, et una louyèta devant les fenéthres du pêlyo dessus. Devant, il y at le palyement (surface pavée), le cache-borrél (cache-collier), la câsa u chin, una valyenta cortena et tot le jorn una lôrda fèna sur le lendâr, les mans crouesiês sur son fordâr.
Delé de l’égoue et dèrriér les fréthes, il y at le résto du mondo. Nos, nos sens enchiéz nos.
Demenge dês les vépres, vegnont a passar per le chemin yon et una, que sè promenâvont por lor sandât en lor balyent le brès et en devesent entre lor. Mè muso que savant pas ben yô qu’alâvont ferir, érant un boconèt entreprês, gugâvont decé delé et cudiêvont lor recognethre sur un bocon de cârta qu’ils avant ux mans.
S’arréthont devant un grôs bourju que borrachiêve apoyê sur la sêp du cortil.
̶  Déte vêr, mon brâvo homo, que lui fant, il est ben inque le velâjo de Taraban ?
̶  Su pas un brâvo homo, mè ; su le sendeco.
 

5. Un dèputâ
Nouthron bon Pancouét, qu’il at una bèla mêson, un fiereta èthendua de tèrra u solely, un *pècllâmo (beaucoup) de ben, qu’il est sendeco de Taraban, s’est fechiê en tétha d’éthre oncora dèputâ. Dèputâ ? Mon pouro Pancouét ! Nos ens prod cudiê lui balyér d’entendre qu’ére tot-pariér trop niacô, trop *emmecllâ por èprovar de volar asse hôt que cen. Quand on sât a pêna ècrire son nom, quand on devese en chebrotent (bêlant) coment un boquèt de-couthe una chevrèta, on vat pas s’aplleyér avouéc des gens qu’ils ant la lengoua d’ense ben pendua. S’en fotront de tè, que nos lui ens det. Ton cul de chôces embosalâ est pas fêt por celos bancs forrâs de velu. 
Mas n’at ren volu acutar. S’est cru que l’argent a la fata et les lôrdes vaches a l’èthrâbllo vâlyont més que un bocon d’èscient desot la falyôche (tête). Dens le fond, mè crèyo que sa fèna, la Terése, l’at ennichiê, l’at èchôdâ, l’at embrèyê.
[bookmark: _Hlk501929613]Il est arrevâ que, a fôrce de corre, de tracolar, de (tra)ficar, de ravagiér, Pancouét il est vegnêt a côp de sè fére a betar sur una lista, d’ôton passâ. Aprés cen, il at falyu le vêre huyar (avancer péniblement), s’encormanchiér (s’éreinter), fére le galès, et payér a bêre a très-tués. Cen lui at côtâ una masse de piéces, mas pôrte ren. Tant que a Terése, que fât tant la grôssa, el at risolâ a Guste, a Tobie, a Vualon, a tot cen que pôrte des chôces de vengt ans.
Una demenge, nos sens yus votar. Mas povêt pas mancar, Pancouét est sobrâ per les trênes, il at pas pu passar, il at gibllâ (glissé) avâl le lan, il est pas yu nomâ.
Il est yu poutament dur. Il est sobrâ quinge jorns sen dèbredar de colère.
Le delon matin, son garçon menâve fôr una ceviére de femiér dês l’èthrâbllo ux mojons. Sé pas se l’at fêt èxprès, mas vath-il pas vouediér sa berouèta drêt devant les fenéthres du pêlyo. Pancouét, quand l’at ço-ce viu, sôrt fôr, sè fot a jurar coment un patiér, recharge  la ceviére et la mène mémo sur la cortena. Quand il est arrevâ u dessus, il giblle et chêt bâs assetâ dens le femiér.
Le garçon, que le guegnêve de-couthe le cache-borrél, lui at adonc det, en risent :
« Chacun s’asséte yô que pôt. »

6. Grelèt et sa fèna
[bookmark: _Hlk502417692][bookmark: _Hlk502418409]Nouthron galès petit velâjo de Taraban est viéjo (éveillé) des niâlus, des hèrchiês (bourlingueurs), des tapa-gôlye (hurluberlus). Les demi-fôls, les pllocos (idiots), les taborgnors (imbéciles), les passons a bornél, lui fant le femiér. Mas le plles môcho des très-tués, il est oncora cela granta béthye de Grelèt, le pecor. Quint *gllaque !
Devant-hièr dês mié-jorn, fasê la ribota avouéc Guste, Pancouét, Joson le bôrgno et le règent. Jouyêvens a cinq cârtes litro sur litro, de novél. Grelèt por son drêt, fasêt atant de sècta (tapage) que les quatros ôtros ensembllo. Sè gabâve de ço-ce et de cen, rolyêve sur la trâblla, menâve una lengouèta coment un carcavél (crécelle).
Le pintiér, Darbon, vint dedens dês dèrriér le cabarèt, en fasent una mina tota regregnêe, tota bllanche, tota rèthrenta. Il dit a Grelèt :
« Mon pouro tè, quint malhor que vint d’arrevar !
̶  Què y at-o ? fât Grelèt.
̶  Ta fèna !
̶  Coment, ma fèna ? Què qu’el at fêt ?
̶  Vint de sè fotre bâs sur le palyement dês amont una èchiéla, s’est fendua la tétha.
Inque dessus, il at falyu entendre Grelèt. S’est betâ a rèlar, a lular (hurlar), a bouèlar coment un cayon que s’est prês la cova a la pôrta du cachèt. Volêt s’ôthar la via, s’entéthar contre la parê du fornél. Les ôtros lui diont :
̶  Va tot-pariér lé-vers, fére cen que fôt. Tè sèrt ren de tè tuar.
Inque mon Grelèt la-vie, a grants sôts, en pllorent, en senupent (reniflant), en bavent. On n’aouyêt ses bramâyes tant que amont les Adrêts. Nend at prod qu’ils ont cru una vouarba que criâvont u fuè.
Un trot lé-vers, Grelèt s’arréthe, et muse entre lui :
̶  Cen est tot-pariér drôlo. Il y at ren des èchiéles, enchiéz nos. Coment diâbllo l’anciana el at pu sè fotre bâs dês una èchiéla ? Pôrte ren, alens adés.
̶  Tin lo lé re-la-vie, en gemotent : « Ma fèna el est môrta, inque mè vevo. Pouro mè ! Mes pouros enfants !
D’avâl du mothiér, rencontre Tobie que s’en vegnêt d’èpanchiér du femiér, sa trent sur l’èpâla.
̶  Què diâbllo âs-thu ? lui fât Tobie.
̶  Un grôs mâlhor, dit Grelèt en rancomelent. Ma fèna s’est tuâye pués-orente sur le palyement. Què que m’en vé devenir ora, mè et mes enfants ?
̶  Mas, fât Tobie, què que te mè brôtes (parles sans distinction) inque avouéc ta fèna et tes enfants ? T’âs ren de fèna et des enfants, t’és jamés yu mariâ. Te sâs pâs que t’és très-tot solèt ?
̶  Il est portant veré, ora que te le dis.
Dês inque, Grelèt s’est panâ les uelys, s’est reveriê et il est alâ forni de bêre son demi. Mas il at dét a Darbon, le carbatiér :
̶  Cen est tot-pariér pas des tôrns a mè jouyér.
 

7. Un bél cayon
Tin-ce un crouyo temps por les cayons. Quand on tire contre Chalandes, les pouros loyors (locataires) du bouèton n’ant ren de ben bon a atendre. Dês le forél tant que a l’ôton, sont yus govèrnâs a fourge-cul (outre-mesure), borrâs des maringous (feuilles de bettes), des coutes, des courges, des perus-de-tèrra, de farena, le nochèt (petite auge) ére tot du long pllen a regolye, les pônes (planches épaisses) ben ècovâyes, le fond du cachèt ben èthèrs, lor mancâve de ren. Asse, sont vegnêts rionds de grèsse, les petits uelys cachiês dens le bacon, l’ârétha luisenta et la cova envortolyêe. Inque desot, quatro côrtes piôtes, quatro manjos de chambètes.
Tot vat ben tant que a Chalendes. Adonc, gouéte inque le maseliér que vint avouéc sa lota, ses baguèts, son fusily por enfelar le cutél et ses ressètes. Champont fôr le pouro cayon devant l’èthrâbllo, lui fechont una lèche de pan desot le le nâs et, du temps qu’assone per inque bâs, inque un côp de bateran (gros marteau) entre-mié des orelyes, la béthye est bâs, un grant cutél dens la coralye.
Aprés, un viâjo ben sagnê, inque-lo dens la mêd d’égoue couésenta, le riôrtont (déplacent péniblement) un bocon, le fotont sur le trabechèt et le dèpiôtont en *èpenâs, en tremplles (bajoues), en mêtiêt de bacon, en totes sôrtes de bons morséls. Tota cela chèrn bllanche et roge s’en vat dens la tena, a la mouère, devant de passar a la bôrna (cheminée).
Mas mè fôt vos contar quand le boçu, de Trévâlx, il est vegnêt a la fêre avouéc doux puercs sur son cul de char. Un des cayons, fin grâs, fasêt pllèsir a vêre. L’ôtro, tot malingrenâ, sèc coment un grècho, sembllâve prés de pelar (mourir). Mon boçu, portant, s’encormanchiêve de gabar cela trista crevasse (avorton) : « Achetâde-lo pire, que desêt, il est una brâva béthye, mege de tot, il est d’un bon comand, balyerat bél. »
Les cuèchos (kuètzo, gens de la plaine) que l’acutâvont, lui diont :
̶  Te deveses ren que du crouyo gorrél ; porquè dis-thu ren de l’ôtro ?
̶  Ben, fât le boçu, l’ôtro sè gabe mémo.



8. Terèse
Terése, la grôssa pouta fèna a Pancouét, el est mâl veriê, el est dura, el est gringe, el est fôr de lyé-méma. El at oubliâ de govèrnar les genelyes, el at dipustâ la sèrventa, el at balyê u garçon des perus-de-tèrra frecassiês a la bise, el at fronâ fôr et dedens en tresent una pota asse lârge que un tavél de bolye.
En ceti moment, el est a l’hothâl. El at tomâ de l’égoue sur le foyéjo (foyér), el at fotu bâs le pot de mètâl pendu u comâcllo ; el forgone utôrn de l’enrechior (table de presse à fromage), rebate les catèles (ècuèles), dèrenge les potèts de grèsse et de lârd, les tupenes de vin couét, renvèrse le pilon, le courelyon (peca-fuè), les bossètes (bossèts) de la sâl, cabôce les poches et la cace ; el barbote tota solèta, fât a volar les cindres avouéc son sofllèt, sè secort le goetro coment un sonot (sonèta) pendu a son gefro.
Nion n’ôse més sè teriér prés (s’aprochiér) de lyé, de pouere d’éthre mâl reçu. Chacun sât coment el est casserôda (cachotiére). Y at justo Tobie qu’il at yu le corâjo de venir et de sobrar una vouarbèta.
Tobie est assetâ sur la sèla, de-couthe la fenéthra, il cuve un vèrrolèt de brandevin, en pipotent (fument la pipa). Terèse at ja riscâ de lui vouediér avâl le cochon una péla pllêna de couéta couésenta que volêt vèrsar dens la méthra (sèlye a lacél) u puercs, sur de la corche. Terèse tapage a la rigor (à l’ardeur), mène la borra (bruit) ; Tobie dit pas gouéro.
Terèse est corrociêe contre son homo, contre Pancouét. Pancouét est modâ l’ôtro jorn sur Genèva, de bon matin. Devessêt (devêt) revenir le de-vers-le-nuet, sen manquar, coment Terèse lui avêt recomandâ. Ora, tin-cé sèpt jorns qu’il est la-vie, l’ant pas reviu. Il est por cen que Terèse est enragiêe, prèta a ramassar la benêta, a chargiér le bron.
‒ Cela charogne, cél grôs cayon, cél puerc, cél bracalyon, que dit tot fèrmo, per devant Tobie. Que diâbllo pôth-il riguenar (rire et s’amusar) d’ense grant-temps per cél Genèva ?
‒ Il at pôt-éthre des aféres a fére, dit Tobie.
‒ Des aféres ? Sé prod, mè, ses aféres. Il est re en vie de corre la gœse, inque les aféres qu’il at, ren que cen. Lo cogno prod, il est adés tant frelèt (corratiér) qu’on vôt. Tant plles vielyo, tant plles fôl. Grant chin, va ! Beteré la-vie tot son argent avouéc celes rôsses de femèles.
‒ Mas nan, dit Tobie por la reconsolar, fôt asse-ben pas tota-vie crêre le plles crouyo, sè fére des pouetes idês. Sûr que vat pas asse mâl que vos musâde. Pôt-éthre ben que sè ren que enneyê (neyê) dens le lèc.




9. La goena (caya)
Ora que mè su encormanchiê a gabar nouthron galès patês et celos que le sant ben devesar, m’en vé vos en contâ una qu’el est arrevâye lé a quârques ans. Cen ére dens le temps qu’il y avêt la maladie sur les ètrâbllos et les tropéls et que les chalèts, les granges et les velâjos érant cotâs por cudiér conjurar le mâl.
Nend arrevêt una vers le Prèfèt de Bulo, tota ensofllâye, tota brèta (molyêe) de chôd. Lyé falyêt avêr a congiê por menar sa goena u vêrro (cayon). Le prèfèt, mâl veriê cél jorn, nend at ren volu entendre, l’at chaciêe la-vie tota de grèbo (d’un mauvais œil), en barbotent et en remolent (gremolent).
Le lendeman matin, re-arreve, de cul et de tétha, et sè bete a lular et a dere cen pôt pas més alar, que la goena est cura (fôla) et enragiêe, qu’el at dèpânâ (enlevé les planches de) le bouèton et frèsâ le cachèt (recoin des porcs) et qu’el est en vie de dèmontar l’èthrâbllèt. Le Prèfèt, qu’il avêt més dromê, l’at lèssiê alar.
Una horèta aprés, tin-cé nen una ôtra, que volêt a totes rigor alar trovar son homo, qu’ére armalyér dens un chalèt dèfendu. Lui avêt oque que prèssâve pouetament a lui dere, que povêt pas atendre plles grant-temps més.
Le Prèfèt l’at gugâ (gouétâ) en de-couthe et l’at lèssiê asse-ben passar.
Quand el est yu delé du lendâr, a la foudre (? tempête de neige), il dit a son grata-papiér, en risolent : 
« Inque asse-ben una qu’el at frèsâ son cachèt et dèpânâ son bouèton. »


10. Mola ta ressèta
Il y avêt un viâjo, a Bulo, un fèrmo galès Prèfèt. Lé oque (?) que pôt arrevar, quârque côp, de checar. Mas il y at grant-temps de cen.
Mè sovegno pas més coment ére a nom. Mas savêt pas tant ben devesar, il avêt pas le beta-fôr (aisance à parler). Por cen, valyêt ren.
Un de-vers-le-nuet, érant tota una redâye (gens de peu) u cabarèt de Sorens. Le vindâjo ére chôciê (rempli), sè cognêvont per tués les cârros, le puercho, l’hothâl, tot ére pllen. Tot cen feset una poussienta assembllâye. Érant vegnêts doux-três grôs bonèts por tufelar (montar) sur la politica.
Quand son tôrn est arrevâ, le Prèfèt il at falyu sè levar et dere oque a son mondo. Il at barbotâ un bocon dens sa barbèta, en gemotent, en bèceyent, il at yu pouetament doux mots d’arrevâs u bèc de son afére. Les uelys lui salyévont de la tétha et suâve a lôrdes gotes.
Un côp assetâ, un petit vielyo sè lève a una coche et lui brâme :
‒ Ora tè, petit, quand te vodrés revegnir prègiér per enchiéz nos, tè fôdrêt prod oque més molar ta ressèta.


11. Le quegnou
Pancouét est alâ tant que a Bulo, por fére ses aféres. En atendent de remodar, sè promène un bocon amont-avâl, en guguent per les fenéthres dens les bouteques.
Devant una bolongerie, il y avêt una poura femèla, galyârd mâl limâye, que menâve per la man un bouèbelèt de três ans que pllorâve a hôts cris.
Pancouét s’arréthe et cen fât mâl de ceti petit.
‒ Què qu’il at, cél bouèbo ?
‒ Il at viu inque dedens, que fât la dona, cél morsél de quegnou ux tuèsques (quetsches). Le m’at demandâ. Mas cen côthe trop, é ren d’argent por le payér. M’at falyu le lui refusar. Il est por cen que pllôre.
Pancouét muse entre lui, tire fôr una piéce de sa fata.
‒ Alâde lui agetar son talyon de quegnou, a cél enfant, et vos mè reportâde la monéya.
Una vouèrbèta aprés, la femèla sôrt dês la bouteca, d’atot son petit que risêt en mordient dens son quegnou, et avouéc la monéya que retôrne a Pancouét.
‒ Inque que vat ben, fât Pancouét en enfatent l’argent, ora tot le mondo est ben-éso. Le bouèbelèt perce qu’il at son quegnou, vos, la dona, de cen que le petit pllôre pas més, le bolongiér por cen qu’il at vendu oque, et mè d’éthre endèfêt d’una crouye piéce.  



12. Un guegnor (loucheur)
Tobie est assetâ sur le banc de l’éthrâbllo, tot capot, tot bèdo (hébété), to rethrent. Lui qu’il est, de cothema, tant risolent et reguèt, inque-lo que senupe (sengllote), que gemote, que borrache sen pllèsir sa pipèta de tèrra. Què qu’il at ?
Il y at que la plles bèla de ses vaches, la Bologne, vôt dês ora crevar. El at comenciê a fllenchiér cetos jorns passâs en alent en champ, et dês inque adonc el est tot du long alâye en bâs. Tobie l’at sagnê avouéc son cutél a fllamèta, lyé at engosalâ des paquetèts (remèdes) dês vers Lapp (pharmacie célèbre à Fribourg), il at fêt a venir le vètèrinèro, il at balyê una mèssa ux capucins, il at prod cudiê fére tot cen qu’il at pu. Mas bèrnique. Ora, il est le bouchiér que fôt alar aprés.
Inque lo qu’arreve, sa lota ux rens pllêna de bagues : des grants cutél frès molâs, des ressètes, un forchon, to cen que fôt por maselar. Le bouchiér, Pierre u Grôs, il est un valyent homo que vat en trabechent et que guegne coment s’ére payê por cen. Un de ses uelys vat decé et l’ôtro delé. On sât jamés se vos gouéte ou ben pas.
Tobie at dènuâ la Bologne et l’at menâye a l’éthro de la grange. Sa fèna, Gustine, at portâ fôr le trabechèt.
Pierro, le bouchiér, at betâ un fordâr bllanc et il a empouegnê un malyèt de fèr, un lôrdo bateran, por èthèrbalar (ètèrtir) la vache. 
Tobie, lui , il tint sa poura béthye per les côrnes por lyé abocllar la tétha. Il gouéte son Pierro que lève son bateran et s’enchoche (s’aprèste) a rolyér. Pierro guegne a rigor. De la pârt drêta, gouéte le parèthâjo (fermerture des crèches) et de gôche, drêt contre Tobie.
Tobie lui at dét :
‒ Tâche adés de pas fière yô te mire. 


13. A l’entèrrement
Il est pas un afére d’alar ux entèrrements quand fôt pas pllorar. On vêt des viâjos totes sôrtes de mines que vos vint fenamente (à peine) pas a recafalar/recacelar (recafar). Mas on sât adés sè tenir adrêt.
La senana passâ, m’at falyu alar entèrrar la fèna a Grègouère, le pecor de Taraban.
La fèna a cél pouro Grègouère ére una vielye crogne (vieille vache maigre), de têna (détestable). El avêt fêt a vêre du payis a son homo. Por fornir, el at yu un quartèlo (apoplexie) et nend est môrta.
Cél entèrrement ére mâl alégro. La plloge chesêt a ficèles, nos braçâvens le pacot, nos avans frêd u pieds. Acutâvo dègredalar la tèrra sur le vâs et vegnê tot capot en musent a ço-ce et a cen.
Grègouère, a la riva de la fôssa, fasêt a *cotâl (semblant) de gemotar, de sè panar les uelys, de senupar. La fôssa ére a pou prés pllêna que josêt adés inque. Sè bete-t-il pas a bramar : « Poura Zebèl ! Tot-pariér, se bayê se pôt pas arrevar un merâcllo por tè refére a venir en via, seré galyârd ben-éso.
Justo adonc, vê la tèrra que semblle grolar un boconèt. Sè bete a dere, tot empontâ (emporté) :
« Il est que por rire ; pllacâde, mile diâbllos ! »


14. Le cayon
Il y at ja una tropa des ans, Tonon a menâ un cayon a la fêre de Bulo.
Le tenêt u bèc d’una cordèta, per la piôta, quand en arrevent sur le marchiê ux puercs, tin-que mon cayon que s’emponte, trosse la ficèla et, de tot quatro, s’emmange desot le banc a Pinjon, le marchand de catales. 
Il at trepâ dens des vêrros, fotu bâs des pllatéls, emmèluvâ (réduit en morceaux) des tâsses, frèsâ doux-três saladiérs, tant que que Pinjon at pu venir a côp d’empouegnér le troc de lenèt (petit lien) que pendêt a la chamba de cela bôrtia de béthye.
‒ Il y at por més de cinquanta francs de bréques, que lule ux orelyes de cél pouron Tonon. Tè retorneré ton cayon quand te m’arés payê.
‒ T’és prod cayon mémo. Cela bétye est mâye, el est pas tuva. T’âs pas fôta de fére des pariéres bramâyes por des mâlnètiors (saletés) des éses totes moraches (ébréchées).
Sè sont ben tant contreyês, ils ant menâ tant de sètor (?) que le gendârme les prend per lo cochon et les trêne devant le Prèfèt.
Pinjon at volu devesar, mas le Tonon at yu vito fêt de le rebrècar. Inque coment at contâ l’afére :
« Vos vôl ja dere coment est alâ. Il est un valyent cayon grâs. Bon. Pinjon le m’at prês et vôt pas le mè rebalyér. Esth-il justo, cen ? Dio pas que ma béthye at pas yu un bocon tôrt. La menâve a la fêre. Nos crouesiêvens la pllace. S’emponte, tire sur la cordèta, la trosse. Acutâde, monsior, cél cayon vâlt trenta piéces. M’end ant ja presentâ més que cen. Ora, acutâde-mè. Vos éthe le cayon, vos, monsior. Bon. Vos beto una cordèta a la piôta dèrriér. Nos modens, nos vans a la fêre. Vos vos empontâde, vos frèsâde la ficèla. Bon. Vos sôtâde u méten des catales a Pinjon. Por éthre justo, vos éd ben un boconèt tôrt, cen vôl pas dere. Mas les béthyes et gens, cen fât doux, nom de pequèt ! » 



15. Vuèli (Udalrich)
Vuèli ? Què qu’il est por un ?
[bookmark: _Hlk502265039]‒ Mas tot-pariér ! Vos éthe una tropa de guenèfles (quenelles) de pas cognethre Vuèli, Vuèli de la Fin desot, le plles grôs mojon qu’on pôt vêre. Quinta béthyèta ! ren que de le gouétiér alar, on sât ja cen qu’il est.
Vuèli muse que a l’argent. Por lui, tot vat firiér (aller directement) a emmocelar (amonceler), a enfatar, a entéchiér des batses (sous, argent) les uns sur les ôtros. Una fierta pegnèta (un fier pingre). Quand veyêt un de ses bouèbos ou ben un garçon (domestique) plantar la lamèla de son cutél dens una tenèva (miche) de pan, vegnêt brèt (molyê) de chôd. Il est lui et pas un ôtro que sè trovâve de chôd-temps assetâ desot un grôs sapél, avouéc ses ovriérs, que fasant les cèrnes (pâturages de montagne). Sè govèrnâvont (ils se nourrissaient) de papèt ux ampues et de serê. Pâssont quârques èstafiérs de Fribôrg que lor brâmont : « Bon appétit ! » Vuèli s’est levâ et lor at rèpondu :
‒ Cen vos regârde pas, grantes mâlnètiors. Esth-il vos que vos souegnéde le pan ?
Vuèli at sa fèna malâda dês il y at doux-três senanes. Il est pas cen que lui fât mâl u côr, mas il est que pôt pas més travalyér et que lui côthe chier.
Delon passâ, recontro mon Vuèli que s’end alâve dês la fêre.
« Coment vat ta fèna ? » que lui dio.
Mè rèpond : « Vat ren tant ben. El re-mege.


16. Una bôna cache
La demenge dês vépres, dens nouthron velâjo, les enfants sè demôront (s’amusont) ensembllo tant que ux hores de govèrnar et d’encochiér (aprèstar) la pâthura. 
On sè rapèrche (on se rassemble, on rentre) una benda, un viâjo cé, un viâjo lé. En hivèrn, quand la leca est luisenta, les bouèbos sè lugètont (font de la petite luge), sè malotont (se lancent des boules de neige), fant des homos de nê. Le forél, ils bôlont (jouent aux boules) per les charriéres, et les demenges de chôd-temps, fant a la petita guèrra, a la rata borgne, u chego (jeu consistant à toucher un camarade qui ensuite doit en toucher un autre), a la goena. Les felyètes pelôtont (jouent à la balle) et fant des corâles.
Nos érens una redâye (bande de vauriens) que nos fasans a la bârra (cache-cache). Il y avêt mè por le premiér, mes doux cusins Gllôdo et Gustave, Frède u boçu, Xandrelèt, Nèste, Pierro a Vouèlon, Jâque Pisse-prim et Colin le bourju (ventru).
Vos séde prod coment on fât a la bârra. Nend at un que cote les uelys, apoyê a una coche, compte tant que a cinquanta. Dens cél temps, les ôtros vant lor cachiér yô pôviont, a la loge, dens les faviôles, dèrriér la sêp du cortil, pertot yô qu’un crouyo bouèbelèt sè pôt fechiér. Adonc, cél qu’il at comptâ sè bete a jalyir decé delé, a gugar aprés, tant que les usse très-tués trovâs. Le dèrriér qu’il est barrâ, il est a lui a corre le côp que vint.
Dês temps que nos nos dèmorâvont d’ense, la mére-grant a Nèste ére assetâye sur un èscabél dèrriér la mêson, et liésêt la via des Sents.
U moment d’alar sè cachiér, Nèste, que guegnêve por trovar una bôna cache, at musâ de sè muciér desot le jaquelyon a l’anciana, una granta roba carnâye, que trênave tèrra a la riôla (tout autour). Lé desot, ére sûr que vindrant pas le dèbuscar.
Xandrelèt, que chèrchiêve, l’at quand mémo trovâ, per l’amôr que ses doves piôtes ant dèpassâ fôr du cotelyon a la vielye. Nèste est yu prês et Xandrelèt at pu corre et bramâ :
« Bârro por Nèste. »
Mas Nèste lui at dét :
« Se la mére-grant avêt pas petâ, jamés te m’arês trovâ. » 


17. Les gerces
Quand vint le forél, totes sôrtes de béthyètes sè rapèrchont et sè betont a bugiér. Nion sât dês yô sè salyont, yô sè sont encarratâyes (blotties) por passar l’hivèrn. Mas asse-tout le bél temps re-prés, tin-les cé que sè dègremélyont, et que corsont (côront) a lors aféres. Tot cen que vole, cen que crâque (carcale), cen que côrt, sè bete un bocon u solely por sè rèchôdar les âles, les piôtes et la cova et inque-les la-vie. Per inque bâs, on risque ren que de trepar sur un vèrmél ou ben una pivôla (parpiôla) que sè dèpequèrne (se dessille les yeux) desot un lèteron. Tot est viéjo (vif) de béthyotisses (bestioles) et de mouchelyons.
Un dês-miéjorn (aprés-mié-jorn), Sulpis (Chupi), de Velâr-Volârd, sôte dens la farmacie a Ritter, a Bulo.
Le pharmacien : Qu’y a-t-il à votre service ?
Sulpis : Il y at que nos sens pllens de gerces. Nen sôrt dês tués les cârros, de tués les tèrrens. Vos arâd pas oque por nos en dèfére de cela vèrmena ?
Le pharmacien : Pour détruire les mites, il faut de la naphtaline.
Sulpis : Qu’esth-il cen ?
Le marchand de pouesons lui mothre un grôs potèt de vêrro, que tegnêt des bôlètes bllanches.
Sulpis : Balyéde-mè-z-en una livra.
Doux jorns aprés, inque re mon Sulpis.
Le pharmacien : Vous désirez ?
Sulpis : De cela bôrtia contre les gerces. Mas nen vôl doge livres.
Le pharmacien : Comment, douze livres ?
Sulpis : Vos vôl ja dere. Celes bôlètes vant bél et ben. Mas su pas més asse subtil que dens le temps, quand éro canoniér. Sé pas més tant ben mirar, et celes charopes de béthyes sont pas tant faciles a acrochiér. Por cen, mè fôt prod de municions.


18. Un guècho de fllor (une jatte de crème)
Cela crouye lengoua de Tobie des Èlujos at contâ dens le temps coment quatro èstafiérs érant vegnêts a côp (à bout) de galufrar (dépenser sans compter) tot un delon et de golyachiér (boire au bistrot) a sûr-brès (à tour de bras), pués-ce adonc, por fornir, de payér avouéc un tôrn de rata borgne.
Vos vôl dere houé cen qu’il est arrevâ a três guenèfles de la Bâssa-Vela que sont modâs una demenge matin por alar amont les fréthes (cimes). Celos qu’ils ant pas viu més três galès Boltzes (habitants du vieux Fribourg) sè betar en chemin n’ant oncora ren viu.
Sont alâs tant que a Cousimbèrt (sommet de Cousimbert), en passent per Le Prât-Matâlx (Pramathaux), Mont-Èvrârd (Montévraz) et *Genèviér (Sonnenwil).
Sur le côp de mié-jorn, sè trovont de-couthe un chalèt, un trot delé des fréthes.
Mes três emmècllâs sè sont arréthâs, et sè sont dét entre lor : Gouéte-inque un chalet qu’il at ben bôna façon. Alens vêr dedens, demandar una gota de fllor.
Inque-les u trenchâbllo (endroit où l’on fabrique le fromage). Le fuè bourignêt (brûlait en fumant) adés desot la chôdiére et le mêtre armalyér betâve la reche (cercle à fromage) a l’entôrn de la mota.
‒ Hè ! Déte vêr, vos éd assurâ (assurément) una gota de fllor, per inque ?
L’armalyér lor pôrte un valyent guechèt (petit baquet à crème) pllen de bèla fllor èpèssa et le lor feche desot le nâs : « Sèrvéde-vos ! »
Inque mes três hèrchiês (bourlingueurs) que salyont una meche de pan de lor bissac et que sè betons a le chapllar dens le guècho de fllor. L’armalyér les gouétiêve fére en tresent des uelys grôs coment des parèthâjos.
Quand le pan est yu tot chapllâ dens la fllor, demandont  « Gouéro vâlt, la catalèta de fllor ? »
‒ Ben sûr, tot est bèl et ben chier u jorn d’ora. Vos en éd inque dedens por un tôrn de quinze francs.
‒ Nom de nom, fant nouthros Boltzes, qu’ils avant pas três francs dens lor fata, cen est trop chier por nos. Repregnens nouthron pan. 

toponymes :
[bookmark: _Hlk500710986]Coujimbai		Cousimbèrt		Cousimbert
Le Promatà		Le Prât-Matâlx	Pramathaux
Montévrao		Mont-Èvrârd		Montévraz
Dzenévi		*Genèviér		Sonnenwyl


19. Firmin
Crè charopa de forél ! Quand on est ja tot du long pouetament assarâ, qu’on muse que a s’engolasar des demis de jorn et outre (pendant) la nuet, quand on pôt pas fére ôtrament que de chuvar (transpirer en travaillant), a fourge-cul (excessivement), quand fât frêd por sè rechôdar, quand pllôt por que le macho (légèrement humide) *sue pas très-tot en defôr, quand on at fam por s’uvrar (s’uvrir) l’estoma, quand on at gôtâ, por fére a passar les pélâs, que crêde-vos que cen pôt balyér avouéc cél solely que vos sèche, avouéc cél *rucllo (foehn) que vos emprend la garguèta. On en bete avâl doux-três quartètes de trop, pués aprés nos sans pas més nos end alar s’il y at pas una ârma de bon comand que vos prend per le brès et vos mène tant que devant le lendâr.
Firmin, cél de-vers-le-nuet, ére oncora pas tot a fêt enchiéz lui. Le pouro y avêt pas més pu trênar son viâjo, ére chesê (chesu) dens una gôlye, a la riva du chemin, et povêt pas re fôr.
Pâsse son sendeco, que revegnêt du consèly.
‒ Il est tè, Firmin, que y fât ?
‒ Cen est ben sûr.
‒ Què te fâs inque dens la gôlye.
‒ Pas grant puça, dit Firmin.
   


20. Demenge dês vépres
Ne-qui diâbllo at ben pu més cen contar ? Mè semblle qu’il est cela granta charopa de Grelèt, delon nuet, por mè reconsolar de m’avêr fêt a pèrdre doux litros u cramalèt, mas n’en su pas mé ben sur.
Pôrte ren.
Cen sè pâsse una demenge dês les vépres, vers Pancouét. Il y avêt doux-três femèles des alentôrns qu’érant vegnêtes en vela ; Gènie a Tobie, Delfine de vers le Bouesc, Gustine, Marie a Darbon et des ôtres que m’en sovegno pas més. Quand els ant yu barbotâ una bôna vouarba, Terèse la fèna a Pancouét, est alâye betar dessus le câfè. El at portâ sur la trâblla le bél mantél fêt-mémo, les tâsses boquètâyes, les petites culyérs en argent, de la cognârda (compote), de la motèta (tomme de chèvre), una tenèva de pan, des brecéls et des couquètes (petites couques).
Pancouét, dens cél temps, assetâ sur le banc du fornél, en liesent l’armanac, s’ére tot bônament endromêt. Finamente se ronfllâve pas un petit boconèt.
Terèse, que vèrsâve le câfè d’atot son grôs potèt, sè muse entre lyé : « Coment porrê-yo le rèvelyér sen fére a *cotâl de ren ? » ‒ « Se bayê se farê pas ben de vèrsar mon câfè un bocon hôt, por fére prod-matiére de sècta (assez, bruit) ? Cen lui vindrêt pôt-éthre a uvrar les uelys. »  
Tot dét, tot fêt. Inque le rè que giclle dens la tâssa, le lacél que dèpure (dégouline) d’un bon pied de hôt, en golyassent (pataugeant).
Adonc, Pancouét, sur son fornél, sen uvrar les uelys, sè bete a dere :
« Te tè lèves ja, Terèse ? »



21. Un bon gôtâ
Devendro passâ, m’at falyu alar a Bulo por mes aféres. Y’avê doux-três batses a teriér, et quand les é yu teriês, mè su dèpachiê de les betar la-vie. Y’é agetâ un sac de corches por les cayons, un borrél por l’èga, de la sement de pesètes, et un *bouce-cubo por le bouèbo.
Quand il est vegnêt contre mié-jorn, y’é atrapâ fam et, coment y’avê oncora doux-três piéces u fond de ma fata, su alâ u Trège-Quentons por megiér una môrsa. Fôt pas dere, m’ant èxtra ben govèrnâ. M’ant balyê un valyent pllatél de chous et de peréts de tèrra, cuvrâ (couvert) de talyons de chambèta, un pouessient troc de lendiôl, de la molye (tétine de vache) et du bél bacon *vèrâ (lard maigre). Tot cen m’at ben retrovâ le côr.
Éro justament en vie de galufrar, gouéte-inque pas que vèyo arrevar cela fotua béthye de Pancouét, que vint s’assetar drêt devant mè.
‒ Coment, mè dit Pancouét, te meges de la chèrn le devendro ?
‒ Ora bon, lui féso, il est prod sovent du papèt enchiéz mè. Por un viâjo que su la-vie, vôl mè  *gllindar (goinfrer) adrêt.
‒ Mas, fât Pancouét, te sâs prod que cen est mâl-fêt de megiér de la chèrn le devendro. Fôt asse-ben savêr jonar un bocon, a muente un jorn per senana.
‒ Acuta, lui féso en rogent un morsél de tremplla (bajoue de porc), mè su un brâvo homo, féso ren de mâl a nion, travalyo tot l’an sen brolyér et sen dere des janglles. Mè semblle que n’é pas fôta de jonar.
‒ Di vêr, mè dit Pancouét, te troves pas qu’il est plles facilo de jonar un jorn que d’éthre brâvo tota la senana ?


22. Bèlot (Bello = Albert ?)
Vos éd ja sovent viu que un chin, quand nen rencontre un ôtro, aprend a le cognethre en l’assonent desot la cova.
Porquè cen ?
Se vos payéde quartèta ceta vèprâ, le vos vôl ja dere.
U temps du comto de Corberèsse, les chins, que vegnant souls de dromir a l’êr du temps, de recêvre des côps de remasse et de lor entendre dere tués les de-vers-le-nuet : « Fôr dês cél hotâl » ant dècidâ d’ècrire un mot u comto por avêr le drêt de passar la nuet a *secrèt (chokrai : à l’abri des vents).
Ils ant teriê buche (fétu, courte paille) por savêr quint alrêt portar le papiér u châthél. Il est yu Bèlot, le japelyèt a l’asselyor (poseur de bardeaux), que s’est trovâ chargiê de la comission.
Mas yô le nuar, ceti papiér ?
U côl ? ‒ Sè vèrrêt trop ben, porrant le lui robar.
Sur les rens ? Cen nan, se vint a sè vouitar dens la puça, le pèrdrêt.
A la piôta, pôt-éthre ? ‒ Grôs môcho que t’és, se Bèlot s’enremblle dens le pacot, sè porrêt pas més liére.
Betens-le-lui desot la cova.
Bèlot est modâ contre Corberèsse d’atot cél papiér apegiê (pegiê) desot la cova.
Jamés il est revegnêt.
Il est dês adonc que les chins, quand nen vèyont un ôtro, vant lui fechiér le nâs lé-desot por gouétiér se, des côps, il est pas Bèlot que pôrte la rèponsa.

 


23. La grêla
‒ Avo (salut), Colin.
‒ Bon vépro, Gllôdo. Dês yô te vins ?
‒ Su yu tant que a Fribôrg.
‒ Què diâbllo és-thu yu fére ?
‒ Su alâ m’assurar.
‒ Coment cen ?
‒ Te sâs prod que vegno d’agetar una mêson et un petit benchèt (petit domaine). M’at falyu alar assurar la corbèla contre le fuè. Aprés y’é oncora musâ d’assurar mon champ de froment contre la grêla. Il at grant-temps que y’arê ja diu le fére, mas te sâs coment vat, on rebete tota-vie u lendeman. Tot por un côp, u muens que t’atends, ta mêson suplle et ta grana est acouathrâye (écrasée) et t’âs ren a teriér. Tot est pèrdu. Il est sur cen que mè su assurâ contre le fuè et contre la grêla.
‒ Contre le fuè et contre la grêla ? Por le fuè, compregno oncora. Se t’és un petit bocon subtil, et se te sâs t’en prendre adrêt, te porrés galyârd sûr dês cé quârques jorns teriér ton argent. Mas di vêr, por la grêla, coment te porrés la fére a chêre ?




24. Una brèssola (fille à marier) vat a la fêre
[bookmark: _Hlk502581753]Cateri, la filye a Pancouét, s’encoche (se préparer) por alar a la fêre.
Cateri est un bocon de bote-cul (personne petite), una bassèta, un tronchèt (court sur pattes) ; el at les piôtes trop côrtes, les brès trop grants, la pél piossâye (qui a des taches de rousseur) et des dents que lotont (branlent) ; finamente se guegne pas et se vat pas en bressent decé-delé ; el at cudiê rognér sa falyôche (tête) rossèta, ses doux-três pêls reboulyês (ébouriffés) : semblle que lyé est chesê un paquetèt de cordètes mâlnètes avâl la tétha.
[bookmark: _Hlk502156050]Mas mène ren. Cateri at un marchand (bon ami). Il est tot cen que fôt por la fére galèsa. Ora qu’el est ben dècouènâye, qu’el at sa roba rôse et son chapotèt (petit chapeau), diâbllo prègne se mè vint pas des *ênons (innon : prédispositions, vha. einung, vfr. einon, amende) de lyé subllar oque a l’orelye. 
Tin-que ma Cateri sur les palyements de la vela. Lyé sôbre ren més que de vêre passar son Frède, son grâciox.
La poura lyé ! Dês le matin u nuet, el at tracolâ en amont, en avâl, sur les pllaces, vers le tilyol, u marchiér ux puercs, el at riguenâ (elle a ri et s’est amusé), el at corêt (coru), el est alâye et el est revegnête ; el at fechiê le nâs per la pôrta de tués les cabarèts, s’est arrèthâye des hores de temps yô que les gens passâvont a bornél. Mas ren de Frède, pas més de Frède que de napoléons dens ma fata. Pas bréques, ren. Lyé at falyu, contre la vèprâ, s’end alar solèta, tota bèda, son corbelyon u brès.
Quand el est arrevâye enchiéz lyé, son sègnor (pâre), Pancouét, vouediêve le crox de la cortena.
‒ T’és ja inque, que lyé fât ? Y avêth-il prod de gens a la fêre ?
Cateri lui at dét :
‒ Nan. Y avêt nion.


25. Les perus
Hièr matin, Pancouét at dét a Fèlix, son petit garçonèt :
‒ Dês temps que te gouardes les vaches, a la pllace de ren fére, de tè demorar (amusar) et d’ècllatar avouéc ton èscorgiê (ècorgiê), ramassa quârques perus, desot cél grôs periér. Sont justo môrs. Beta-les dens cél corbelyon.
Sur le côp de mié-jorn, le petit arreve d’atot son panerèt (petit paniér) pllen de béls perus jônos et lôrdos. La capèta (casquette) a la man, le corbelyon de l’ôtro, les presente a Pancouét que s’est sentu tot ben-éso et lui dit :
‒ T’és oncora un galès bouèbo. Nos volens agôthar ensembllo celos béls perus.
Pancouét prend un peru, le balye u petit Fèlix, nend empouegne un ôtro et sè bete a môrdre dedens. Le bouèbo sôrt son cutél de sa fata et pllome son peru.
‒ Tot-pariér, fât Pancouét, il est mâl-fêt de chapusiér un pariér bél peru et de fiére la-vie cela bèla pél dorâye !
‒ M’en vé vos dere, rèpond le petit Fèlix, les vaches avant passâ per desot le periér et s’est trovâ doux-três perus que sont chesês dens la bose. Les é prod cudiê panar a mon cul de chôces, a rèspèct. Què (n’est-ce pas) que ora, sé pas més s’il est un des celos inque que vos m’éd presentâs. Il est por cen que y’âmo mielx lui ôthar la pelisse.
[bookmark: _GoBack]‒ Chancore de (espèce de) crouyo bote-cul, fât Pancouét en embrèyent la-vie son ronjon. Dês ora, quand y’aré fam d’un peru, alré le rapèrchiér mè-mémo.


26. Doux vesins
Érant doux galès vesins, que s’arrengiêvont le mielx du mondo. Quand Fèlix avêt fôta d’un côp de man, Jianèt ére inque, et quand Jianèt avouéc sa grise avêt du mâl de trênar un tison (billon) a comangllo, Fèlix dèplleyêve rudo son èga por alar drobllar. Jamés una contreyonge (chicane), pas una groba rêson, nion n’avêt ren a remolar (répliquer abusivement). Por tot dere, cen dure adés ora, y at ren de changiér.
[bookmark: _Hlk502527817]La demenge dês vépres, ils ant avesiê, Fèlix et Jianèt, de fére un binocle (jeu de cartes) u cabarèt. Un viâjo il est ceti-ce que paye, le côp que vint, il est l’ôtro. Ils ant pas més fôta de lor end alar por govèrnar, ora que les bouèbos sont grossèts et que sant arriar (Ils n’ont plus besoin de rentrer chez eux pour affourager, maintenant que les enfants sont assez grands et savent traire).
Devant-hièr, ére fétha, coment vos séde très-tués. Fèlix et Jianèt ant bu, outre la velyê, quârques demis de plles que d’habituda. Finamente se sè sont pas contreyês un bocon, por le premiér côp de lor via. Jianèt sôrt le premiér est, de cul et de tétha, s’embrèye por s’end alar. Fasêt ben tant nuet qu’il avêt ben du mâl de siudre le sendolèt. Arreve a un rio que falyêt passar sur un lan. Bete una piôta, pués l’ôtra, fât quârques pâs, la tétha lui vire et inque lo bâs dens l’égoue. Cudiêve crâcar (ramper) fôr en sè tegnent ux piérres, mas le pied lui mancâve et gibllâve (glissait) et vegnêt pas a côp de sè salyir.
Sur cen, Fèlix arreve a son tôrn. Bete una piôta, pués l’ôtra, fât doux-três pâs, la tétha lui vire, chêt bâs drêt dessus son Jianèt qu’ére a bocllon dens la gôlye.
Fèlix est ren yu surprês. Quand on at bu, ren ne vos fât. Lui at ren que dét :
« Ah ! T’és ja inque ? »



27. Terèse est dura
Dessando passâ, savê pas ben coment tuar le temps. Mè su embrèyê, la pipa u môrs, per les chemenèts, les sendolèts, les charretèts, en guguent, en subllotent, en acutent chantar les mèrlos, et mè su trovâ tot d’un côp, drêt de-couthe la carrâye (mêson) a ceti hèrchiê de Pancouét. Mè su musâ entre mè : Alens adés dedens. Y’é prod pas ben fam de vêre Pancouét et de devesar avouéc cela vielye ressèta. Mas y’arê pôt-éthre adés una gotèta de cél brandevin de peru que y’é agôthâ l’ôtr’hièr. Començo un bocon a rancomelar, n’at ren de pariér por retrovar son sôfllo.
Sur cen, champo la pôrta, pâsso le lendâr, m’embrèyo en-ant le puercho.
Mére de Diô ! Mè su cru prês dens un trembllement de tèrra.
Il y avêt portant nion que la Terèse, la fèna a Pancouét. Mas Terèse ére coment cura. Foudrâve fôr et dedens, dês le pêlyo a l’hothâl, cé-vers et lé-vers, en fasent des èpôfâyes monstres, coment diont celos de Charmê. Terèse rolyêve les pôrtes, el avêt ja betâ fôr le chat a côp de pied u cul, el avêt frèsâ le manjo de la remasse sur les rens u chin, finamente se y’é pas reçu les bréques per les potes.
Terèse ére dura contre Jian des osiérs.
Jian des osiérs est un pouro diâbllo, que sât fére les remasses de bllanchèta et de biôla. Sât surtot ben sè betar a la pêche des gens.
Cél jorn, ére vegnêt demandar vers Pancouét. Terèse l’at mâl reçu et lui at ren volu balyér. Coment Jian des osiérs volêt s’end alar, lui dit :
‒ Fot-mè ton camp, tot a l’hora, sen cen vê aprés Pancouét.
‒ Il est pas inque, fât Jian des osiérs.
‒ Coment le séde-vos ?
‒ Quand on at una poueta fèna coment vos, on sè tint pas a la mêson.  


28. Cél cayon de Pancouét
Dês que sont re cé-vers dês Paris, Pancouét et sa grôssa Terès fant ren més que de lor contreyér et lor charcutar. Un viâjo, en devesent de son homo, Terèse desêt : « Le nouthro, mon vielyo, l’ôtro ». Ora, lyé dit : « Cél cayon de Pancouét. »
Pancouét portant, n’en pôt pas de més, sât pas que lyé fére. Pancouét cél dês-miéjorn, sè trovâve dens una de celes quèsses que vant solètes, un ôtobus pllen de mondo. De-couthe lui, sè tegnêt una galèsa graciosa, que sè panâve le bèc avouéc un petit mochior garni de frenges et de crince-malices (petites garnitures). Tot por un côp, ceti mochialèt (petit mouchoir) lyé èchape et vat sè fechiér justo yô que le grôs ventro a Pancouét sè posâve sur ses côrtes couesses.
La graciosa est vegnête tota roge, mas el at pas osâ reprendre le mochior. Les gens qu’ils avant cen viu sè betont a risolar et recafolar. Pancouét, que liésêt un jornal, s’est apèrçu qu’il y avêt oque de mâladrêt. Por fornir, il at viu guegnér u boconèt de bllanc sur ses chôces. Il at musâ qu’il avêt pas ben botonâ sa brayèta et qu’ére un troc de pantèt que passâve. Il at yu vito fêt de revoudre le galès mochalèt et at reprês son papiér. 
La jouenèta est vegnête oncora plles roge, et un viâjo la machina **arrèthâve, s’est dèpachiêe de fotre le camp.
Mas la de-vers-le-nuet, en sè dèvethéssent por alar a dromir, Terèse, la fèna a Pancouét, at viu chêre inque bâs le mochior de sèya. Il est dês adonc que dit de son homo : « Cél grôs cayon de Pancouét. »

29. La falyôche (tête)
‒ Vath-il ?
‒ Adés coment adés. Tot bônament, sen fére de la puça. Et vers tè ?
‒ Por mè, vat ben a rigor. Mè su mariâ de forél.
‒ El est galèsa, ta fèna ?
‒ S’el est galèsa ? Te crês pas coment el est ben fotua. Fôt vêre cela gôrge ! Des uelys ! Et pués-ce, te sâs, el est pas una de celes biguètes (biquètes, chevrètes) qu’els ant les pêls tondus. Fôt vêre cela falyôche qu’el at ! Le premiér de-vers-le-nuet qu’el les at dènuâs, devant de venir a dromir, lyé sont chesês tant que sur les talons.
‒ Èh ben, tè vôl dere oque. Su asse-ben mariâ, mè, dês Pentecoutha. Il est coment tè, nend é trovâ una rudo galèsa, frèche et ben bâtia. Una gôrge ! Des gôrges ! 
‒ Et des béls pêls ?
‒ Quand tè dio. Le de-vers-le-nuet devant de sè fechiér u liét, les at dèvortolyês, et ben sont chesês tant que inque-bâs. Mile bougros !



30. Un merâcllo
‒ Ben le bonjorn, Pierro.
‒ Bon vépro, Monsior le Curè.
‒ Et pués-ce adonc, coment cen vat enchiéz tè ? T’és content de ta fèna ?
‒ Por le sûr, Monsior. La Marièta est una ruda femèla de *recèta (comme il faut). Por le travâly, nend at pas una a lyé betar devant, nen fât atant que la mula, a rèspèct. S’entend galyârd ben a fére le farçon, le quegnou, le papèt ; sât ben taconar, buyar, èpanchiér les fôrdes (langes de bébé) ; el est de bon comand, graciosa, galèsa co’ tot (comme tout). Il y at que un petit oque que mè tire-vougne.
‒ Un petit oque que tè tire-vougne ? Què qu’il y at ?
‒ Inque finamente siéx mês que vos nos éd mariâs et gouéte-inque que m’at ja balyê un petit bouèbelèt.
‒ Ouè, ben sûr, dit l’encurâ, bôn’homo. Cen, te comprends, est un merâcllo. S’en pâsse adés quârques-uns de nouthron temps.
‒ Un merâcllo, un merâcllo, dio pas, pôt prod éthre, quand on y muse un boconèt. Il est coment l’ôtr’hièr, éro a la chace desot Russi avouéc Justin, Jâque, Pancouét et doux-três ôtros. Tot por un côp, tin-que una liévra que mè mode entre-mié des piôtes. Y’avê mon fusily ux rens ; l’empouegno, miro, et vos séde pas cen que s’est passâ ? Devant que y’usso pesâ sur le gatelyon, inque ma liévra bâs sur le cul, èthèrbalâye.
‒ Pardi, Pierro, inque oncora un merâcllo.
‒ Prod sûr, Monsior, inque oncora un merâcllo. Mas fât ren, vos mè sâldréd (salyiréd) pas de la tétha que nend at yu un que l’at teriê devant mè. 


31. La gota (alcool)
Quint est que l’at tuâ ? Ne-qui at rêson ?
Nend at prod que tapajont a sûr-brès contre ceta charopa de gota, cela mâlnètiors de fil-archâl, cela bôrtia de brandevin ; il est ren que de la poueson, de la porcherie, la ruina des gens et des mènâjos. Les brandevignérs (= alcooliques), que diont, sè racorçont un fier troc la via, rupont (dilapident) tot cen que gâgnont, ils ant des enfants mâl-fotus, malingrenox, que vegnont pas en-ant. Coment l’at dét Tobie des Èlujos, « cen lui est una via que mène tot drêt a l’hèpetâl ». 
Des ôtros vos sotegnont qu’il y at ren de mèlyor que celos brâvos soulons, celos crânos ribotors, celos valyents lurons, que contont de galèses fârces, que chantont a rigor, que sè checagnont por rire et que sè re tacônont ren grant-temps aprés. Por mè, su un bocon de ceti avis, per l’amôr que nos érant enchiéz nos doux bouèbos. Mon frâre a jamés agôthâ le brandevin, et ben il est môrt tot joueno, a três senanes. Mè que y’é le môrs chôd, que vegno pas a côp de fondre le gran de sâl que m’est sobrâ a la garguèta, su adés per inque, puésque su ora aprés vos fére ceti conto veretâbllo.
A Taraban ‒ cen est mon endrêt, coment vos séde ‒ sè sont checagnês grant-temps sur cet pouent. La mêtiêt du velâjo, le curè en tétha, érant contre le brandevin. L’ôtro mêtiêt, dèrriér le sendeco, sotegnant a sûr-brès que n’avêt ren de mèlyor. Coment salyir de cela contreyonge ?
Nend avêt doux, Jian des Ôyes et Francês a Tavan, qu’ils arant pu cen dèbouelar. Jian bevessêt que de la gota et Francês ren que de l’égoue. Les gens sè sont dét entre lor :
« Nos vèrrens prod cél que vindrat le plles vielyo. » Inque cen qu’il est arrevâ : Sont môrt tués doux a huétanta ans, jorn por jorn. Quint at yu rêson ?
Il est yu Usèbe Panbllanc, le târpiér, qu’il at trovâ le fin mot :
« Se Jian avêt betâ una gota d’égoue dens son brandevin, et Francês una gicllâye de brandevin dens son égoue, serant adés tués doux en via.  


32. La couèrla (la grippe)
Le petit Èlouè, le bouèbo u tapa-sèlyon (boisselier), rolyêve tant fèrmo que povêt a la pôrta u curiâl.
Una granta vouarbèta aprés, le grata-papiér uvre le guinchèt et lui brâme :
‒ Vin pas houé, il est la couèrla.
A la vèprâ, le bouèbo revint, retape, atend un bocon.
Le guinchèt uvrâ (uvèrt), le curiâl lu dit :
‒ Ora, te pôs prod venir, su gouari, la couèrla est la-vie.
‒ Sé prod, que fât Èlouè, l’é viussa modar. El avêt una roba roge et un caracô carnâ. »


33. Garin
Des èstafiérs coment cél Garin, nend at des chirons (tas, amas) dês Tinterin (Tentlingen) a Chèsopèlo (Chésopelloz), dês Pllana-Silva (Plasselb) a Chapèla, n’ens des viéjos coment les bujons dens la bujoniére, coment la vèrmena sur le pouro mondo.
Nouthron Garin amâve bèl et ben sa fèna, la Cateri, mas il arêt mielx amâ la vêre pelar (périr) que de pèrdre una armalye ; ére pas crouyo d’atot ses enfants, mas les cayons, les counelèts et les genelyes érant adés le premiér de tot. Quand una de ses béthyes ére un bocon malâda, que la Bologne avêt pas son ronjo, que la Mothêla ére prêssa u lévro, que le Bochârd avêt un bocon de benèta, ou ben que le Fllori ére gonfllâ, quand la bica avêt du mâl de chèvreyér, falyêt le vêre tracolar, corre aprés le vètèrinèro, et sôtar tant que vers Lapp aprés des paquetèts, du pucèt et tués les remédos, sen riguenar, sen tarlatar, cen regrètar son argent.
Mas ére ren més pariér quand la fèna, les enfants, la sèrventa ou ben le garçon érant mâl fotus, que fllenchiêvont, qu’ils avant la reniére, que tussévont, que gemâvont (gémissaient) una couèrla.
Tot ére de trop, érant que des quéssètes, des aféres de ren. Il avêt ben du mâl de lor côrdre (souhaiter ??) una gota de tisana de peca-usél et una brèche de sucro candi.
Dens le fond, cen sè comprend. Un bél bôf entiér, sur la fêre, fât ben més que una femèla pas ben alégra ou ben un bouèbelèt mâl panâ.
Un de-vers-le-nuet que revegnêt avâl dês Bulo, Garin ére pllen de pensents. Il y avêt son sègnor que trênâve a la cachèta (petite niche, recoin), que povêt ren més travalyér ; a l’èthrâbllo, le mulèt avêt les ventrêres. Un mâlhor arreve jamés tot solèt.
En uvrent la pôrta, trove sa fèna que pllorâve u pêlyo. « Què qu’il y at ? »
« Le sègnor est môrt ! » qu’el rèpond.
« Quinta pouere te m’âs fêt, dit Garin. Ora su galyârd content. Mè crèyê qu’ére le mulèt. »




34. Doux ribotors
Jèrôme de la Fin desot et Quèsto (Christophe) des Peca-uséls, les doux emmècllâs, s’end alâvont ensembllo en crouesent les charriéres, avouéc chacun una valyenta couéta. Il est pas le premiér côp que sè soulâvont, mas jamés oncora ils avant portâ prés un pariér viâjo.
Diâbllo fote se sè sont pas fotu bâs dens les regôles, se sè sont pas troulâs (traînés) dens le pacot et s’ils ant pas yu ben du mâl de trovar la pôrta du puercho. Jèrôme ére enchiéz lui, mas Quèsto at pas pu plles luen. Il at falyu le betar a dromir u pêlyo dèrriér. Mon Jèrôme at fêt a levar sa fèna, ils ant emprês le pètrole, ils ant adodâ (mis au lit) le pouro Quèsto tant ben qu’ils ant pu. Lui ant dènuâ ses botes, ôthâ ses pialèts (chaussettes), trèt ses chôces et fechiê u liét.
Devant de le lèssiér, Jèrôme, qu’il avêt bon côr, sè revire por lui demandar se lui mancâve oque, se tot alâve ben.
L’ôtro, que povêt a pêna apondre doux mots, lève un bocon la tétha et lui fât, en bèceyent :
« Por ora, tot vat èxtra ben, lèsse-mè pire, te pôs prod èthiendre. Mas, acuta, des viâjos, se y’atrapo sêf outre la nuet, se vos pllét, vin mè rèvelyér. »  


35. Les porsiudres (revenants)
Jèsus, Marie, en éde ! La pouere que nos ant yu l’ôtra nuet. Nend est adés una lôrda pél d’ôye amont les rens, les pêls sè drèçont adés sur le cuchèt de la tétha et les dents mè lotont sen re pllacar. 
Se vos avâd viu cen qu’il m’at falyu vêre, vos en trebelyerâd asse-ben et atant que mè.
On at bél fére le grôs, sè crêre hiôt (fort) et s’en fotre de tot, quand on sè trove u méten des porsiudres, quand des gens que sont môrts il y at grant-temps vos arrevont contre, avouéc des grants pantèts bllancs, des lençôls et des cindriérs (flloriérs), una vouèx provonda coment dês un bossèt, on sè trove bél et ben acouathrâ (écrasé) et on n’a ren que envéde de s’end alar tant rudo qu’on pôt.
Il est portant d’ense. Vos éd très-tués cognu la Terèse, qu’el est modâye il y at una vengtêna des ans avouéc sa petita filyèta qu’ére a nom Mariana. Ora, sont revegnêtes, sè tegnont drêt delé de vers nos. A la velyê, l’ôtra nuet, nos ant contâ una masse des aféres qu’els avant viu per Paris et ôtra pârt oncora, totes sôrtes de bortiês que nos avans du mâl de crêre. Tot por un côp, sè sont betâyes a fére a veriér una trabllèta por fére a devesar les môrts. Diâbllo fote se nend est pas arrevâ des coblles de celos stompos (fantôme) ; y’é viu des gens que sont entèrrâs dês il y at una tropa des ans ; nos érens tot vèrds de pouere.
Mas le plles galès, il est yu ço-ce. La jouena filye, la Mariana, el at volu aprovar de fére a revenir son sègnor, qu’el at jamés cognu. Vos séde pas cen que s’est passâ ? Nend est arrevâ três ensembllo : un molâre, nouthron vielyo règent et un ècofiér.



36. Touèno
Il y avêt una fierta vouarbèta que Touèno, de Gumefens, ére pllantâ devant sa grange, les mans ux fates. Y avanth-ils pas clloulâ una lôrda pancârta por un circo, a Bulo, avouéc des femèles a pou prés nues, des quèfres (hommes bizarres) drôlament limâs (élimés), des drôlos de stompos (épouvantails) de totes colors, que fasant des mines a fére a dèsèrtar una cotèrla et a veriér le bllanc a un mulèt.
Doux èstafiérs avant cen apègiê (fixé). Il est pas por dere, érant yu fèrmos honéthos, èxtra galès ; ils avant demandâ a congiê et ils avant lèssiê por la pêna, doux belyèts, un por Touèno et l’ôtro por sa fèna. Avouéc cen povant alar por ren guegnér ceti circo.
Fôt tot teriér a profit et ren lèssiér pèrdre. Il est por cen que Touèno, le dejô, il at aplleyê la grise et s’embrèye contre Bulo avouéc sa grôssa Gènie. Ils ant viu la mènagerie.
Quintes pouetes béthyes ! Quints môrs, quintes côrnes, quintes grâpyes (griffes) ! Il y avêt un chevâl verâ (rayé, donc un zèbre), un ôtro qu’il avêt le côl ben tant grant que lui falyêt une hora por gemotar. Ils avant des bougnes sur les rens, des grants pêls ruechos, des dents a vos balyér la pél d’ôye, des côrnes sur la pota dessus. Tot cen cicllâve, bramâve, lulâve, miônâve, sentêt mâl. Il y avêt du rèsson per inque bâs.
Touèno et Gènie sè sont end alâs, tot embreyoudâs (dans la brume), sur la vèprâ.
Outre la nuet, Touèno, que songiêve ou ben que musâve, sè revire et, en champent sa grôssa Gènie, lyé fât :
« Ora, di vêr, cen pôt pas éthre qu’il y at des béthyes d’ense. Sont ren que des brolyors (tricheurs) et des jangllors (menteurs). »


Creve tes piolys (?)
Les gens que devesont adés le patês, surtot celos de la Gruviére, ils ant du mâl de fére des complliments et d’abocllar la tétha ; ils ant l’ârétha ben galyârd rêda et, se lèvont le côdo, il est ren que tant que u pèrtués qu’ils ant desot le nâs, mas pas suâf (facilement) por ôthar lor capèta et lor bonèt. Se per hasârd s’en trove un que trèt son chapél devant lor, sè dèpachont de lui dere :
‒ Crevâde-vos (couvrez-vous).
Sovent, oncora plles côrt :
‒ Crevâd-vos.
Jian des Ampues, le vasilyér (mojoniér) de la Râye, sur Velârs-sot-Mont, il at dét cen oncora ôtrament.
[bookmark: _Hlk501907913]Il y at yu un chôd-temps doux jouenèts que fagotâvont des chirons de branches dens la jor qu’il y at d’amont du chalèt. Passâvont le jorn dens le bouesc, en tapent avouéc les viôjos (serpes, gouges), en mâlyent les lims de maneciva (viorne pour rameau), en fasent des fuès de bronda. Por ben dere, érant doux purris (paresseux).
Le de-vers-le-nuet, vegnant dromir u chalèt. Le vielyo vasilyér lor lèssiêve un tèchon de fen dens una coche, yô que droméssant coment des tassons. Mas, por remarciar le pouro ancian, savant que lui jouyér des crouyos tôrns, lor en crevar de rire de lui et le mèprisiér. Le vasilyér desêt ren, gouardâve les mojons et les feyes, alâve et vegnêt en trepegnent, arriâve ses chiévres, fasêt quârques motètes, chapllâve son bouesc, rogiêve son quignon de pan et bevessêt sa botelyèta de genciana.
Un jorn, en arrevent, mes doux èthornéls, qu’érant pas pire sècs dèrriérs les orelyes (qui se comportaient comme des bébés), trovont l’ancian assetâ devant sa pôrta, sur un troc de tison, que fumâve sa pipa de tèrra. Por le charcutar un bocon, un des doux emmècllas trèt sa capèta to bâs et lui brâme :
‒ Bôna nuet, monsior, monsior Jian des Ampues !
Jian des Ampues at cen viu. Il at ren que rèpondu :
‒ Creve tes piolys.
Pués-ce adonc s’est rebetâ a teriér sur sa pipa de tèrra, a côrtes golâyes.
Cél que m’at cen contâ, l’ôtr’hièr, est un bon Gruverenc, de la grôssa sôrta, que trêne ses sôles de botes sur le palyement de la vela et que s’ennôye prod sovent aprés
« tot le galès payis que fôrne a Montbovon ».


38. Les sôna-mâl  (sent-mauvais)
Le barlatiér, de-couthe la pôrta de l’hothâl, pacheyêve quârques genelyes. Il dit u grangiér :
‒ Vos séde, il est ben galyârd mâlsan de tegnir l’èthrâbllo ux puercs et les bouètons ux gorréls drêt de-couthe le pêlyo. Vodrê pas, por mè, dromir dens un pariér sôna-mâl.
Mas le payisan lui fât :
‒ Ora que, te mè fâs a embordelyér de rire. Il y at trenta ans que, vers nos, il est com cen, et jamés il est un cayon malâdo et jamés una goena at crevâ.


39. Le tio et le mio 
Ma dona s’est sovent encorm	anchiêe de le mè dere, mas crèyo ben que la poura anciana at empleyê sa saliva por ren, qu’el at senâ le bon gran dens la sablla. Cen est ben sûr que fôt éthre a pan (économe) por la mêson, mas chacun est pas fêt du mémo bouesc. Nend at prod que sont des cratos (paniers à cueillir les cerises), des piès (toiles à fromage, treillis) que lèssont colar l’égoue, des chôderons pèrciês, des fates mâl taconâyes per yô l’argent s’en vat, la monéya lor giblle entre-mié des dêgts coment du burro sur la pllata du fornél. Cen est des potèts que n’ant ren des culs, des brochèts (seaux, bidons) que lèssont très-tot tomar, des botesèles (récipients cylindriques en métal) mâl cuvèrcllâs.
De celos èthôrns que broulont les tisons por revendre les ciendres, qu’agétont chier et re-lèssont por ren et que sèyont lor grana en hèrba por pas falyêr ècorre, s’en trove adés des chirons. Cen fât a vivre les cabaretiérs.
Cél qu’il est viu delon passâ a la fêre de Fribôrg ére sûr pas de cél tropél. Ére una de celes pegnètes (avares), de celos râthéls, de celos rabllèts, que sè chevançont (vont de l’avant) et que fant en-ant.
Érant três de lor que volant lor end alar, sur la vèprâ. Érant pllantâs devant le Sarvâjo (la fontaine du Sauvage), le chapél sur l’orelye, les mans ux fates, la pipa u môrs.
Le quatriémo, Francês des Grenerèts, ére pas fôr.
Les três ôtros re-vant dedens, por savêr se Francês volêt salyir ou ben pas. 
Ére u méten du vindâjo, que gugâve dês una trâblla a l’ôtra, coment s’il avêt pèrdu oque.
‒ Te vins dês ora ? que lui diont. Què riguenes-thu ? T’âs pas fornêt de forgonar per inque ?
Francês lor dit : 
‒ Ben sûr que vôl modar. Mas què voléd-vos ? Quand on s’en vat ren que avouéc cen qu’il est sio, semblle qu’on at oubliâ oque. 


40. Le counelèt gris
Il est pas por dere du mâl de ma comena, mas il est sûr enchiéz nos que les gens sont les plles de têna (détestables) galyârd luen a la riôla. Il y at ren que des potus (bourrus), des emmècllâs, des grôsses pouetes téthes, des bougnérs (boudeurs), des hèrchiês, des checagnors, des fiers ennoyors por tot dere.
Le plles mâl emmangiê de tués ére Guste, que sè tegnêt a la Fin desot, delé du Riâl. Dês le grant matin u nuet, fasêt que de dipustar, de trovar a redere, de jurar, de gemotar, de batholyér les béthyes coment les gens, les bouèbos, les garçons, et sa fèna.
Cela inque el avêt viu du payis d’atot cél grôs mojon d’homo. Quand fôt aoure ren que des grobes rêson et sè vêre secorre les puges, que tè brâmont aprés les talons : « grôssa cura, chebrôt (enfant remuant), mâlnèta, vielye bedouma (femme stupide), savouèta (de mauvaise réputation), ceviére, femiér, mâlnètior, et aprés adés », vos pouede ben musar que la via est pas tant alégra. Sen comptar que vos fôt huyar sen repôs, fére a megiér, govèrnar les genelyes et les cayons, lavar, buyar, ècovar et tot le résto. Inque, dês il y at justo trenta ans, la via a cela poura Fine, la fèna a nouthron Guste.
Portant, hièr matin, s’est levâ un petit bocon mielx veriê. Il dit a sa Fine :
« Di vêr, l’anciana, il y ath-il pas trenta ans ceti matin que nos nos sens mariâs ? Se te vôs, por fére un bon gôtâ, m’en vé maselar le counelèt gris. »
Adonc, la Fine :
« Porquè t’en prendre a cela poura béthyèta ? Il est pas sa fôta a lyé. » 


41. Les bourrites (canes)
Quand Jian de la Vegne modâve por la chace, tot le velâjo ére sur le lendâr por le vêre passar. Il avêt des lôrdes botes fèrrâyes de taches grôsses coment mon pôjo, des garôdes tant que dessus les genolys, des lôrdes chôces de pél des diâbllos, una cientura gllindâye (bourrée) de cartouches, una carnassiére a frenges, un chapél pouentu avouéc una plloma d’agace, un fusily batent nôf a doux canons et doux chins qu’assonâvont per inque bâs aprés les passâyes (passées d’animaux) des liévres. On trebelyêve ren que de l’aoure venir.
Sur la vèprâ, d’ôton passâ, Jian de la Vegne s’en revegnêt de la chace. Le pouro lui avêt traciê et tracolâ tot le jorn, il avêt teriê tota sa pudra et n’avêt pas atrapâ bréca. Pas un liévra, pas un pinjon, pas un vèrdiace, ren.
Tot por un côp, en passent de-couthe una mêson de payisan, apèrcêt, sur un bocon de gôlye, una benda de bourrites. Un trot delé, un ancian fumâve sa pipa sur un tronc.
‒ Déte vêr, lui fât Jian de la Vegne, gouéro mè fôth-il vos balyér por mè lèssiér teriér una des celes galèses béthyètes que sembllont a des bourrites sarvâges ?
‒ Sé galyârd (je [ne] sais trop), dit l’ôtro en borrachient (bourrant sa pipe).
‒ Doux francs, il est prod-matiére ?
‒ Ben cen vat.
Jian de la Vegne bete les doux francs sur le tronc, mire una bourrita et la fot bâs.
‒ A revêre, l’ami.
‒ Bon vépro, monsior.
Le chacior que s’en alâve, sè revire :
‒ Déte, y’é ben fam de nen teriér oncora una, de celes bourrites. Se vos fât ren, vos balyo três francs.
L’ôtro at ren dét. Jian bete les três francs sur le tronc, de-couthe le payisan que les feche a sa fata. Doux et três fant cinq.
Il fot bâs una seconda bourrita. Il dét a l’homo que fumâve :
‒ Mè farêt pllèsir de nen teriér três. Vos fât ren ?
‒ M’en foto pas mâl, dit le pipoteriér. Sont pas mâyes, celes bourrites.


42. Les coquelyes (escargots)
Vos les amâde, vos, les coquelyes ? Por mè, nen su ren tant aprés, surtot qu’il est tot un *tracllin (?) quand aprôvo (j’essaie) de nen portar prés enchiéz nos. Ma fèna mè trèt dês luen una pota a trenta-siéx cârros, ma filyèta fât a *cotâl (semblant) de mè dèdègnér doux-três jorns de temps et ma bèla-mére pâsse en-ant le pêlyo en èthendent le côl, coment quand el vint a otheyér (frapper à la porte). Nen su rèduit, por fornir, a les megiér dessus le banchèt, dèrriér la mêson, de-couthe la campina (cacatiéres). Asse ! Dês ora, quand mè vint un ênon de m’en passar l’envéde, féso ren més tant de maniéres. M’en vé tot drêt u Mouton-bllanc, yô qu’on nen trove de totes bônes, couétes dens lor liét de burro, bônes chôdes, fines prèstes. On tè sôrt cela béthyèta nêre avouéc un bocon de pouenteru (brochette) et s’en lèche le môrs três senanes aprés. Surtot que por les vos presentar il y at una galèsa someliére, qu’el at nom Lucie, asse rionda, asse doce asse luisenta que ses coquelyes. Cen mè change de cela de vers nos, que vint ben galyârd crèpia et vôdêsa.
Mas il est pas por cen que y’é teriê en-ant les coquelyes. Il est por vos dere cen qu’il est arrevâ a nouthron novél curâ.
L’ant betâ dens nouthra paroche de Taraban ceti forél passâ. En sè promenent per les chemenèts, les sendolèts, du long des hages, s’est apèrçu que nos érens viéjos de coquelyes. Nen fasêt les femiérs, nend avêt pertot que rôdâvont, que sè trênâvont, que crâcâvont (rampaient) en tresent les côrnes. Le curâ, que les âme fèrmo, dit ux bouèbos dês le catechimo de les ramassar tant que porrant de celes béthyes et de les lui portar. Tin-que la marmalye en champ, enfatâvont les plles bèles dens des lotes, dens des cratos, dens des corbelyons, et les portâvont u curâ que lor balyêve una émâge et que sè renovelâve a rigor de cela danrê, lui que les âme tant, et que sa sèrventa sât tant ben les encochiér.
L’ôtr’hièr, nos érens alâs balyér un tôrn en famelye delé de la Sarena. Nos ens demandâ :
« Adonc, vos éthe contents de ceti novél encurâ ?
‒ Oh ! ma fê ouè, que fât ma bèla-mâre. Il est galès et honétho que vos crêde pas. Nos l’âmens èxtra. Et le plles bél de tot, il at dês ora megiér tota la vèrmena de l’endrêt.
  


43. Un côp de fusily
Cunê et sa fèna, la grôssa Terèse, sont alâs, l’ôtr’hièr, trovar l’ami Guste. Guste s’encochiêve justament por alar teriér quârques liévres en-ant les prâts. Il dit a Cunê et a sa doce : puésque vos éthe inque, venéde avouéc mè, fât bél temps, nos gôterens sur le morsél.
Tot dét. Inque mes três guenèfles la-vie. Guste avêt son fusily a doux côps a l’èpâla, le sac ux rens, la pipa u môrs. Cunê et sa Terése gugâvont decé delé, forgonâve dèrriér les hages por cudiér vêre dèbuscar la béthye.
Por teriér, Guste est pas tant subtil que cen. Gouéte-inque pas, u bout  de una demi-horèta, qu’il at envoyê una dogêna de grans de dragiês justo yô que les rens a Cunê pèsont lor nom.
Cunê fât des rèlâyes obscures, chêt bâs assetâ, sè frote et gemote.
Guste, tot embreyoudâ, aprôve de consolar coment pôt son pouro Cunê et, por fornir, lui dit qu’il est assurâ contre cél mâlhor, que Cunê terierêt doux mile francs por cen qu’il at le fondement morachiê (ébréché), et trenta francs per jorn du temps que porrêt pas més travalyér ; tués les frès du mêjo lui seront remborsâs.
Cunê acute cen.
‒ Coment te dis ? Trenta francs per jorns et doux mile francs por le mâl ?
‒ Ben sûr, mon pouro Cunê.
‒ Bon. Ora, te vodrês pas mè fére un petit sèrviço, Guste ? Se vos pllét, tire vêr un côp contre Terèse.


44. Finon
Tot le velâjo est sens dessus desot. On vêt ren que tracolar et cavalar (tavalå) decé delé, amont avâl les ancians, les homos, les femèles, les enfants, le règent et les bouèbos, la mouéna et ses filyètes, l’encurâ et sa sèrventa, le sendeco et le târpiér, tot est en dâles.
Què diâbllo esth-il arrevâ ?
Il est arrevâ ço-ce que Finon, la grôssa bedouma, la fèna a l’ècofiér, en s’en vegnent dês vers la cosendiére (couturière), el est chesêta dens le rio et el est enneyêe.
Les égoues sont grôsses, il y at yu un orâjo, el est sûr yu trênâye un fier trot avâl. Sur les doves rives du rio, les gens s’en vant, en lor trèsent les uelys, por cudiér retrovar la poura Finon, Diô la pardone.
L’ècofiér, son homo, il est asse-ben inque. Il chèrche tant que pôt. Mas il gugue, lui por son compto, en amont, il remonte l’égoue u luè de dèscendre, coment les ôtros. Les gens sè diont entre lor : « Il est fôl, sât pas més cen que fât, il vire casaca. »
Èh ben, vos le crèréd se cen vos pllét, il est lui que l’at retrovâye, un pouessient trot en amont dês yô il avêt balyê le tôrn.
L’ècofiér d’enchiéz nos cognêt les femèles. Il sât prod que cen est des béthyètes que musont que a contreyér, que fant tot a rebedoul, a revèrchon. La suva, un côp bâs, el at pas volu cièrdre le fil de l’égoue coment fant celos sonalyons (bruyants), ére alâye fornir en contre-amont, ren que por fére *engrelyér (chicaner, agacer).
A revêre.



45. Usèbe
Usèbe est garçon vers Jian du Molin. Ben galès, ceti Usèbe, un homo de *recèta (comme il faut), valyent, bon arrior, bon charroton, ren grobo d’atot les béthyes, on porrêt pas demandar mèlyor.
Tot vat por le mielx, fôr quand il at bu un côp. Cen lui arreve quârques viâjos la demenge nuet, quand riguenont trop grant-temps per les trênes (mauvais temps prolongés). Adonc, nouthron Usèbe vint fôl *frèserèt (complètement). Pôt pas s’en tegnir de contreyér, de chèrchiér nuèse, tant que, por fornir, que s’ècosont coment des hèrchiês. Arreve avouéc le nâs caboçâ, les joutes morachiêes, les uelys tot gonfllos.
Jian du Molin est un èxtra bon patron. S’est betâ en tétha de convèrtir son garçon. Lui dit :
« Te fâs ren de mâl d’alar prendre un vêrro la demenge nuet. Mas què diâbllo âs-thu fôta de tè checagnér et de tè batre ?
‒ Sé prod, fât Usèbe. Mas il est tota-vie (toujours) les ôtros que m’agrèlyont et que mè fant engrelyér. Adonc, vos comprende, dês un mot a una mochiê (gifle), dês una mochiê a una ècllatâye (gifle), pués aprés on sè pèle les potes. Inque coment vat.
‒ Eh ben, dit Jian du Molin, fôt pas éthre asse fôl. Quand quârqu’un vos chèrche nuèse u cabarèt, on bêt son vêrro et on s’en vat. »
La demenge nuet que vint, Usèbe s’est topâ coment un patèt.
Son patron lui dit : 
‒ T’âs pas acutâ cen que t’é dét l’ôtro jorn ?
‒ Què sé sé (que si), fât Usèbe. Y’é fêt justo coment vos m’éd dét. Nend at yu un que m’at boucanâ (taquiner), y’é prês son vêrro et l’é bu. Sur cen, m’est chesê dessus.



46. Colin
Il y at un *pârèt (une petite paire) des ans que Colin est mariâ. Devant-hièr il at yu a gôtar Joson, son vielyo camarâdo de Contingent. Ils ant megiê de la sopa a la farena, una pélâ, du bacon et des senèches. A bêre, de l’égoue frèche.
Dês mi-jorn, en borrachient una pipa, du temps que la Fancèta lavâve les catèles a l’hotâl, Colin sè bete a gemotar et a tapagiér sur sa fèna.
‒ Te pôs pas crêre, que dit, cen que cela femèla mè côthe. Très-tot le jorn et oncora outre la nuet, el piôrne por demandar de l’argent. Mè vôt fére a veriér casaca, y’é ren que pouere que mè fasse a sechiér, cela sang-sua.
‒ Portant, fât Joson, mè semblle pas que vos vos govèrnâde coment des sègnors, per ce-outre. Ton gôtâ de houé est yu que drêt en-ant, sen volêr tè trovar a redere. Il y at ja una vouarba que su ênon d’alar bêre quartèta u Chevâl-bllanc.
‒ Mène ren, il est portant coment tè dio, il est tèrribllo de l’aoure rèlar, cél comèrço pôt pas més durar.
‒ Portant, fât Joson, el est ren tant ben limâye que cen, ta fèna. El at ren més que una vielye mâre (espèce) de caracô, un cotelyon frengiê et des pouents ( ? pyin) rèpiâs. Ton pêlyo est mobllâ ben simpllament.
‒ Èh ben, arréthe pas de mè batholyér por mè teriér fôr mes batses.
‒ Por què fére, diâbllo fote ?
‒ Sé galyârd. Lyé en balyo jamés ren.


47. Louise a Tobie
Tobie sobre un petit trocenet (petit bout) d’amont de vers nos, dens una vielye mêson crevâye (cuvèrta) des asselyètes et, châ coche, des tioles roges.
Tobie est un petit bourju, tot reguèt, un bocon bevasse (buveur), Un galès patron.
Sa doce, Zâbèta, est la plles mèchienta femèla que nos ens a Taraban. El est asse-ben la plles mâl-fotua. Sé pas se vos éd ja fêt entencion (atencion) a ço-ce que les pouetes femèles sont suâf des totes crouyes.
Demenge dês les vépres, du temps que Tobie jouye son binocle u cabarèt, vers Darbon, Zâbèta et sa brèssola, la Louise, sont assetâyes a la cachèta du fornél. Le pêlyo est bon chôd, on n’entend ren que la grôssa chata rimâye (rayée) que file desot un èscabél, et le batant du relojo que sè brène dens sa quèsse. 
Louise sè bete a dere a sa dona :
‒ Vos séde que vôl mè mariar ?
Zâbèta at ressôtâ.
‒ Coment ?... Te vôs tè mariar ? T’âs pas fôr diéx-huét ans.
‒ Il est portant d’ense.
‒ Mas, t’âs un marchand ?
‒ Prod sûr.
‒ N’en savê ren. Què mè dis-thu inque ? Coment il est ? Le cogno pas. Il est un galès joueno ?
‒ Mas ouè, il est monstrament galès.
‒ Fâth-il son devêr ?
‒ Mè semblle, a muente avouéc mè.
‒ Què qu’il est por un ?
‒ Te l’âs jamés viu. Mas lui tè cognes prod. T’at ja apèrçu doux-três côps.
‒ Et pués-ce adonc ? fât la dona en sè gonfllent coment una bourrita.
‒ Eh ben, mè vôt prendre quand mémo.




48. Le Plloco
Una vouarbèta du mi-jorn, le Plloco passâve la pôrta du Cabarèt. Il y avêt suâf nion a celes hores. S’assetâve a la grôssa trâblla carrâye, sè reboulyêve la falyôche (s’ébouriffait la tête) et comandâve un vèrrelèt (petit verre) de brandevin.
‒ T’és re inque, Plloco ? desêt Lisète.
‒ Prod sûr, que desêt l’ôtro en risent avouéc ses lôrdes potes.
Pués-ce adonc, crachiêve inque bâs, et gugâve en desot la bèla filye.
Lisète alâve sur ses trenta ans. El avêt una cropa de picre entiér, des brès pllens de tougnos (enflures, bosses), des uelys qu’èpèluâvont (étincelaient), des pêls rossèts envortolyês. Savêt coment pas una jalyir (dzillyi chercher) a travèrs le vindâjo, entendêt ben les gâles (plaisanterie) et sè lèssiêve bllossiér les hanches sen dere un mot. Ére pas un homo que lyé fesêt a pouere.
El at portâ le vèrrelèt et est re-alâye rinciér ses vêrros dens son sèlyon. Sè demorâve pas a fére des uelys per devant le Plloco, un briaco (turbulent) fêt et fornêt, que la cortisâve dês tot petit. Le Plloco, le chôd-temps, édiêve a fenar et recordar (faire les regains) ; en hivèrn, encochiêve du bouesc dens la jor. Tot le jorn et outre la nuet, musâve a la Lisète, gemotâve, mas il y avêt ren a fére. La Lisète, lyé fasêt ren de s’en lèssiér contar per ceti-ce, per l’ôtro. Mas le pouro Plloco, bèrnique.
Sur la vèprâ, sont arrevâs Tobie, Pancouét et Guste. Dês qu’il est vevo, Pancouét sè lèsse alar un boconèt.
Quand sont yus les quatro, sè sont betâs a bôlar (jouer) ux guelyes, doux contre doux. Mas cél qu’ére avouéc le Plloco ére tota-vie sûr de gâgnér. Tant simpllo qu’ére, cela béthye de Plloco, nend avêt pas un pariér por bôlar. Galyârd tués les côps, les nôf guelyes érant bâs.
Ils ant bôlâ tant que s’est betâ a borneyér (faire nuit). Adonc, Guste et Tobie, que sont mariâs, sè sont end alâs. Pancouét et le Plloco sont sobrâs, por fornir de bêre un litro qu’ils avant gâgnê.

II
Sont sobrâs a golyassiér (boire longtemps) tant que a la fin de la velyê. Le cabaretiér, Darbon, ére alâ a dromir, en lèssient la grôssa Lisète solèta u vindâjo.
Per vers onge hores, sont arrevâs una benda de jouenèts, que s’en vegnant de l’ècoula, dês de-vers-le-nuet. Sè sont betâs a lor frognér, l’un aprés l’ôtro, a l’entôrn de la Lisèta, que sè corrociêve pas et que lor desêt, quand alâvont un bocon trop luen : « Bâs les tâpyes ! » Pués-ce adonc, recafolâve de rire. Le Plloco, avouéc ses grôs uelys bllancs, la gugâve pertot yô qu’alâve.
Una vouarbèta aprés le firâbe, érant adés très-tués inque. Nion n’avêt fam de s’en alar. Tot por un côp, gouéte-inque la pôrta que s’ôvre de sè et le gendârme s’est trovâ un méten du pêlyo. Pancouét et les jouenèts sont yus prês et fotus a l’amenda. 
Un viâjo très-tot revous, du temps que la Lisète, tota drôla, ècovâve et revousêt, vêth-el pas, en sè reverient, son Plloco que s’ére muciê desot la trâblla et que sè crâcâve fôr en tresent des uelys coment des beloces.
La Lisèta s’est fotua a rire : « Ben, que lui fât, te balyerés un fier sodârd, chancore de pouerox ! Il est pas mè que vodrê un capon de cela sôrta ! »
Le Plloco est sobrâ un bocon fôr de lui-mémo. Mas il at dét a Lisète, en bèceyent : « Ah ! Su que un pouerox ? Te vèrrés deman matin, se su que un pouerox ! » Et s’end alar coment un fôl, s’est fotu a cavalar sur le chemin, tant que qu’il at re atrapâ le gendârme que s’end alâve enchiéz lui, tranquilo, les mans ux fates. Le Plloco lui est arrevâ dessus, un trot delé du rio, et, d’un côp de poueng, l’at èthendu rêd de-couthe la sêp.
Le lendeman, les gens, en alent colar, ant trovâ le pouro gendârme, èthendu a la riva du chemin, la tétha fendua, et ja tot frêd. Nion at dèvenâ ne-qui (qui) avêt fêt le côp.
Nion que la Lisèta. La Lisèta n’at ren dét, mas el at comenciê a trovar que son Plloco ére ren tant a dèdègnér que cen.
Le Plloco at mariâ la Lisèta de forél passâ. S’acôrdont ben, ils ant ja un galès bouèbelèt que rit dens sa crobelye.


49. La momie
Nouthron ami Pancouét est re alâ, l’ôtr’hièr, balyê un petit tôrn contre Genèva.
Il est pas modâ tot solèt, il est ben vegnêt a côp, a fôrce de rèssiér, de trênar avouéc lui Tobie, Guste et Colin de la Rèsse.
Cen qu’ils ant riguenâ per ceti Genèva, n’en sé ren. Alâde le demandar a Calvin, se cen vos fât pllèsir. Mas cen que sé, il est que sè sont lèssiês menar, per un èspèce d’enguenot a capèta blua, dens tôtes sôrtes de coches qu’ils avant jamés vius, tant que dens una grôssa bèla mêson que lyé diont un Musê. L’enguenot lor at mothrâ des portrèts, des émâges, des vielyos aféres. Por fornir, il avêt gouardâ cen que sè crèyêt qu’ére monstrament bél.
Ére coment un vâs, tot bregolâ (bariolé), apoyê dens una coche, avouéc un bocon de pouet afére dedens, tot gllindâ dens des fôrdes (langes), des uelys cotâs, un nâs pouentu, una pél tota sèche. Ére la « Momie ».
‒ Pancouét at ço-ce guegnê un boconèt. Il at volu savêr coment ceti monsior ére a nom. Aprés, il at demandâ s’ére dês per inque. Pués, il at volu savêr s’ére en via, ou ben s’ére môrt, per l’amôr que lui sembllâve que ceti particuliér ére galyârd tranquilo.
Quand il at comprês que cen ére un vielyo « ègipcien » môrt dês il y at més de três mile ans, s’est reveriê contre l’homo a capèta blua et lui at dét :
‒ Chancore de granta charopa que t’és ! Tâche vêr de tè conduire un bocon que valye. Il est pas perce que nos sens ren que des simpllos payisans que t‘âs fôta de nos prendre por des coucherous (drôles d’oiseaux). Venir aprovar de nos emmangiér una carcasse, una mâlnètior, un vielyo môrt, très-tot nèsiê, tot enfumachiê, sèc coment un chèrcot (chicot), que les rats lor-mémos le vodrant pas agôthar ! Se t’âs un môrt un boconèt plles frêd, buge-tè d’alar aprés, sen cen m’en vôl ja procurar un tot alora, quand t’aré frèsâ la tétha a côp de pâl !


50. Joson u Renârd
Joson u Renârd est cél vielyo regnâ (bourru) que sè tint un trot decé du Bouesc d’Amont, avouéc sa fèna, la Nanèta et Mèlie, sa brèssola. 
Joson u Renârd at passâ sa via a fére engrelyér les gens, a batholyér sa vielye, a dipustar sa filyèta. Por un de têna, sûr que nend est un. Avouéc cen, una bevasse, un pouet afére, un bete-viâ (ou bate-velyârd ? bétevillyà), un checagnor, un bocon lârre, galèsament brolyor (tricheur), pas trop brâvo.
Se vos l’éd pas apèrçu en passent per Taraban, il est per l’amôr qu’il y at grant-temps qu’il est nuâ dens son liét, to dêbllo, tot mâl fotu. Mas se pôt pas més sè levar, il est adés un boconèt ique por charcutar et ronar aprés ceti-ce, aprés l’ôtro, aprés l’anciana que serêt ben contenta quand nen serêt endèfêta (séparée).
L’ôtr’hièr, per vers diéx hores, il est vegnêt tot bllanc, tot rêd sur sa palyasse, sembllâve qu’il avêt pelâ (péri).
Nanèta at rudo fêt a venir le mêjo que s’est teriê prés (s’est approché), at champâ un trot plles luen l’anciana que rèlâve et senupâve et que lui dit en gemotent :
‒ Il est ben galyârd adobâ, mon pouro Joson ?
Le mêjo at atâthâ son Joson, at acutâ se sofllâve adés est sè bete a dere :
‒ Vos éd atendu que sêt môrt por venir mè chèrchiér, chancora de toca ?
 Le vielyo, quand il at ço-ce aouyu, sè bete a gemotar :
‒ Déte, monsior, su adés en via.
‒ Ora tè, quèse-tè, lui at dét sa fèna, le mêjo cognêt cen mielx que tè.


51. Terése est môrta
Houé dês mi-jorn, fasêt ben tant bél temps que y’é pas pu m’en tegnir de rôdar un boconèt avâl la bâssa vela, barbotar avouéc ceti-ce et l’ôtro, retrovar quârques vielyes mies, bêre quartèta u Três-Cœrs, a la Cllâf, u Sarvâjo.
Y’y é trovâ cela granta cagne de Tobie. Fât tota-vie pllèsir de recontrar les gens de per vers nos. Tobie jouyêve u binocle. Quand il at yu payê son drêt, lui é demandâ coment alâve amont per lé.
‒ Te sâs le novél ? m’at dét Tobie.
‒ Ma fê nan, que lui é dét.
‒ Terèse est môrta. 
‒ Terèse ? La fèna a Pancouét ? 
‒ Cen est ben sûr. 
‒ Coment est alâ ? 
‒ Tè vôl ja dere. Delon passâ, sont vegnêts menar des cayons a Fribôrg. Des béls cayons, il et pas por dere. Les ant galyârd ben vendus, ils ant teriê una masse d’argent. Bon, remodont sur la vèprâ, Pancouét devant, sur le banc, tegnêt les laces, Terèse dèrriér, sur la quèsse, avouéc l’argent dens sa fata. L’èga ére un bocon viége et Pancouét avêt doux-três demis dens la bourge (pance).
En arrevant a Taraban, éro en vie d’èpanchiér l’égoue devant le cabarèt, a rèspèct, Pancouét mè dit :
‒ Alens prendre un vêrro vers Darbon.
‒ Et Terèse, ta fèna ? que lui dio.
‒ Terèse ? que mè dit. El est inque dèrriér, sur la quèsse.
Sur la quèsse, il y avêt nion més. Ren de Terèse.
‒ Yô pôth-el éthre ? Te l’âs pèrdua.
‒ Il est cen, mè fât Pancouét, que y’é aouyu en passent sur le petit pont de la Gllâna. Il y at yu oque qu’il at fêt : « Ploufe ».
Sur ceti crouyo novél, nos ens bu un vêrro a la sandât de cela poura Terèse et de Pancouét.
Entre-temps, Tobie m’at contâ l’entèrrement a Terèse.
‒ Y’é jamés viu, m’ath-il dét, oque d’asse bél. Il y avêt tot le mondo. Mas y’é yu una frêd que martelâvo (grelottais). Ils ant fêt un bél gôtâ vers Darbon. Nos ant balyê de la chèrn frèche, de la chambèta, du lendiôl, du ruthi, de la motèta. Quand nos sens yu u câfè nêr, devant de preyér le chapelèt, Pancouét s’est levâ et il at devesâ.
T’arês falyu cen aoure, nos nos sens trèt-tués fotus a pllorar.
‒ Què qu’il at dét ?
‒ Eh ben, Pancouét s’est levâ, u bout de la trâblla.  Il at tapolâ (tapotâ) contre son vêrro de brandevin, et il at devesâ d’ense : « Ora, nos sens galyârd ben-ésos, que tot cen est revous. Il est un grôs encopélyo (ennui, gêne) d’avêr la môrt dens la mêson.
 
  
	
52. Pancouét et Mèlie 
roman villageois
I
Dês que son sègnor est môrt, la Mèlie sobre solèta avouéc sa Dona, dens lor crouye carbola (masure), decé du Bouesc d’Amont.
Ora qu’el est veva, la vielye Nanèta est vegnête pouetament de têna, gringe, mâl veriêe. S’ennôye de pas més dipustar son homo, adonc sè revenge sur la filyèta, sur la Mèlie. La poura jouenèta vêt de l’êr, el est bramâye dês le grant matin u nuet.
Mas pôrte ren. Mèlie est una fina mouche et sè vôt ja dègremelyér, coment vos le vèrréd dês ce a quârque temps. Les petits cayons seront pas alevâs que nouthra Mèlie arat ja trovâ un cuvèrcllo a son potèt, que serat mariâye, et que mènerat un grôs payisan per le bout du nâs.
La comena lor at lèssiê, a Mèlie et sa dona, un comon un trot d’avâl du velâjo, por qu’y pouessont pllantar des peréts de tèrra, quârques chous, des maringous, des râves et des rés (racenes) rossètes.
D’ôton passâ, les doves érant justament en vie de trère les peréts de tèrra. La Mèlie, la filyèta, trênâve la charrèta chargiêe amont le chemin. El avêt poutament du mâl, cramponâve u limon (brancârd), suâve a lôrdes gotes, sofllâve côrt, rancomelâve a rigor. Sé pas se serêt arrevâye u-dessus de la coutha avouéc son viâjo, se Pancouét s’ére pas trovâ per inque. Pancouét s’est fêt mâl de la poura jouenèta, s’est betâ a champar et, de ren grant-temps, la charrèta est yu amont.
Mèlie l’a ben remarciâ. Pancouét lyé at dét :
‒ Ta dona est ben tot-pariér na groba femèla, de tè fére a trênar un pariér viâjo. Què qu’el at musâ ?
‒ N’en sé ren, que fât Mèlie. M’at ren que dét : Va adés, te troverés prod sûr un emmècllâ por t’édiér un bocon.
Pancouét est sobrâ to bllèt (sonné, ahuri) a la riva du chemin, du temps que la charrèta s’end alâve en sôtelent un trot plles luen.

II
Tin-cé l’hivèrn que s’en vat dês per vers nos. Il est pas damâjo et nion le vôt regrètar. Nos ens yu frêd, prod de gens sont yus malâdos et doux-três ant trèpassâ. 
Mas le forél comence a risolar a la riva du bouesc. Nos sens très-tués ben-ésos et jouyox. Les bouèbos sont alâs bôlar sur le chemin et les filyètes ant betâ des galès chapéls de palye avouéc un boquèt sur l’orelye gôche.
Dês lé a quârques jorns, la Mèlie sè sent pas més. Dês le matin u nuet el côrt decé delé, chante et sublle et recafale. Le forél lyé balye per la tétha, el est vegnête un boconèt drôla et fôr de lyé-méma. El at ja trovâ des péca-uséls, el at viu passar les èthornéls, doves mayenchètes ant chantâ sur le têt, un galès pelagouar (parpelyon) jôno lyé at volâ devant le nâs et una petita mothelèta rossèta at danciê du long du sendolèt. S’en fôt que Mèlie sôte drêt hôt et sè sent les piôtes pllênes de bujons (fromies).
Sa dona, la vielye Nanèta, en veyent sa brèssola d’ense drôla, s’est musâye entre lyé : Atend un bocon, tè vôl ja modèrar.
Ére justament le premiér d’avril. L’anciana at criâ Mèlie que sè demorâve a nuar un rubanèt rojo a la cova u chat. Lyé at dét : 
‒ Di vêr, filyèta, tè fôt alar portar ceti paquetèt a Pancouét. Te sâs prod qu’il est tot mâl fotu, il at nion més a l’entôrn de lui. Pôrta-lui ceti paquèt de fllosin. Il y at ren de mèlyor por la couèrla. Va rudo.
Inque la Mèlie que s’embrèye a sôt (à grandes enjambées) tant que vers Pancouét. Quand el est yu dedens, el at trovâ Pancouét que fumâve sa pipa sur le fornél.
Mèlie lui at dét tota èssofllâye :
‒ Inque du bon fllosin que ma dona vos envôye.
Pancouét, tot surprês, at dèfêt la cordèta et at trovâ una pouegnê de corbèles (aiguilles de sapin).
‒ Ma poura tè, que dit a Mèlie, t’ant fêt a portar le mês d’avril (poisson d’avril).
Mèlie est vegnête tota roge, uvrâve des grôs uelys, savêt pas més yô sè tegnir. Finamente se s’est pas betâye a pllorar, el avêt ben du mâl de retenir les legremes de colère que lyé vegnant. Pancouét, de la vêre d’ense embreyoudâye, at cudiê ben fére de lyé balyér una jouta (un bèsiér).
Mas la Mèlie s’est reveriêe et lui at fotu doves bèles ècllatâyes coment jamés un guenèfle n’end at oncora reçu.
Pués s’end alâye tota reventâye (refrèdia). Mas el avêt passâ sa rage sur les potes a cél èthôrn de Pancouét.

III
Dês qu’il at pèrdu sa poura fèna, la Terèse, qu’el est chesêe dens le rio en s’en vegnent de la fêre de Fribôrg, Pancouét pâsse son temps a s’ennoyér, a sè tragar cé et lé, dês le pêlyo a l’èthrâbllo, dês la cachèta du fornél u bouèton ux cayons, toralye (fume tant) sur pipa cul de fèr, crache dens les cindres, sobre des hores pllantâ sur le lendâr et de-couthe la cortena a gugar les nioles et de quinta pârt volont les agaces. Sât pas més què fére dês qu’il at nion més a dipustar et a batholyér. Outre la nuet, vat oncora plles mâl. De sè sentre tot solèt desot son levèt, sur sa grôssa palyasse, pôt pas dromir adrêt, sè vire et fât des gemotâyes a empontar les porsiudres.
Ora surtot qu’il est dês ora le forél, Pancouét comence a musar de retrovar una fèna. Mas yô chêre por ben fére ? Pancouét at bél avêr un pècllâmo de ben, des èthendues de prâts, doux-três pôses (pose = 36 ares) de bouesc, des bèles vaches, les jouenes filyes s’en fotont un bocon de lui, per l’amôr que sa falyôche est ben galyârd grise, qu’il est grobo, de têna et pas ben bél. Il at ja cudiê sè teriér prés de ceta-ce et de l’ôtra, mas bèrnique ! Pancouét est yu rebrecâ un bocon rudo.
Comence ora a musar a la Mèlie, la crouye brèssola qu’el lui at fotu, l’ôtr’hièr, doves valyentes ècllatâyes sur les potes. Mas coment fére por pacheyér ceta fina mouche ?
Devant hièr, le jorn qu’il at fêt tant bél temps, Pancouét est alâ, sen fére a cotâl de ren, sè trênar de la pârt de la mèsonèta a la dona a Mèlie. Tot d’un côp, u muens que s’en atendêt, du long du sendolèt, vêt arrevar, drêt devant lui, ne-qui ? La Mèlie, pardi, la Mèlie que menâve una galèsa chevrèta bllanche u bout d’una cordèta. Pancouét at yu le sôfllo arrèthâ, il at avalâ sa saliva, il est sobrâ una menuta sen dere un mot. La Mèlie le guegnêve en desot, en risolent.
Pancouét s’est rabatu sur la chiévra.
‒ Quinta galèsa biquèta que t’âs inque, petita ? Inque oncora una bèla béthyèta. El est la plles fina chevrèta que y’é viu dês il y at grant-temps.
La Mèlie, quand el at ço-ce aouyu, s’est fotua a rire tot fèrmo.
‒ El at ja chèvreyê ? fât Pancouét, esth-el bôna ?
Mèlie risêt adés més, recafalâve, tota gonfllâye et tota roge, sè tegnêt ux branches por pas chêre assetâye, s’embordelyêve.
Un boconet surprês, Pancouét lui demande :
‒ Balye assurâ prod de lacél, cela chiévra mota ? Il est tè que te l’arries ?
Mèlie pllorâve présque, a fôrce de rire. Lui at dét por fornir :
‒ Ben sûr que non, grôs môcho que vos éte. Vos vêde pas qu’il est un bôc ? 

IV
Le dês-miéjorn, sur la senana, il y at suâf nion dens la pinta a Darbon. Des hores de temps, la grôssa Colète, la someliére, sobre assetâye u botelyér, en taconent des pialèts et en musant a son marchand. Darbon, lui, dôrt un sono u petit pêlyo et, un viâjo rèvelyê, sè trêne en sè frouessient (frotant) les uelys en-ant le vindâjo et vat sè vèrsar un vèrrelèt de veretâblla genciana, cachiê dens un cachotèt et cotâye u pècllèt. Cela genciana est pas por tués les fôls ; sè balye ux véls quand sont enfêts (constipâs) et quârques fins gormands de Bulo, quand vegnont en vela.
Il y at justo quârques côps Grelèt que vint por sè passar lo temps, et sur la vèprâ, le règent qu’il at atrapâ sêf de rèlar aprés ses bouèbos.
Un bél dês-miéjorn de forél, Pancouét et Tobie érant assetâs ensembllo a la trabllèta de-couthe le fornél, d’atot un demi de rojo ; Pancouét le payêve, Tobie devesâve et bevessont tués doux pariérs.
Inque cen que Tobie desêt a Pancouét :
‒ T’és tot-pariér plles béthye que les béthyes, fôt que le tè diésso (desésso) un viâjo de plles, quand ben mè su ja encormanchiê de le tè balyér d’entendre prod sovent. T’âs pas ja yu prod-matiére des encopélyos tant qu’ora avouéc les femèles ? Ta fèna, la Terèse ‒ ora el est môrta, Diô la pardoneye ‒ t’at monstrament agrelyê et (pèr)sècutâ. T’at suciê, t’at mèprisiê, t’at batholyê, t’at bregandâ, t’at fêt a veriér casaca. Se t’âs ren més que doux-três pêls gris, el y est yua por un rudo trot. Ben sûr que t’és pas ben alégro, mas tot-pariér il est pas d’ense qu’on mène un bon-homo per le bout du nâs. Ora, el est la-vie, el est chesête dens le rio, nos l’ens entèrrâye, el at una bèla fôssa, lèssens-la en bon repôs. Et ta filyèta, la Cateri ? T’és portant yu prod galès avouéc lyé. Què qu’el at balyê ? N’at ren volu acutar, el at que fêt de corre aprés les jouenos, el est modâye avouéc un molâre et t’at pllantâ.
Inque t’és tot solèt, t’és galyârd tranquilo. T’âs du ben, te pôs fére cen que te vôs, alar et venir, nion més por tè dipustar, tè fére la pota et tè frouessiér les rens a côps de remasse.
Què muses-thu ? Te vôs tè remariar ? Te cudieyes tè frognér aprés les jouenètes que s’en risont ben de tè ? T’âs menâ a la fêre de Bulo la Julie a Grelèt, que t’at senâ por s’en venir u sâre de la nuet avouéc le garçon a Sulpis ; t’âs chebrotâ u tôrn de tués les jaquelyons que t’ant passâ desot la nâs, nion t’at volu. Inque t’és ora aprés la crouye Mèlie a Nanèta. El est ben trop viége por tè. Se tè prend, serat jamés que por ton argent, et tè farat a danciér coment t’âs jamés danciê dens ta via. T’âs ben mèlyor de jore que de trère les côrnes desot ton chapél.
Acuta-mè, mon vielyo Pancouét, lèsse-mè celes charopes de filyètes, vâlyont pas un cracherie, una catola de chiévra, les yenes coment les ôtres. Sobra coment t’és, va pas t’encomâcllar d’una ôtra fèna, lèsse-mè totes celes mâres (rosses) yô sont.
Inque coment Tobie at devesâ. Pancouét lui at dét :
‒ Sé prod, mas què vôs-thu ? Il est oncora les plles galèses béthyètes qu’il y at, aprés les petits cayons. 


Chapitre V, page 130.

Mélie ché lévaoye dé grand matin, tota grahyaja et redietta. Nannetta, cha dona, che dépatcha
Mèlie s'est levâye de grant matin, tota graciosa et reguêta. Nanèta, sa dona, s’est dèpachiêe
Amélie s'est levée de grand matin, toute joyeuse et guillerette. Anne, sa mère, se dépêchait

  grant : le féminin en fribourgeois est granta. 
rediette : c'est le mot "gai" avec le préfixe "re-", la forme féminine se retrouve avec une forme semblable en -ta dans d'autres parlers.
dona : "mère", du latin DOMINA ; MATER a abouti à måre, qui signifie "femelle".
dépatcha : le groupe noté tch correspond à l'affriquée sifflante suivie d'un yod, devenue affriquée chuintante.

dé li inkotchi ouna tacha dé caofé et on piatalet dé pre dé terra frecachi, et Mélie l'é
de lyé encochiér una tâssa de câfè et un pllatelèt de perus de tèrra frecassiês, et Mèlie est
					        pllatalèt	
de lui préparer une tasse de café et un petit plat de pommes de terre fricassées, et Amélie est

 inkotchi : c'est au départ un terme de bûcheron, "encocher".
pre dé terra : littéralement "poire de terre", ce légume arrivé tardivement en Europe a pris en francoprovençal en particulier de nombreuses dénominations, dont surtout la "truffe".

modaoye in tzantolin, on chatzottet déjo le bré, por allao i pevô, amon le bou.
modâye en chantolent, un sachotèt desot le brès, por alar ux pevots, amont le bouesc.
partie en chantonnant, un petit sac sous le bras, pour aller aux cônes, en haut du bois.

 tzantolin : ici on a affaire à l'affriquée sifflante, notée autrefois tz (aujourd'hui ts) probablement sous l'influence de l'orthographe allemande, puisque cette affriquée n'existe pas en français moderne.
allao i pevô : "aller chercher des cônes, des pommes de pin"; pevot, piva est un mot romand et savoyard, passé temporairement en français régional.


Fao bi tein, l'é le furi, le chélà baillié et lé viairdza ché démaron intrémi di
Fât bél temps, il est le forél, le solely balye et les vèrdiaces sè dèmôront entre-mié des 
Il fait beau temps, c'est le printemps, le soleil "donne" et les écureuils s'amusent au milieu des

 viairdza : du lat. *VIVERRICA, de VIVERRA  "belette".

chapalé.
sapèles.
sapins.

Quand l'a jou oyu chenao midzoa ou mohyi dé Taraban, Mélie chin dé inviniaite  po 
Quand el at yu aouyu sonar mié-jorn u motiér de Taraban, Mèlie s'en est envegnua por 
	       z-yu aouyu		    mothiér			  s'end est envegnête
Quand elle a (eu) entendu sonner midi à l'église de Taraban, Amélie s'en est venue pour

 mohyi : en Suisse Romande, on trouve pour église (quelquefois pour temple protestant) surtout le continuateur de MONASTERIUM.
chin dé inviniaite : s'end est envegnête, on peut constater ici que le latin INDE qui a donné le pronom et l'adverbe en "en" a pu garder très localement un -d virtuel qui réapparaît dans les liaisons.

goutao. Te la ché qu'arouvé. Che lé galéja, ha crouïe katière ! Inke la plyantaoye chu le
gôtar. Ten-la ce qu'arreve. Se el est galèsa, cela crouye catiére ! Ique-la plantâye sur le
									 inque-la pllantâye
"dîner". La voici qui arrive. Si elle est jolie, cette petite coquine ! Plantée là sur le

lindao, lé man chu lé j'antzé. L'a dou pekôji à chon bounet, dutré koté dé
lendâr, les mans sur les hanches. El at doux peca-uséls a son bonèt, doux-três cates de
seuil, les mains sur les hanches. Elle a deux primevères à son bonnet, quelques mèches de

pai rochet, di balé dzouté rodzé, on piti nao ramouhlyao, di j'yé bron que vo 
pêls rossèts, de bèles joutes roges, un petit nâs remofllâ, des uelys brons que vos
cheveux roux, de belles joues rouges, un petit nez retroussé, des yeux marron qui vous

vouaiton drai innan. Mélie rijolé dé plyéji d'ithre frétze et dé chintre le furi, 
gouétont drêt en-ant. Mèlie risole de plèsir d'étre frêche et de sentre le forél, 
					   pllèsir d'éthre
regardent droit devant. Amélie a un petit rire de plaisir d'être fraîche et de sentir le printemps

 chintre : le lat. SENTIRE, paroxyton, a donné régulièrement sentir dans un grand nombre de parlers, mais en accentuation proparoxytonique il a abouti à sentre, qu'on retrouve ici. Les sens en sont divers : "ressentir", "flairer", "entendre", selon les parlers.
rijolé : le verbe risolar (romand et savoyard) signifie "rire légèrement, à demi" et n'a pas le sens péjoratif de "ricaner". Quant au verbe "sourire", rare en tant que tel en francoprovençal, il est souvent rendu par le verbe rire ; il existe en outre un verbe fréquent pour "rire aux éclats, s'esclaffer" cafolar/ recafar (infra rékathalaovan). La distribution des différents concepts n'est donc pas la même dans les deux langues.


et mothré duvé rintché dé din faine blyantzé. L'a on caraco carnao, on cotillon
et montre doves renches de dents fines blanches. El at un caracô carnâ, un cotelyon
   mothre				       bllanches
et montre deux rangées de dents bien blanches. Elle a un corsage rouge, un jupon

court, et to chin que l'y a dedin l'é cholido, chan, bon tzô et rin tan à déguigni.
côrt, et tot cen qu'il y at dedens il est solido, san, bon chôd et ren tant a dèdègnér.
court, et tout ce qu'il y a dedans est solide, sain, bien chaud et rien (tant) à dédaigner.

Cha dona, que puoarté la choupa din ouna ketala, la guigné in déjo et li fao :
Sa dona, que pôrte la sopa dens una catèla, la guegne en desot et lyé fât :
Sa mère, qui apporte la soupe dans une écuelle, la regarde en dessous et lui fait :

– L'y a jou quôqu'on por té, l'y a ouna vuairba.
– Il y at yu quârqu'un por tè, il y at una vouarba.
– Il y a eu quelqu'un pour toi, il y a un moment.

– Nekué ? dit Mélie. Portié fére ?
– Ne-qui ? dit Mèlie. Porquè fére ?
   ne-qui
– Qui ? dit Amélie. Pourquoi faire ?

– Lé on que l'a fan dé té.
– Il est un qu'il at fam de tè.
– C'est quelqu'un qui a faim de toi.

– Quemin, mé vou medji ?
– Coment, mè vôt megiér ?
–  Comment, il veut me manger ?

– Na, té vou mariao.
– Nan, tè vôt mariar.
– Non, il veut t'épouser.

– Tié por on ?
– Que por un ?
– Quel genre ?			

 littéral. : "qui pour un ?", en allemand  was für einen ? mais il n'est pas sûr que ce soit un germanisme.

– Pancuet, li dit la dona. L'é viniai pa vai dyi j'aré, mé démandao che povi t'avai.
– Pancouét, lyé dit la dona. Il est vegnu per vers diéx hores, mè demandar se povêt t'avêr.
– Pancuet, lui dit la mère. Il est venu vers les dix heures, me demander s'il pouvait t'avoir.

Mélie l'é chobraoye tota drôla. L'a moujao on bokenet et l'a répondu :
Mèlie el est sobrâye tota drôla. El at musâ un boconèt et el at rèpondu :
Amélie est restée toute drôle. Elle a réfléchi un peu et elle a répondu :

 chobraoye : le verbe sobrar doit remonter à SUPERARE, tandis que réstar signifie plutôt "habiter, demeurer".

– Ma fi na, le vu pao. L'é tru vilyio.
– Ma fê nan, le vôl pas. Il est trop vielyo.
– Ma foi non, je ne le veux pas. Il est trop vieux.

– Tié puaorté-the, li a de cha dona, puchque l'é rintié po té mariao. Té faut bin
– Què pôrte-t-il, lyé at dét sa dona, puésqu'il est ren que por tè mariar. Tè fôt ben
          pôrte-th-il
– Qu'importe, lui a dit sa mère, puisque ce n'est (rien) que pour t'épouser. Il te faut bien [y]

moujao, ma pourra té, que no j'an rin. T'ao bi ithre dzouna et vallyinta, nion té 
musar, ma poura tè, que nos ens ren. T'âs bél éthre jouena et valyenta, nion tè 
penser, ma pauvre (toi), que n'avons rien. Tu as beau être jeune et vaillante, personne ne te 

vudré. Pancuet l'a dou bin. Prin-lo, acuta-mé, no cherin adi toté duvé fro de la 
vodrat. Pancouét il at du ben. Prend-lo, acuta-mè, nos serens adés totes doves fôr de la
voudra. Pancuet a du bien. Prends-le, écoute-moi, nous serons toujours toutes deux hors de la

mijére. Po le richto, te t'arrandzéri dza. Che ti d'acuao, no fudré betao ouna kandrellye 
misère. Por le résto, te t'arrengierés ja. Se t'és d'acôrd, nos fôdrêt betar una gandrolye
misère. Pour le reste, tu t'arrangeras bien. Si tu es d'accord, il nous faudrait mettre un chiffon

blyantze ou dyintzet.
blanche u guichèt.
	    guinchèt			
blanc au vantail de la fenêtre.

 dyintzet : le mot correspondant à "guichet" a une voyelle nasale en romand, et désigne le vantail, le vasistas.

On bokon apri, l'y avai quemin on drapeau à pou pri blyan que ché mothrao. Iré le 
Un bocon aprés, il y at coment un drapél a pou prés blanc que s'est montrâ. Ére le 
Un peu après, il y avait comme un lange à peu près blanc qui s'est montré. C'était la

pantet à Mélie, que vôlaové à l'oura, pindu à n'on hlyou, dévan la fenithra.
pantèt a Mélie, que volâve a l'oura, pendu a un cllou, devant la fenétra.
					           a-n un		          fenéthra
chemise d'Amélie, qui volait au vent, pendue à un clou, devant la fenêtre.

 oura : du latin AURA, il semblerait qu'un mot *vin pour le "vent" n'existe pas à Fribourg, où il serait homophone d'un autre mot fréquent, le "vin".

VI
Dês qu’il at yu viu le pantèt a Mèlie que sè brenâve devant le guinchèt, coment por lui dere una masse des bons aféres, Pancouét s’est pas més sentu de jouyo.
Il at veriê u tôrn de la mêson en chantent et en subllotent. Il at lulâ « Les filyes a Colin » ben tant fèrmo et ben pouetament que tués les gens de Taraban sè sont betâs a japar doves hores de temps. « Ora, que s’est dét entre lui, su chesêt yô que mè falyêt. Inque cen qu’il est d’éthre un bél homo, et d’avêr du ben u solely. Il est pas alâ grant-temps. Ren que de mè mothrar, la grâciosa est yu galyârd ben-ésa. Et por mè, su en èthat de contentar ceta genelyèta. »
Pancouét at musâ ben fére de pas trop sè prèssar d’alar trovar sa doce. Il at atendu tant que u sâre de la nuet, por alar surprendre sa Mèllie dens son liét, u pêlyo dessus, en cachon de sa dona.
Il est vegnêt tot de dox (doucement), il at assorelyê (écouté à la porte) un bocon, il at viu la fenéthra uvrâye, il at apoyê una èchiéla du long de la ramura, et inque lé-hôt, dens la chambrèta a la brèssola.
Mèlie, quand el at apèrçu son guenèfle dens son pêlyo, lui at pas balyê lèsir de riguenar grant-temps. Lui at teriê una potâye qu’el at riscâ de le fotre bâs u dessus des ègrâs, pués-ce adonc un côp de pied u cul, d’ense ben ajustâ que le pouro lui, a quatro, s’est trovâ avâl u puercho. Justo coment sè relevâve, la dona sôrt, una chandelèta a la man. El dit a Pancouét :
‒ Què diâbllo féde-vos per cé-outre ? Vos vos éthe assurâ fêt a ècorre per la filyèta ?
‒ N’est ren, n’est ren, fât Pancouét, volê quand mémo venir avâl.
Por ben dére, s’ére pas yu prèssâ, il arêt fêt oque plles grant-temps por dèscendre.


VII
Una bèla demenge de forél. Les gens de Taraban sont alâs a la mèssa et a vépres. Ora, doves trâbllâyes jouyont u binocle vers Darbon, u cabarèt, et chuvont (boivent par lampées) du petit gris, que peque un boconèt avâl la garguèta. 
Les ôtros sè sont end alâs enchiéz lor.
Pancouét, lui, por un viâjo, s’est passâ d’alar rèlar « pequèt binocle ». Il est pas u cabarèt. Pancouét sè gilye (glisse furtivement) tot bônament, du long de la charriérèta, et s’en vat, en gugotent (regardant discrètement) decé delé, trovar sa petita mièta, sa Mèlie.
Inque justament qu’arreve devant la mêson. Tot est tranquilo, la chata rimâye sè lèche sur la téche de bouesc, un petit rè de fumiére sôrt de la bôrna. La vielye Nanèta est en vie de fére le câfè.
Pancouét s’emmange en-ant le puercho, assorelye una vouarbèta, et ôvre la pôrta du pêlyo. Mèlie est assetâye a la cachèta du fornél, sè pâsse le temps ren fére.
Pancouét devese de ço-ce et de cen, du bél temps et des cocues que crêssont, et, tot por un côp, envite Mèlie a venir balyér un tôrn ensembllo, du long du bochalèt.
Mèlie s’est levâye, tot ben-ésa, et inque-la la-vie avouéc son plloco.
Se mè fôt vos redere les rêsons que Pancouét at dèbllotâ en balyent le brès a sa doce, jamés n’en vindré a côp. Mas, coment fasêt galyârd bél temps et que la moça ére bôna chôda, lui est vegnêt ênon de lor assetar. Mas la crouye catiére s’est arrangiêe por fére assetar son grôs enmmècllâ drêt dessus una bujoniére.
Pancouét, lui, sofllâve èpès, ére tot embreyoudâ, cudiêve sè frognér contre ceta galèsa filyèta, por ben dere il avêt pèrdu un bocon la tétha. 
Quand sè sont relevâs, Pancouét ére tot rossèt de bujons. Ses chôces, sa chemise, ses pllês, sa côlana, les brès, le cochon, sa môstache grise, très-tot s’en ére viéjo de béthyètes que lui crâcâvont aprés. N’end avêt pertot. Mas pas un l’at pecâ. N’at ren sentu. Mas Mèlie, le de-vers-le-nuet, ére bèla dura.
‒ Charopes de béthyes ! que desêt a sa dona. Travalyont pas la demenge.


VIII
Dês que Mèlie lui at balyê a congiê de venir sè frognér a l’entôrn de ses cotelyons, Pancouét sè sent pas més de ben-ése.
Dês le matin u nuet, il chantole, il subllote, vat tant que a oubllar de dipustar le garçon et la sèrventa. Por sa premiére fèna, la Terèse, il y at grant-temps que lyé muse pas gouéro més. Mas de sè dere que, dês ce a quârque temps, il arat ceta galèsa jouenèta enchiéz lui et dens son liét, nend est ja tot embreyoudâ.
Mas, se la crouye Mèlie balye per la tétha a ceti grôs patôd, avouéc ses joutes roges, son galès petit nâs remofllâ (retroussé) et ses pêls frisiês, ses uelys que risolont, nend at ben des ôtros que la trovont asse-ben a lor gôt.
S’en fât que, prod sovent, la demenge nuet, una coblla de jouenos s’en vant en filyes (aux filles) en yithent (criant joyeusement) vers nouthra Mèlie, qu’el têne ren tant et qu’el âme mielx la bôna chèrn frèche que les grôsses tremplles (bajoues) fumâyes a son Pancouét. Sen lui retrove le côr. 
D’ense, donc, demenge nuet passâ, per vers les diéx hores, sè sont embrèyês, doux-três de lor, vers Mèlie. Il y avêt Xandrelèt, Julon u patiér, Fèlix de vers le bouesc, et Fonse a Zâbèta, que sât tant ben menar la huche.
Dês dèrriér sa mêson, Pancouét at yu aouyu chantar et yithar. Nend est vegnêt tot trèmuâ. Il at fêt ni un ni doux. S’est tragâ cé-vers, tot bônament, il at grapelyê sur la téche de bouesc et il at gugâ dedens. Les jouenos érant assetâs u tôrn de la trâblla, doux-três botelyes devant lor, bevessont, chantâvont et menâvont la bastringa (jouaient de l’accordéon). Xandrelèt ére assetâ de-couthe la Mèlie, et Pancouét at trovâ que sè teriêvont ben galyârd prés l’un de l’ôtro. La dona, Nanèta, ére sobrâye u liét, avouéc sa toquèta (petita toca), dèrriér les rediôs.
Pancouét guegnêve et assorelyêve dèrriér les carrons. Les jouenos, tot jouyox, chantâvont a sûr-brès : 

Fédé ti à vouthré féné
Faites tous à vos femmes
Féde tôs a voutres fènes
        tués
Quemin fao Djan Pelévuet.
Comme fait Jean Pelévuet (= Papillon).
Coment fât Jian Pelagouar.

Pelévuet laové lé fôdé,
Pelévuet lave les tabliers,
Pelagouar lâve les fordârs,
Beté mollyi lé pantet,
Bete molyér les pantèts,
Fait tremper les chemises,
Chin va guernao lé dzenillé
S'en vat grenar les genelyes
Il s'en va donner du grain aux poules
Et challyi for lé bedietté.
Et salyir fôr les biguètes.
Et sortir les chevrettes.

Fédé...
Féde…
Faites…

Pelévuet chin va ou pailyio
Pelagouar s'en vat u pêlyo
Pelévuet s'en va à la chambre

 pailyio :  aujourd'hui pêyo, du latin PENSILE, désigne d'abord le "poêle", puis la "chambre où se trouve le poêle"; on trouve ailleurs une variante non palatalisée pêlo.

Brainé le pitit que braomé
Brène le petit que brâme
Bercer le petit qui crie

 brainé : le verbe brenlar, bren(d)ar signifie surtout "secouer, branler", du germanique *brand, tison, qui a donné en français brandir et, par l'intermédiaire de brandeler le verbe branler. On retrouve donc en francoprovençal les mêmes évolutions phonétiques. Le sens de bercer que l'on trouve ici est une extension assez rare (en fribourgeois on a plutôt brechi)

Pind le grô pot ou kemaohlyio
Pend le grôs pot u comâcllo
Suspend le chaudron à la crémaillère


Et takounet lé pialet.
Et tacône les pialèts.
Et raccommode les chaussettes.

Fédé...
Féde…
Faites…

To por on dzoa, l'a trovao
Tot por un jorn, il at trovâ
Par un beau jour, il a trouvé
Que l'avai grantin tru fai ;
Qu'il avêt grant-temps trop fêt ;
Qu'il avait longtemps trop fait;
L'a yu cha fénà ou puèrtzo
Il at viu sa fèna u puèrcho
Il a vu sa femme dans le couloir
Et l'a vugna pa lé pai.
Et l'at vougnêe per les pêls.
Et l'a tiraillée par les cheveux.

Fédé...
Féde…
Faites…


Abotassiê (a cropeton) sur sa téche de bouesc, devant les fenéthres, Pancouét, le pouro Pancouét, veyêt les jouenos cortisar sa Mèlie et lor tenir jouyox. De rage, nend est vegnêt to sèc. Lui at présque sembllâ que cela mâlnètior de Xandrelèt, a fôrce de sè teriér prés et de subllar ço-ce et cen a l’orelye a Mèlie, lyé at balyê una jouta et que la drôla s’ére pas regrefâye (rebifâye). Sè musâve entre lui : « Chancore de charopes ! Il y at prod-matiére de jouenètes per Taraban, sen oncora venir vos frognér de-couthe ma grâciosa. Diâbllo pregne ! Et celes doves toques, Mèlie et sa dona, avant pas nio (mémo) fôta de lor uvrar la pôrta et de les lèssiér venir dedens. Atende pire un boconèt, vos vôl ja ôthar le gôt de rôdar per cé-outre. »
Sur cen, Pancouét, tot bron de colère, s’en vat tant que enchiéz lui, acrôche un cindriér (flloriér), le sè bete avâl la tétha, et s’en vat sè pllantar a la riva du chemin, por fére a pouere a la benda quand s’en alrat.
Per vers la mi-nuet, la dona, Nanèta, el at dét ux jouenèts, dês son liét :
‒ Ora, il est bon, fote-mè le camp !
Sè sont levâs et sè sont end alâ, tot galès, en devesent.
Un trot avâl la charriérèta, ils ant apèrçu, tot por un côp, un stompo bllanc, que sè tegnêt de-couthe le grôs griotiér, a la riva de la sêp. Sè sont arrèthâs, un bocon surprês. Mas quand ils ant viu le stompo que bugiêve et que lor vegnêt contre, sont yus empontâs, les jouenos de Taraban, ben tant que sè sont ensôvâs de tot quatro, ventro a tèrra, avâl les prâts en lulent. Nend at yu que un qu’il est sobrâ, Xandrelèt, un crâno luron, que n’avêt pouere de ren. Quand le porsiudre lui est vegnêt contre, en rèlent, lui t’âs emmangiê una potâye a entéthar un bôf entiér et l’at lèssiê bâs u méten du chemin. Pués, il est modâ, les mans ux fates, et un viâjo qu’il at yu retrovâ les ôtros, lor at dét :
‒ L’é èthèrbalâ le bèco, crèyo ben que lui é frèsâ la tétha.
Dens cél temps, Mèlie et sa dona, qu’els avant aouyu oque de drôlo, sont salyêtes avouéc una lantèrnèta. Els ant trovâ Pancouét èthèrs, que teriêve ni pied ni chamba et, du temps que tués les chins de Taraban japâvont contre la lena, Mèlie, acropetonâye sur son Pancouét, lui sofllâve de l’êr dens la gôrge.

IX
Cél qu’il at pas viu Pancouét et Mèlie lor embrèyér (sè betar en chemin, partir) a la fêre, delon passâ, il at oncora oque a aprendre.
Frès rasâ, le chapél sur l’orelye, Pancouét tegnêt les laces et, de temps en temps, ècllatâve avouéc son èscorgiê, son pèrpignan coment desêt. Pancouét avêt ses bèles chôces de frochon (étoffe de laine épaisse) et una blouse blua. De-couthe lui, Mèlie, frèche et roge, sembllâve una rousa apegiêe (pegiêe) a un grata-cul. El avêt un caracô de sèya et un petit sachotèt (sache) jôno a la man. L’èga nêre danciêve dens les limons, un pompon u borrél, et les sonots de la grelotiére sonalyêvont coment por sonar en l’honor de Pancouét et Mèlie. Tobie, Quèsto, Guste et Justin, devant lors mêsons, les ant vius fronar et, dês luen, la vielye Nanèta, un mochior a la man, lor fasêt : « A revêre ».
Pancouét risolâve desot sa môstache grise, sè tegnêt bél drêt et sè sentêt pas de ben-ése. Mèlie la crouye bourrita, desêt ren et musâve entre-lyé.
Sont arrevâs a Fribôrg sur le côp de diéx hores. Ils ant dèborrèlâ (ôtâ le borrél) d’avâl du Tilyol et sont alâs bêre quartèta, por fére a passar la puça.
Aprés, sont alâs avâl la bâssa vela. Pancouét at guegnê les vaches, les mojons, les tôréls, les bôfs, les feyes ; Mèlie sè tragâve u tôrn des petits cayons que vouilâvont et que ronâvont, la cova recoquelyêe. Per vers mi-jorn, sont alâs gôtar ensembllo, dens un cabarèt. Sè sont bél et ben govèrnâs d’atot la sopa et de la chèrn frèche, ils ant bu una botelye de Nôchâthél. Mas Mèlie comenciêve a trovar que son Pancouét vegnêt un bocon ressèta. A la pllace de lui dere des galèses rêsons, et de la cortisar adrêt, savêt ren que lyé demandar, tués les quârts d’hora : « Coment te vâs ? » Mèlie rèpondêt : « Bél et ben ».
Dês gôtâ, sont alâs cé et lé, dens les câfès, devesar avouéc ceti-ce et l’ôtro. Pancouét, le môcho, il at volu jouyér un litro avouéc três bracalyons de Varvalana (Varvalane, chalet et pâturage). U tôrn des trâblles, des ôtros danciêvont, chantâvont, s’embranciêvont et s’agnatâvont (cocolâvont). Mèlie sentêt des bujons amont les piôtes.
Quand el at yu ço-ce viu, Mèlie, que s’ennoyêve a pèrir, el at pas riguenâ grant-temps, et Pancouét, le binocle fornêt, s’est trovâ tot solèt, sa mia la-vie, nion savêt yô. Pancouét at bél yu atendre, gugar, ére bél et ben pllantâ. La genelyèta ére en-champ. Pouro Pancouèt.
Qu’esth-il cen ? sè desêt le pouro Pancouét un viâjo que s’est trovâ pllantâ per sa Mèlie. Yô pôth-el éthre ? Yô corre ? Què que fâre ? Pués orente (voici un moment), ére inque, assetâye de-couthe mè, la pllace est adés chôda. Se bayê s’el est pèrdua ? El est pôt-éthre en vie de mè chèrchiér asse-ben. Pôt-éthre ben qu’el est que a la campina. Coment fére por ben fére ?
Tot embreyoudâ, Pancouét est salyêt una vouarbèta, il est alâ un trot amont, un trot avâl, il at gugâ cé et lé, il at subllâ, il est re-yu dedens, il at re-sôtâ fôr, il at demandâ aprés Mèlie a un gendârme, a Tobie que revegnêt de la Bâssa-Vela, a yon que chapllotâve du bouesc, mas nion avêt apèrçu la bourrita.
Pancouét, empontâ, s’est emmangiê dens tués les cabarèts, sen pire s’arrèthar, il at batu les chemins, il est revegnêt dês yô qu’ére emmodâ, mas il at pas re-viu sa grâciosa. A fôrce de pensents et de verolèts, Pancouét s’est sentu tot bllèt. Il est sobrâ grant-temps assetâ u cârro d’una trabllèta, la tétha dens les mans, gemotâve, senupâve et pllorâve. Chuvâve son vêrro sen y musar, sentêt pas pire dègredalar avâl la garguèta le vin rojo que s’engosalâve.
Ére portant més que temps de s’end alar, comenciêve a borneyér, mas il avêt pas le corâjo de fére a aplèyér devant d’avêr retrovâ la petita.
Outre la vèprâ, la granta Zâbèta, una poueta lôstra (personne pas très recommandable) de Taraban, qu’ére asse-ben vegnête a la fêre por recontrar quârqu’un, s’est assetâye de-couthe lui et el at sentionâ coment el at pu nouthron Pancouét. Ils ant devesâ un bocon, Pancouét at pllacâ de bavar, il at vèrsâ un vêrro a Zâbèta et, a châ pou, il at oque muens musâ a sa Mèlie.
U sâre de la nuet, desot la lena, Zâbèta et Pancouét, sur le banc du petit char, trotâvont contre Taraban. Pancouét ére ja un fier trot reconsolâ.
En arrevant, l’èga s’est arrèthâye devant la pinta a Darbon, et Pancouét et Zâbèta sont entrâs u vindâjo prendre quartèta. Ne-qui anth-ils viu, mes bônes gens ? Ils ant viu Mèlie, la crouye Mèlie, avouéc le bél Xandrelèt, tot prés l’un de l’ôtro, que risolâvont et que sè balyêvont du bon temps. Pancouét nend est sobrâ tot rêd, il at sentu les piôtes que lui mancâvont et il est chesêt sur un banc, prés de Zâbèta.
Zâbèta, un bocon jouyosa, chantâve : « Les Filyes a Colin ».
Mas una qu’el est vegnête dura, est yu Mèlie, en veyent son Pancouèt d’atot cela gandoula (un peu sorcière) de Zâbèta, cela vielye pir, cela goetrosa, cela mâlnèta. S’est betâye a lyé fére des mines, a lyé trère la lengoua, a sè brenar le dêgt desot le menton por dèssuyér le goetro a l’ôtra, tant que Zâbèta, cura de rage, prend son vêrro et le fot avâl les potes a Mèlie, qu’el at yu son bél caracô de sèya tot môl et tot conchiê. Mèlie, sur cen, empouegne un potèt de mochètes et l’embrèye a Zâbèta, mas il est Pancouét que l’at reçu et cen lui at fêt una bougne sur la tétha. Zâbèta at rèpondu avouéc un pllatelèt de tèrra, qu’il est yu emmèluvâ, et totes doves per des paquèts de crouyes rêsons.
Tot d’un côp, sé pas coment il est alâ, l’afére est yu trop rudo, y’est pas yu lèsir de mè reveriê, les doves charopes sè sont trovâyes drêtes u méten du vindâjo, a lor grifar, a lor vougnér, a lor secorre les puges. Pancouét, que n’avêt ren dét, s’est tot-pariér levar por cudiér les sèparar, mas Xandrelèt lui est chesêt dessus a grants côps de poueng et a côps de pied ; les doves femèles ant adonc pllacâ de lor tire-vougnér por oustar (frapar) Pancouét. Xandrelèt le tegnêt per le cochon et les doves rôsses lui balyêvont sur le môrs.
Pancouét est yu emmueselâ (écrasé).
Il est le garçon a Darbon, Crechiu, que l’at ramassâ, tot en un sang, que teriêve ni pied ni chamba més. L’at chargiê sur la ceviére et l’a ramenâ enchiéz lui. L’at lèssiê a l’èthrâbllo sur la palye, de-couthe les véls.





X
Dês cél de-vers-le-nuet de fêre de Fribôrg, qu’il est yu ben tant pouetament oustâ, Pancouét est yu galyârd adobâ et il at trêna grantenèt (un pou grant-temps) per le liét. Sè sentêt tot canso (malâdo), tot rèthrent, tot mâl-fotu. Il avêt mâl un bocon pertot, a la tétha, a l’èstoma, u fèjo, a la bourge, ux piôtes, lui sembllâve qu’il avêt le macllèt (asthme), le ranquèt, le misèrèrè, totes sôrtes de bôrtias. Mas il est le côr, vers lui, qu’ére le plles malâdo.
U tôrn de lui, por lui fére ses aféres, il y avêt justo Zebèl, la vielye sèrventa, et Bordon, le petit garçonèt. Les três quârts du temps, sè trovâve mâre-solèt, abandonâ de tués. Châ vouarbes (par moments), suâve a lôrdes gotes, aprés, vegnêt tot frès. La tétha lui veriêve, veyêt tot blu en-ant le pêlyo. Un jorn, ére borrâ coment un floque (pétoire), le lendeman, colâve coment un enche de nô (bassin). Lui sembllâve que Terèse, sa premiére fèna, l’empouegnêve por le trênar avouéc lyé dens la tèrra. Il avêt la fiévra et fasêt des sonjos afreyox (afrox).
Tot per un jorn, portant, il lui est arrevâ oque que lui at fêt monstrament pllèsir. Tot bônament la pôrta s’est uvrâye, et Mèlie, la galèsa Mèlie, plles frèche que una gèroflleya. El est vegnête dedens sur le bout des artelys. Pancouét savêt pas se songiêve. Il at cru que le solely lui-mémo vegnêt le trovar. Quint ben-ése !
Ére bél et ben Mèlie.
Sa dona, Nanèta, l’avêt envoyêe assistâ Pancouét. Pancouét risêt, chebrotâve, bèceyêve, èthendêt les brès, veriêve les uelys, pllorâve de plèsir.
Dês adonc, Mèlie est vegnête tués les jorns vers son vielyo Pancouét. El lui fasêt son liét, ècovâve le pêlyo, lui balyêve a bêre et lui encochiêve a megiér, et Pancouét, tot empatenâ desot son levèt, regrètâve pouetament de morir.
Un dês-mijorn que Mèlie avêt portâ un potalèt de mârves sur la trabllèta, Pancouét lui at prês sa menota dens sa grôssa tâpya pèlosa, et il lyé at dét que regrètâve galyârd d’éthre dês-ora u bout, de s’end alar, de pas povêr la mariar coment il avêt comptâ ceti ôton que vint. Mèlie l’at acutâ et lui at dét, tot galèsament.
‒ Mène ren, mariâde-mè quand mémo. Quand vos seréd môrt, vos aréd a muente quârqu’un por vos pllorar. Porteré ben le duely aprés vos et pllanteré des béls boquèts sur vouthra fôssa.


XI
Quand ben Mèlie est ren que una simplla poura filyèta, nend at prod-matiére que sont jaloses sur lyé. Les vielyes, por cen qu’el est risolenta et frèche, les jouenes, per l’amôr qu’el est plles bèla que les ôtres.
Fôt ben dere que, vers nos, a Taraban, les gens sont de la poueta sôrta. Il y at ren que des mâcllos, des guegnârds (guinchos) et des pèlox ; les femèles sont tôrses, torchons, bassètes de cul, goetroses, piossâyes. Pas oque de ben bél, ren por fére envéde. Il est por cen que nen vôlont tant pouetament a Mèlie.
La plles cura de totes, est Fine, la filye a Tobie.
Fine est una granta bèrclla, un bèrlo (trenteron), pllata coment un emmolyor (planche à lessive) et de têna coment le pouet temps.
El est fôr de lyé-méma dês que Pancouét, qu’il at du ben, et que le bél Xandrelèt côrsont (côront) aprés Mèlie. Fât ren més que d’empouetar (monter la tête) contre la poura Mèlie.
Hièr dês gôtâ, justo coment la Mèlie alâve vouediér le grant brochèt (sèlye) a Pancouét, Tobie est vegnêt, les man ux fates, s’est assetâ de-couthe le liét et s’est betâ a empllar la tétha a Pancouét contre sa mièta.
Mèlie, dèrriér la pôrta, son grant brochèt a pou prés pllen a la man, acutâve ço-ce et vegnêt tota gonflla de rage.
Què qu’el at fêt ? El est alâye, tot bônament amont les ègrâs, sur la louyèta. Et quand Tobie est salyêt por s’en alar, el lui at vouediê le grant bochèt et cen qu’il avêt dedens, drêt avâl la tétha.
Tobie nend est yu empèstâ. Sa fèna at pas més volu dromir avouéc lui por cen que sentêt la pisse de chat et l’empun* (urena). Cen lui at pire passâ grant-temps aprés, un viâjo qu’il est yu prês per la plloge en enchironent du recôrd.


XII
Tin-cé Pancouét re sur bon pied. Dês que Mèlie est vegnête fére u tôrn de lui, Pancouét s’est rapicolâ (ravicolâ), s’est rebetâ, s’est chevanciê (est allé de l’avant), s’est gouari en vire-tè-de-lé (en un tournemain). 
Vos vêde ben qu’il y at ren de pariér que una galèsa jouenèta por remontar un vielyo vevo.
Mas, s’il at refêt una pache avouéc la via, Pancouét est vegnêt jalox coment un lop sur celos que cudiont alar ux filyes vers sa Mèlie.
Cen lui at re-jouyê un crouyo tôrn demenge nuet.
Pancouét sè povêt pas tenir, outre la velyê, d’alar rôdar devant la mêson a sa doce et de grapelyér sur la téche de bouesc por gugar a travèrs des carrons cen que sè passâve u pêlyo.
Les jouenos, Xandrelèt, Julon, Guste et doux-três ôtros, sè sont dét entre lor :
 « Atend un bocon, grôs pançu, nos tè volens ja mothrar ! »
Ils ant encochiê una bèra.
Vos séde pas cen qu’il est ?
Una bèra est un felâ, fêt avouéc des cordètes, grôs coment un cindriér, por portar du fen, du recôrd, de l’hèrba. Cen sè nue per les quatro cârros.
Cen fât donc que les jouenos de Taraban ant adobâ ceta bèra sur la téche de bouesc, justo yô que Pancouét avêt avisiê d’alar s’acropetonar. Una bôna côrda, nuâye ux cârros, passâve sur un trâb, desot le têt.
Le côp at pas mancâ.

Demenge nuet, tin-cé les jouenos que s’en vant ux filyes vers Mèlie, en yithent et en menent la bastringa.
Un moment aprés, tin-cé Pancouét que s’en vint, en assorelyent tot de dox. Tot bônament, inque-lo sur la téche.
Tot por un côp, s’est sentu prês dens la bèra et levâ hôt, tant que desot les trapenâs (trapes).
Un viâjo qu’ils ant ben yu fêt a tenir le bout de la côrda, Xandrelèt et Guste sont alâs dedens, fornir la velyê.
Pancouét, pendu a doge pieds de hôt, envortolyê dens sa bèra, il at aouyu chantar et recacelar tant que aprés la mi-nuet.
En lor end alent, lui ant bramâ : « Bôna nuet, Pancouét ! » Mas Pancouet lor at pas rèpondu.
Il est sobrâ hôt-lé tant que u matin. S’est passâ le temps en acutent bèsalar (bèlar) les lucherons (hiboux).


XIII
Dens le bouesc, a l’entôrn de Taraban, il y at una masse de galès cârros, de petites coches, yô qu’il est viéjo des frèyes, des ampues, des môrons, des gresales. Tot cen est du pan benit por les poures gens. Les bouèbos, les filyètes, dês l’ècoula, sen comptar les femèles, tot cen est amont le bouesc, dens le joven (jeune forêt), yô qu’ils ant èssartâ devant-an, a la charpilye (maraude). Tot cen, por fornir, balye adés quârques potalèts por fére a passâr avâl les peréts de tèrra a la pllomisse (plomura), et doux-três batses que grevont ren dens la fata a la dona.
Coment les ôtros, Mèlie s’en vat ux ampues. El at son côrt cotelyon fêt-mémo, son bonèt rojo et un crato a la man. Le solely lyé balye sur les piôtes et sur le cochon, ses galès pêls rossèts volont a l’oura, et Mèlie est jouyosa d’éthre, coment hièr et coment deman, galèsa, grâciosa, risolenta, pllêna de bon sang et viége coment una mayenchèta. Tot le jorn, acropetonâye u solely, ramâsse les bônes ampues roges. Sè sât lyé-méma asse frèche et sucrâye que les ampues et nend at prod-matiére que porrant lor trompar.
L’ôtr’hièr, ére justament amont la jor. Tot en forgonent permié les branchètes, s’est betâye a subllotar, a chantolar et, por fornir, a yithar coment una pèrdua.
Pancuèt, que pônâve (posâve des pônes) le cachèt ux cayons, il at levâ le nâs et drèciê l’orelye et, tot por un côp, tin-lo lé fôr de l’èthrâbllo, la ressèta a la man et le martelèt de l’ôtra, por acutar sa Mèlie amont lo bochalèt.
Mèlie chantâve a sûr-brès. Ére contenta d’éthre un trot luen de son vielyo Pancouét et de musar que revêre dês ora son galès Xandrelèt.
Pancouét, tot chôd, lèsse corre ses baguèts (outils), et il at pas pu s’en tenir d’alar surprendre sa grâciosa. Sè crèyêt de lui fére galyârd pllèsir. 
Tin-cé Pancouét que vint en sè cachient dèrriér les sapèles, vers la jouenèta abotassiêe et, tot de dox, sen fére de sècta, arreve drêt dèrriér lyé et la gatelye desot le brès.
Sen pire sè reveriér, Mèlie crie :
‒ Mas di vêr, Xandrelèt, pllaca-mè cél tren, atend ceta nuet !
Pués-ce adonc, s’est relevâye en risent. Pancouét tresêt des uelys grôs coment des parèthâjos.



XIV
Demenge dês-mijorn. Celos de Taraban s’en vant dês les vépres. Pancouét, assetâ sur le banc, devant sa mêson, les gouéte passar, en borrachient sa pipèta. Inque Pierro, les mans ux fates. Pués-ce adonc, Tobie et Guste, en devesent de ço-ce et de cen. Tin-cé Mariana a Tronchèt et Zebèl que barbotont et risolont en desot. En passent, s’arréthont una vouarbèta por dere oque a Pancouét, et pués s’en vant enchiéz lor.
Gouéte-inque Mèlie, galèsa a fére a danar un Sent. Pancouét sè sent tot reboulyê (ému), vint brèt de chôd et lèsse chêre sa pipa. Il trèt des grôs uelys blancs, tot rionds coment des botons de garôdes.
‒ Vin t’assetar un bocon, y’é oque a tè dere. 
Mèlie, sen fére des gognes, est vegnête s’assetar de-couthe son Pancouét. Pancouét at gemotâ, s’est secos (secoué, accent sur la finale), s’est gratâ le bout du nâs et il at dét a la graciosa :
‒ Acuta, Mèlie, acuta-mè ben. Mè vâlt ren d’éthre tot solèt. Tè fôt venir avouéc mè. Nos volens nos mariar, què pire ?
Mèlie at guegnê Pancouét, sa figura borenflla, sa pél piossâye, ses piôtes tôrses, ses grôs brès pèlox, et n’at ren dét.
‒ Ora, acuta, fasêt Pancouét, te serés ben. Y’é ceta bèla mêson, des chambètes (chambons) et des lendiôls a la bôrna, trenta pôses de tèrra, le bouesc de Chebornèt, doves cèrnes, una jiethe (pâturage printanier) delé du Rio, et quinge chavons d’armalye, sen comptar les feyes, les cayons et les counelèts.
‒ Alens a l’èthrâbllo, at dét Mèlie.
Sont yus adonc gouétiér les vaches, les mojons, les tôréls, les véls, les bôfs entiérs. Des fièrtes béthyes, chiaques (tachetées) nêres.
‒ Y’é oncora prod de ben que *y’é apréthâ. Il y at un terent pllen de papiérs.
‒ Mothrâde vêr, at dét Mèlie.
 Pancouét est alâ dedens et il est revegnêt avouéc totes sôrtes de reçus, de titros. Mèlie coupienâve (triait minutieusement) tot cen, el at tot tegnêt, tot liét (lu), tot comptâ.
‒ Y’é oncora bél et ben d’argent cachiê, at dét Pancouét.
‒ Yô il est ? at dét Mèlie.
Pancouét est alâ forgonâ desot son liét et il at salyêt un sachotèt tot gonfllo de piéces, de napoléons, de belyèts de banca, de monéya.
Tot cen serêt por tè se te mè vôs mariar.
Mèlie at betâ sa menota dens la lârge tâpya a Pancouét.
Il est adonc qu’il arêt falyu vêre Pancouét.
Il at uvrâ la gôrge, il at cotâ les uelys, s’est betâ a grolar et s’est fotu a pllorar, a rèlar, a bramar, a bavar, a gemotar, le nâs dens la roba a Mèlie.
‒ Què que vos éd ? at dét Mèlie. Porquè des pariérs lulâyes ? Abadâde-vos. Què que balye ?
‒ Te comprends, ma poura tè, que pouè pas mè tenir de ben-ése. Cen fât galyârd pllèsir d’éthre amâ por sè-mémo. 



XV
Devant son merior, una catelèta (petite écuelle) d’égoue sur la trâblla, de-couthe lui, Pancouét fôrne de sè rasar. La man lui grôle un boconèt, le côr lui bat pouetament. s’est morachiê le gevâl (mâchoire inférieure) avouéc la remala (lame de couteau), s’est talyê desot le menton, et il at lèssiê doux-três troches (trochèts) de pêls gris cé et lé.
Pancouét est un bocon fôr de lui-mémo. Il trebelye, piate, il est por sôtar drêt hôt. Pancouét, ceta nuet, vat fére les fèrmalyes. Inque-lo fin prèst. Il at ses béls hâlyons de fin drap nêr, le chapél de velu, la chênèta de mothra en or lui brène sur la bourge. Il est d’ense qu’il est salyêt, sur le pâs de la pôrta, por alar aprés sa graciosa.
Dens cél temps. Mèlie, tota reventâye, assetâye a la cachèta, musâve entre lyé. « Què fére ? Ben sûr que cela vielye béthye de Pancouét at de l’argent, mas il est pouet et de têna. Du temps que le bél Xandrelèt, que y’âmo tant, n’at ni *pouent ni malye. Quint prendre ? Yô chêre ? ‒ M’en vé teriér buche (tirer à la courte paille). »
Sur cen, el at prês doux trocs de mochètes, un plles grant que l’ôtro, et el at fêt teriér sa dona, la vielye Nanèta. Nanèta at teriê la côrta buche, la buche a Xandrelèt.
Justo adonc, Pancouét est arrevâye, tot gonfllo. Mèlie at ren més tarlatâ. S’est betâye a sè pegnér, a sè dècouènar, a sè fére galèsa, et inque-la la-vie avouéc son grôs Pancouét.
La dona pllorâve a la coche du foyéjo.
Un viâjo qu’ils ant yu fornêt cen qu’ils avant a fére, sont alâs u cabarèt, vers Darbon, avouéc lors doux tèmouens, qu’érant Tobie et Quèsto du Molin. Sè sont betâs a chuvar litro sur litro, botelye sur botelye, Pancouét at payê a bêre a très-tués, tant que sè sont end alâs un fier trot souls, les uns coment les ôtros. Mèlie teriêve des côps des uelys a Xandrelèt, qu’ére arrevâ dês *govèrnâ, et Pancouét s’est frognê contre sa Mèlie. Lyé desêt :
‒ Te sâs, ma galèsa, t’âmeré tota ma via. 
Mèlie barbotâve en desot :
‒ Il est cen que vôt éthre alégro.
Mas, tot por un côp, ils ant aouyu una tèrriblla sècta un trot amont le bouesc.
De cothema, quand un vevo ou ben una veva sè remârie, per enchiéz nos, cen sè pâsse pas coment un gran de sâl avâl la garguèta. Les ancians et les vielyes, u cârro du fornél, sè diont entre lor : « Quint plloco, quinta cura ! »
Mas il est les jouenos que lèssont pas cen passar d’ense. Sè betont très-tués por fére, totes les nuets, una sècta a tot veriér bâs. Pregnont des cllochètes, des èscorgiês, des sonots, des batiorèts, des vielyos potèts de toula, et tè fant un tredon (tapâjo) a rèvelyér les môrts. Pués-ce adonc, il y at la mêd. La mêd, el est le nochèt (petite auge) yô qu’on empâthe por fére u fôrn. Sur ceta mêd, betont un lôrdo lan et tè rutont (déplacent avec peine) cé-vers et lé-vers, et cen fât des borlyêyes (borlâyes) obscures (lugubres), a pou prés coment una vache que brâme.
Quand Pancouét, lui qu’ére vevo de Terèse, est alâ sè rebetar u cachèt, quand il at fêt les fèrmalyes avouéc sa crouye Mèlie, les jouenos de Taraban l’ont sonalyê un bocon adrêt.
A la riva du bouesc d’amont, ils ant fêt un de celos tredons que s’est aouyu tant que a Sorens et tant que ux Monts de Ria (Riaz). Ils ant teriê en-ant les clanques (sonalyes), les sonalyètes, les grelotiéres, les chôderons, les pèrpignans, les pèteries, les subllèts, et t’ant menâ una sècta que très-tués les lucherons ant fotu le camp. Les gens, u velâjo, risolâvont sur le pâs de la pôrta en desent : « Il est Pancouét, nouthron sendeco, que sè remârie. » Doux-três vielyes filyes érant ben-éses, mas, dens le fond, lor arêt ren fêt d’éthre a la pllace de Mèlie. De l’ôtra pârt du rio, la mêd borlyêve a très-tot frèsar, rethronâve tant que contre la *Combê. 
Pancouét, lui, il at pas cen amâ aoure. Jamés il arêt musâ qu’ils arant ôsâ, lui qu’il est sendeco, lui fére una parièr sècta. Tot por un moment, sôrt dês enchiéz lui, dês coment una hachèta, por alar fére a pllacar cela benda de rôsses que grevâvont de dromir a sa Mèlie, et sa dona, la Nanèta.
Il est alâ, de cul et de tétha, de la pârt que fasant le més de via. Què qu’il at viu, mes bônes gens ?
Il at viu la mêd a la riva du bouesc. Le bél Xandrelèt et Guste la fasant alar et Mèlie, Mèlie lyé-méma, ére assetâye a chevâl sur le lan, por que tot alésse ben, et risêt coment una petita cura, les jaquelyons racorciês tant que dessus les genolys.
Quand Pancouét at ço-ce viu, s’end est end alâ sen ren dere et il est sobrâ grant-temps a musar, assetâ sur le banc, devant sa mêson, en acutent volar les rates-volives.

 


Chapitre XVI, page 151.

Delon, dé grand matin, Pancuet et Mélie ché chon mariao. Pancuet l'avai dit botté
Delon, de grant matin, Pancouét et Mèlie sè sont mariâs. Pancouét il avêt des botes
Lundi, de grand matin, Pancuet et Amélie se sont mariés. Pancuet avait des chaussures

navé que tyikaovan, di j'aoillon dé fin drap nai, ouna gravatta rodze, on tzapi dé vélu.
nôves que chicâvont (qui- ?), des hâlyons de fin drap nêr, una cravata roge, un chapél de velu.
neuves qui grinçaient, des habits de fin drap noir, une cravate rouge, un chapeau de velours.

 di j'aoillon : hâlyons n'a pas toujours le sens du français haillons, mais tout simplement celui de vêtements en général ; pour la liaison du pluriel di j', au lieu du trait d'union que l'on trouve dans les autres types de liaisons, on note encore aujourd'hui le {z}, chuinté en fribourgeois, par un 'j' suivi d'une apostrophe, rappelant lointainement le pronom sujet français devant voyelle, du type j'aime.
Ché tiniai rai quemin on pau-fè et menaové Mélie pa le bré. Mélie l'avai ouna galéja 
Sè tegnêt rêd coment un pâl-fèr et menâve Mèlie per le brès. Mèlie avêt une galèsa
Il se tenait raide comme une barre à mine et menait Amélie par le bras. Amélie avait une jolie

corna botyataoye chu le front, ouna granta traina bliantze avô lé rin et allaové in 
côrna boquètâye sur le front, una granta trêna blanche avâl les rens et alâve en 
coiffe fleurie sur le front, une grande traîne blanche en bas des reins et elle marchait avec un 

rijolin et in n'abohyin lé j'yié.
risolent et en abocllent les uelys.
petit rire et en baissant les yeux.

On yadzo fro dou mohyi, chon jelao dédzonnao vai la dona à Mélie, puth'adon chon modao
Un viâjo fôr du mothiér, sont alâs dèjonar vers la dona a Mèlie, pués-ce adonc sont modâs
Une fois sortis de l'église, ils sont allés déjeuner chez la mère d'Amélie, ensuite ils sont partis

 dédzonnao : il s'agit du petit déjeuner, premier repas de la journée, le repas suivant sera le "dîner", c'est-à-dire celui du midi.

baillyi on toua, quemin ché dai fére quand on ché maorié. L'é Tobie que lé ja menao dato 
balyér un tôrn, coment sè dêt fére quand on sè mârie. Il est Tobie que les at menâs d'atot 
faire un tour, comme il doit se faire quand on se marie. C'est Tobie qui les a menés avec

chon piti tzai et l'éga grije pomalaoye. Chon jou tantié i Maortzé.
son petit char et l'èga grise pomelâye. Sont yus tant que ux Mârches.
	   chàr
son petit char et la jument grise pommelée. Ils ont été jusqu'aux Marches.

 chon jou : littéral. "ils sont eus", forme régulière en fribourgeois pour "ils ont été".

L'an goutao à Bullo, vai Xavier. "L'é pao po dre, m'a contao Tobie, ché chon bin 
Ils ant gôtâ a Bulo, vers Xaviér. "Il est pas por dére, m'at contâ Tobie, sè sont ben 
Ils ont dîné à Bulle, chez Xavier. "C'est pas pour dire, m'a raconté Tobie, ils se sont bien

gouernao, Pancuet l'a fait lé j'affére din lé rèllyié. L'a payi, po fourni, ouna bouna 
govèrnâs, Pancouét il at fêt les aféres dens les règlles. Il at payê, por fornir, una bôna 
nourris, Pancuet a fait les choses dans les règles. Il a payé, pour finir, une bonne

 gouernao : littéralement "affouragés", lat. GUBERNATOS.

botoille dé Noutzathi et l'a tzantao "Lé Fillé à Colin". Xavier fajai la baocha et Mélie
botelye de Nôchâthél et il at chantâ "Les Filyes a Colin". Xaviér fasêt la bâssa et Mèlie
bouteille de Neuchâtel et il a chanté "Les Filles à Colin". Xavier faisait la basse et Amélie

chillyaové par déchu."
cicllâve per dessus."
faisait les aigus."
 chillyao[vé] (aujourd'hui chihyå) :  "pousser des cris aigus", du lat. CISCULARE ; cf. supra tyikao[van] < probablement *CISCULARE.

Du midzoua, Pancuet l'a keminhyi à piatao po chin d'allao. "L'é djamé yu, m'a de Tobie,
Dês-mijorn, Pancouét at comenciê a piatar por s'en alar. "Y'é jamés viu, m'at dét Tobie,
L’après-midi, Pancuet a commencé à trépigner pour s'en aller. "Je n'ai jamais vu, m'a dit Tobie,

l'é : "j'ai", présente souvent en fribourgeois un l' analogique avec la 3e personne l'a "il a", à la forme affirmative.

on n'échtafié ache préchao por arrouvao intche-li." Pa vai tré j'aré, l'a dza falliu aplyéyi
un èstafiér asse prèssâ por arrevar enchiéz lui." Per vers três hores, il at ja falyu aplleyér 
un estafier aussi pressé d'arriver chez lui". Vers les trois heures, il a fallu atteler

et chin vini contre Taraban. L'an arréthao à la pinta de la Katécu, por abrévao 
et s'en venir contre Taraban. Ils ant arrèthâ a la pinta de la Catècu, por abrevar 
et s'en venir vers Taraban. Ils se sont arrêtés à la taverne de la Catécu, pour faire boire 

l'éga, ma Pancuet moujaové rintié à rémodao, quemin che l'avai jou le fu ou darai.
l'èga, mas Pancouét musâve ren que a remodar, coment s'il avêt yu le fuè u dèrriér.
la jument, mais Pancuet ne pensait qu'à rentrer, comme s'il avait eu le feu au derrière.

Chon dza arrouvao à Taraban pa vè thin qu'aré, ou grô dou dzoua. Lé dzin, pa 
Sont ja arrevâs a Taraban per vers cinq hores, u grôs du jorn. Les gens, per 
Ils sont bien arrivés à Taraban vers les cinq heures, au plus fort de la journée. Les gens, dans  

lé prao, ch'imbourdillyivan dé rire dé vaire chti Pancuet dinche préchao. Derbon, le pintier,
les prâts, s'embordelyêvont de rire de vêre ceti Pancouét d'ense prèssâ. Darbon, le pintiér, 
les prés, se tordaient de rire de voir ce Pancuet pressé ainsi. Derbon, le cabaretier,

ché moujaové que paochéran on bocon pri, ma brenique. Pancuet l'a léchi Tobie et chin 
sè musâve que pâsserant un bocon prés, mas bèrnique. Pancouét il at lèssiê Tobie et s'end
pensait qu'ils passeraient un peu chez lui, mais bernique ! Pancuet a laissé Tobie et s'en 

dé indallao dedin in tinyin Mélie à la brachia, et l'a cotao la puaorta ou chépon. To Taraban,
est end alâ dedens en tegnent Mèlie a la braciê, et il at cotâ la pôrta u cepon. Tot Taraban,
est allé rentrer en tenant Amélie par le bras, et il a fermé la porte au verrou. Tout Taraban,

Grelet, Féli, Guchte, Justin, Vuélon, Jaobetta, Marianna, rékathalaovan to farmo. L'y 
Grelèt, Fèlix, Guste, Justin, Vouèlon, Zâbèta, Mariana, recafolâvont tot fèrmo. Il y 
Grelet, Félix, Auguste, Justin, Udalrich, Elisabeth, Marianne, riaient à gorge déployée. Il n'y 

avai tié le bi Xandrelet, le grahià par dékouthé à Mélie, que rijai pao.
avêt que le bél Xandrelèt, le grâciox per de-couthe a Mèlie, que risêt pas.
avait que le bel Alexandre, le joyeux d'à côté de chez Amélie, qui ne riait pas.

Ma Pancuet, tru imbreyao, ché rappalao tot por on coup, que l'avai oubliao dé betao dedin
Mas Pancouét, trop embrèyê, s'est rapelâ tot por un côp, qu'il avêt oubllâ de betar dedens
Mais Pancuet, parti trop vite, s'est rappelé tout à coup qu'il avait oublier de rentrer

lé dzenillé. L'a rido fetchi ché tzôthé et, dutin que Mélie l'attindai din chon lyi, 
les genelyes. Il at rudo fechiê ses chôces et, du temps que Mèlie l'atendêt dens son liét, 
les poules. Il a vite enfilé ses pantalons et, pendant qu'Amélie l'attendait dans son lit, 

l'a rahliao fro dé to katro po rapertchi hou béthetté. Ma lé dzenillé 
il at râcllâ fôr de tot quatro por rapèrchiér celes betyètes. Mas les genelyes 
il est sorti rameuter aux quatre coins pour faire rentrer ces petites bêtes. Mais les poules 

iran adi in tzan et volan pao allao lou révoudre. Pancuet lou trachivé apri et lou 
érant adés en champ et volant pas alar lor rèvoudre. Pancouét lor traciêve aprés et lor 
étaient toujours à l'extérieur et ne voulaient pas rentrer. Pancuet leur courait après et leur

dejai, po lé déchidao : "Adzo, pitité, adzo, ballé pilé, l'é plye tao tié 
desêt, por les dècidar : "A joc, petites, a joc, bèles piles, il est plles târd que 
disait, pour les décider : Au juchoir, petites, au juchoir, belles poules, il est plus tard que 

que vo craidé."
que vos crêde."
ce que vous croyez."


XVII
Tin-cé donc la premiére nuet que Pancouét at dromêt de-couthe sa Mèlie aprés lor tôrn de noces. Cen que s’est passâ devant la mi-nuet, nion at pu le vêre. Tot ére dèthient. Mas nos sans (savens) très-tués cen qu’il est arrevâ aprés.
U sâre de la nuet, per vers doves hores du matin, Pancouét, tot fôr de lui-mémo, rolyêve contre les carrons, vers Tobie. Tobie, que ronfllâve coment les ôrgues du mothiér, at fornêt par uvrar les uelys et, en pantèt, il est alâ u guinchèt por savêr cen que lui volant :
‒ Ne-qui il est ? at dét Tobie.
‒ Il est mè, fât Pancouét.
‒ Què y ath-il ?
‒ Il y at que tè fôt rudo alar aprés la bôna-fèna. Mè vôlont portar a baptiér.
Tobie s’est musâ que Pancouét vegnêt fôl. Coment ? Sè sont mariâs ceti matin, et lor fôt ja la bôna-fèna outre la nuet ?
Mas il y avêt ren a tarlatar. Tobie s’est vethu et il est re alâ apllèyér l’èga grise pomelâye et tin--lo lé la-vie, a sôt, aprés la bôna-fèna de Sorens. Pancouét at rudo corêt (coru) enchiéz lui, reconsolar sa Mèlie, que gemotâve et que veriêve et que fasêt des mines.
La bôna-fèna est arrevâye justo por recêdre (recêvre) un bél grôs bouèbo que bramâve ja coment un pèrdu.
Le matin, Zebèl, Zâbèta, Mariana et Fanchète sont alâye trovar la Mèlie, tota bllanche dens son liét et lyé portar des fôrdes et cen que mancâve. Vos musâde prod que Pancouét s’atendêt pas a des pariérs aféres.
Le petit droméssêt dens una corbelye, crevâ (cuvèrt) avouéc la trêna que Mèlie avêt yu la velye por sè mariar. Pancouét ére assetâ sur le banc, les uelys tot rojos, desêt ren, musâve entre lui et, châ vouarbes, alâve guegnér son bouèbelèt. Mas quand la dona a Mèlie, la vielye Nanèta, est vegnête dedens, Pancouét l’at prêssa per le brès et l’at passâye fôr avouéc sa bota u cul et lyé at cotâ la pôrta aprés les talons.
L’ant baptiê la demenge dês les vépres. Il est Goton du Cârro qu’el est yua marrêna. Tobie, qu’ére parren, at payê a bêre et s’end est end alâ avouéc una valyenta couéta. Sa fèna le bougne adés ora.


XVIII
Dês qu’ils ant baptiê por Pancouét, tot Taraban est bâs de rire. Nos ens ja yu, siuvent quand, des fârceyors (farciors), des embreyors, qu’ils ant demorâ les gens et balyê a devesar a la velyê. Mas, por Pancouét, le sendeco, nion lui monte ren. Il est pas de crêre. Pancouét s’est mariâ le matin et, la méma nuet, il at ja atrapâ un bél grôs bouèbo.
Quint luron que ceti Pancouét ! U luen lârjo, n’end at pas un coment lui. Cen est un fier sendeco. Nen devesons dens les velâjos vesins, tant que delé du Gebllox (Gibloux), dens tota la Bâssa-Gruviére. Celos de Taraban s’en tegnont galyârd en grôs.
Pancouét, le premiér jorn, s’est sentu tot bèdo, tot reventâ. Por ben dere, s’engênâve (sè gênâve) un boconèt. Lui sembllâve prod que ceti petit usél ére yu covâ ben galyârd rudo. Portant, a fôrce de s’entendre gabar, il at fornêt per sè sentre tot gonfllo et tot reguê. Il at comprês que les enfants ux sendecos vegnont pas u mondo coment celos ux petites gens. Demenge passâ, il est arrevâ u mothiér un bocon trop târd. Le curâ comenciêve justament a chantar l’èvangilo. Du temps qu’alâve amont l’alâye, a petits pâs, Pancouét s’est musâ que sè levâvont a côsa de lui, por lui fére honor, et lor at dét tot fèrmo, ux homos coment ux femèles, en èthendent les brès : « Assetâde-vos pire ! »
Tot-pariér, quand sè trove solèt enchiéz lui, sè sent ren més tant sûr de ses aféres. L’ôtr’hièr, Mèlie, que tint adés le liét, megiêve un talyon de quegnou ux tuèsques. Le petit, dens sa corbelye, sè suciêve le grôs artely. Pancouét, lui, gugâve son bouèbo, pués alâve rudo sè guegnér u merior. Il est alâ d’ense, dês la corbelye u merior, un pâr de viâjos. Mèlie le gouétiêve fére. Pancouét trovâve que l’enfant lui sembllâve ren por dere. Pancouét, coment tués les Pancouéts, il at les pêls rossèts ; le bouèbo est nêr coment un darbon. Pancouét at les uelys que tiront sur le blu ; le bouèbo les at brons coment les chiévres. Pancouét at u méten du menton, un crotalèt (petit crox) ben marcâ ; le petit n’end at ren. Et adés aprés (et ainsi de suite). Tot por un côp, Pancouét sè vire vers sa fèna et lui fât :
‒ A ne-qui il est, cél bouèbo ?
Mèlie lui at rèpondu :
‒ N’est ren a tè dere que cen que te m’âs dét quand te m’âs mariâye.
‒ Què t’é yu dét ? fât Pancouét.
‒ Te m’âs dét : « Cen qu’il est mio il est tio. » Por mè, il est pariér.
Pancouét, sur cen, il at abocllâ le nâs et s’est quèsiê. Avouéc les femèles, vâlt mielx pas apondre.


XIX
De sa premiére fèna, la grôssa poueta Terèse, qu’el est môrta devant-an, Pancouét, coment vos le séde, at yu una filyèta, a nom Cateri. Ceta brèssola, rossèta, piossâye, rognosa, bassèta, el est yu alevâye entre-mié de son sègnor, qu’ére soul la mêtiêt du temps, et de sa dona que ronâve, dipustâve et bordonâve dês le grant matin u sâre de la nuet. Cen fât que la Cateri, devant d’éthre bâs de l’ècoula, trênâve ja avouéc tués les petits crapôds du velâjo et nen fasêt de totes les colors. El avêt pas fôr diéx-sèpt ans, qu’el est modâye avouéc un molâre et nion at su, aprés cen, cen qu’ére devegnête. Ils ant pas nio su yô lyé fére a savêr oque por l’entèrrement de sa dona et quand son sègnor s’est remariâ avouéc la Mèlie.
Gouéte-inque cé que la Cateri at re balyê segno de via. Cateri s’est dègremelyêe, Cateri at fêt son chemin. El est mariâye et el est ben. Son homo est barlatiér, gâgne l’argent coment les piérres. Dês il y at quârque temps, sôbront a Velâr-Volârd, un galès endrêt delé de Corbiéres, desot Bifè (Mont Bifé).
Cateri at donc ècrit a Pancouét de venir la trovar a la beniçon, avouéc Mèlie et le bouèbelèt.
Enchiéz nos, a Taraban, nion at avisiê de refusar quand vos envitons a gôtar, et Pancouét, le sendeco, oncora muens que les ôtros.
Pancouét, por liére la lètra, s’est assetâ sur un èscabél, il at betâ ses berécllos et il at fêt a venir Mèlie. Pués-ce adonc, sen tarlatar, sè sont dècidâs d’alar fére la beniçon vers la Cateri, a Velâr-Volârd. Mèlie at balyê una bôna jouta a son Pancouét que sè lèchiêve les potes.
Dessando dês-mijorn, la velye de modar por alar engosalar ceti bon gôtâ, Pancouét, en subllotent, s’encochiêve por que tot sêt prèst le lendeman matin. Il avêt salyêt le petit char dês la loge. Avouéc una pata mache (mata), panâve les limons, les roues, les rès, betâve de l’ôlyo dens les abots, lavâve, frouessiêve, neteyêve, fasêt a clleriér (brilyér) les sonots de la grelotiére, nuâve una chaciére u bout du gllètâl (gllèto) de l’èscorgiê, cirâve les sabots a l’èga nêre, lyé brossiêve la coma, l’èthrelyêve, empllâve d’avêna la musèta, suâve a lôrdes gotes.
Vint a passar per le chemin, les mans ux fates, Sulpis, le fâvro, que nos lui diens « Le bot » per l’amôr qu’il est tot riond et qu’il at la pél tota nêre.
‒ Avo, sendeco, fât Le Bot.
‒ Bon vépro, bon vépro, Sulpis, at dét Pancouét.
‒ On s’encoche assurâ por alar a la beniçon ?
‒ Ben sûr, fât Pancouét. M’en vé vers ma filye, la Cateri, qu’el est mariâye a Velâr-Volârd. Su galyârd ben-éso de la revêre et de la savêr ben emmangiêe. Mas, cen qu’il est ennoyox, dens celos gôtâs de beniçon, il est qu’on est trop vito soul, on pôt pas megiér coment on vodrêt. T’âs la bourge trop rudo gonflla, et on s’en fât mâl de lèssiér sur la trâblla tant de bons morséls de ruthi, de chambèta, de lendiôl, sen povêr les betar avâl. On n’ôse pas pire les empaquetar por les fechiér dens le quèsson et on est forciê de les lèssiér. Il est cen qu’il est damâjo.
‒ Acutâde, sendeco, fât Le Bot, ye sé coment fôt fére por povêr sè govèrnar coment três, sen sè borrar.
‒ Coment fâs-thu ? dit Pancouét.



XX
M’en vé ora vos dere cen que Le Bot at fêt a fére a Pancouét por que pouesse ben galufrar a la beniçon sen éthre borrâ. Ére donc le dessando dês-mijorn, Pancouét encochiêve le char et l’èga por alar, le lendeman, sè govèrnar vers sa filye, la Cateri, a Velâr-Volârd. Il avêt l’èthrelye dens una man et una pata dens l’ôtra.
‒ Tè fôt pas mè dèthorbar por ren, at dét Pancouét.
‒ Acuta-mè ben, lui at dét Le Bot. Por megiér adrêt, fôt sè ben neteyér le dedens, sè vouediér la bourge. Cen fât que te prends una bôna purge outre la nuet. Nen tegnont a la bouteca, vers Fine. Te nen agétes una chopina et te la prends per vers três hores du matin. Cen tè fât a corre un boconèt et, sur cen t’és fin prèst por gôtar deman, et dècotir a ton lèsir.
‒ Te tè crês ? at dét Pancouét.
‒ N’at ren de pariér, lui fât Le Bot.
Adonc Pancouét, en s’en vegnent dês colar, le de-vers-le-nuet, s’en vat vers Fine, a la bouteca et procure una valyenta purge. Una vouarba aprés la mi-nuet, s’est levâ tot bônament et s’est engosalâ ceta chopina, coment lui avêt dét Le Bot.
Mes bônes gens, què qu’il at balyê ?
Ceta purge at travalyê et at fêt èfèt. Du temps que Pancouét la demenge matin arriâve la Bologne, il at sentu oque que lui reboulyêve per dedens. Il lui at falyu, a grant sôt, corre a la campina et il y est sobrâ una bôna demi-horèta. Dês adonc, il at pas pu re la-vie. Il avêt pas nio pire lèsir de botonar ses pôrta-chôces (bretèles). Cen at pas re pllacâ tant que un trot dês-mijorn. Mèlie, que s’ére fêta tota bèla, est salyête per vers diéx hores avouéc le bouèbelèt, qu’il avêt un galès toquèt (coiffe) et des fôrdes a pecots. El est adés alâye sur le char et fasêt la grôssa en atendent de modar. Pancouét, dens cél temps, traciêve dês le banc a la caquiére et de la caquiére sur le banc, mas povêt pas plles luen. L’èga nêre piatâve a l’ètrâbllo, Mèlie s’ennoyêve d’atendre. Por fornir el at demandâ a Pancouét porquè que vegnêt pas apllèyér. Pancouét, qu’il avêt ja dècouesseriê (dècouessiê) una dogêna de « Liberté », gemotâve et desêt :
‒ Chancore de vielye mâlnètior de Bot.
Il at adonc èxplicâ a Mèlie l’afére de la purge et Mèlie, la poura Mèlie, tota rionda de rage, lyé at falyu re alâr dedens, sè changiér, et s’en passar d’alar fére la bèla per Velâr-Volârd. Nion l’at reviussa de tot le jorn, mas Pancouét nend at aouyu des galèses :
‒ Grôs plloca, lui desêt Mèlie, t’avês galyârd fôta d’acutar Le Bot. Te vês pas que tè tegnont por le fôl. Gouéte-lo, ora, ton Bot, sur la pôrta du cabarèt, avouéc Quèsto, Darbon et Justin, que nen crèvont de rire de tè. T’aré pas cru d’ense môcho.
Mas Pancouét l’acutâve ja pas més, ére adodâ (appuyé, adossé) dens son petit cârro et sè vouediêve.
Adiô le bon gôtâ et les couquètes (cuquettes, beignets) de Velâr-Volârd ! Un mês de temps, Pancouét at yu de la sopa a la pota.

Una bèla nuet, Mèlie et Pancouét, coment de justo, droméssant l’un de-couthe l’ôtro, dens lor liét, Mèlie a la parê et Pancouét a la riva. Le bouèbelèt, tot gonfllo de lacél, sè tegnêt tranquilo dens sa corbelye, en turgient son popelèt.
Pancouét ronfllâve un boconet et barbotâve tot fèrmo. Il songiêve avouéc sa premiére fèna, la grôssa Terèse, qu’el est môrta devant-an. La devesâve de dox, coment s’ére yu adés inque, de-couthe lui, la gabâve et l’agnatâve.
A châ pou, Mèlie s’est rèvelyêe, at drèciê l’orelye et at comprês que Pancouét, son homo, en droméssent, cortisâve la vielye poueta Terèse. « Ma galèsa bedouma, desêt Pancouét en songient, ma poura anciana, ma lôrda sache, di-mè oque, vin tè frognér contre mè, t’amâvo tant ! »  Ceta rèssa at durâ grantenèt. Mèlie, qu’assorelyêve, est vegnête dura coment una hachèta. S’est regregnêe (recroquevillée) un bocon, el at pllantâ les doux pieds contre la parê, et pués-ce adonc, tot por un côp, s’est dètendua coment un ressôrt et, d’un valyent côp de ren, at fotu una borriâye (bourrade) a son Pancouét, qu’il est yu empochiê la-vie (projeté au loin) et qu’il at rebatâ, tot d’un morsél, bâs du liét. Quinta roupenâye (chute en roulant) ! La mêson at grolâ et le chin, dens sa câsa, s’est betâ a japar tant que sur le matin. Pancouét est chesêt permié des botes, des sôques, des pialèts et il est sobrâ per inque bâs, le nâs dens le grant brochèt. Quand le jorn a comenciê a tralenar (paraître un peu) a travers des lanèts (volets), Pancouét s’est levâ et il est yu govèrnar, sen ren dere. Mas tot-pariér, dês-mijorn, il est alâ sè pllendre u curâ, de cen que sa fèna l’avêt champâ bâs du liét.
Le curâ, contre la vèprâ, s’end est envegnêt por dipustar Mèlie.
‒ Què que balye ? lui fât. Te fos bâs du liét ton homo, le sendeco ? Chancore de catiére (roublarde) ! Coment âs-thu ôsâ cen fére ?
‒ Il est tot simpllo, at dét Mèlie en fasent sa galèsa mina en desot. Pancouét ére cuchiê de-couthe mè. U sâre de la nuet, y’é aouyu que devesâve avouéc sa premiére fèna, la Cateri (sic), que le bon Diô la betésse en bon repôs ! Lyé fasêt coment s’ére inque, desot le levèt, coment s’ére revegnête, la gatelyêve, l’assentionâve, lui balyêve totes sôrtes de galès noms. Lyé desêt ma graciosa, ma doce, ma mia, ma pelôta, et ço-ce et cen. Mè su musâye, adonc que Terèse ére veretâbllament inque, entre-mié de nos. Nouthron liét, coment vos vêde, est pas trop lârjo, et Terèse avêt fenamente ren de pllace, vegnêt pouetament èthrenta. Il est adonc, per dèvocion por Terèse, que y’é cru ben fére de fotre una borriâye a Pancouét qu’il at dègredalâ bâs du liét, le nâs dens le grant brochèt. M’en su fêta ben mâl de lui, mas Terèse, la senta gent, at pu dromir. Ora, a revêre, mè fôt balyér a megiér u bouèbelèt.
Du temps que Mèlie dèbotonâve son caracô, le curâ est salyêt et il at dét a Pancouét, assetâ sur un lan, devant l’ètrâbllo :
‒ Mon pouro tè, il y at ren a fére. Celes charopes de femèles sont totes les mémes. Le diâbllo, prés de lor, est que un fôl. Tâche de l’usar coment te porrés. Bôna nuet, sendeco.

Dês l’an passâ que Pancouét est sendeco, nouthra comena de Taraban s’est ja ben galyârd chevanciêe. Nos que nos érens fenamente les dèrriérs de la Bâssa-Gruviére, nos nos sens teriês en-ant et nos fens envéde u luen lârjo. Avouéc Pancouét coment sendeco, on risque pas de sè trênar dens la rotina, on fât en-ant, on chemene, on sè dègremélye.
Il est coment por les chemins que vant cé et lé dês un cârro a l’ôtro de l’endrêt. Pancouét at fêt a betar doux pecors. Nend est un por betar le graviér, la sablla et les piérres yô que dèscend, et l’ôtro s’empllèye a le teriér la-vie yô que les chemins vant en amont. D’ense, les chevâls ant prod muens de mâl et on chaouye les charètes.
Tant qu’ora, nos fenâvont le chôd-temps. Mas il est pas tant alégro. Fât chôd, le solely vos bourle le cochon, et les tavans et les mouches vos dèvoront. Les béthyes ant bél lor mouchatar (èmoucheyér) et éthre embroulâyes (tachées) d’èrchèlo*, vegnont totes en un sang et sont (pèr)sècutâyes. Pancouét at fêt a dècidar que, dês ora en lé-vers, nos fènerens en hivèrn. Alrat ben mielx.
Ceti forél, quand fasêt ben tant pouet temps, le consèly at devesâ sur cen et il at fêt a savêr que ceti temps alâve pas més et que, se dês ce a três jorns l’afére changiêve pas, celos de Taraban s’en mècllerant pas més. Três jorns aprés, la cièl ére bèla cllâra et le solèly balyêve sur le mothiér.
Nos avant, a Taraban, coment pertot ôtra pârt, doux pouros diâbllos que n’avant ren de travâly. Por pas les lèssiér sen ren fére, Pancouét lor at fêt a revoudre un lôrdo chiron de tèrra qu’ére sobrâ dèrriér le cabarèt dês qu’ils ant re fêt la câsa de la pompa. Por revoudre ceta téche de mâlnètiors, les doux hèrchiês ant fêt un grôs crox et ils ant fotu cél nid (désordre) dedens. Aprés cen, ils ant re crosiê (crosâ) un ôtro pariér por betar cen qu’ils avant teriê fôr du premiér, et adés aprés. Il y at dês ôra diéx mês que cen dure, et sont pas prèsts de pllacar. Inque coment on fât por empleyér ses gens.
Inque asse-ben cen qu’il est que d’avêr un sendeco un bocon de *recèta. N’end at ren més que risont de nos.  



XXIII
Hièr dês marenda, ils ant yu le consèly de comena. Pancouét, le sendeco, il at betâ son paletot de frochon et il est modâ en desent a Mèlie de pas l’atendre trop vito, per l’amôr qu’ils avant prod des aféres a devesar.
Mèlia at revous les éses, el at balyê a megiér u bouèbelèt et s’end alâye a dromir.
Ére pas pire la mi-nuet quand Pancouét est re vegnêt. Quand il at fêt oque de fèrmo dificilo, Pancouét prend sa mina de sendeco. Sè tint tot gonfllo, les mans sur le cul et sè balye l’êr de musar provond. Mèlie, que somelyêve, lui at demandâ cen qu’il avêt a sè promenar cé-vers et lé-vers en-ant le pêlyo, a la pllace de venir u liét. Pancouét, adonc, lui at dét cen qu’ils avant fêt avouéc lo bôc.
‒ Nos ens un grôs encopélyo d’atot ceti bôc, at èxplicâ Pancouét. Te sâs prod qu’ére Zâbèta du Bâs du Rio que nos gouardâve cela béthye. Por sa pêna, Zâbèta teriêve l’argent des sôts de ceti bôc, et cen lyé fasêt ben quârques batses.
Demenge passâ, Zâbèta est arrevâye tot ensofflâye a la salyête (sortie) des vépres, por mè dere que ceta mâre de béthye ére chesête dens le crox de lesiér devant l’èthrabllèt et que nos falyêt rudo alar le teriér fôr, sen cen serêt fotu. Te comprends qu’il est pas d’ense que les chouses sè pâssont por un bôc de comena. Nos end ens devesâ et nos ens demandâ a Zâbèta de nos ècrire sur un papiér tot et coment ére alâ.
Ceta nuet, nos avans entre les mans le papiér a la vielye Zâbèta por nos dere que le bochèt (joueno bôc) ére crevâ dês delon matin. Inque coment vat quand on at afére a des toques de femèles.
‒ Què éd-vos dècidâ ? at dét Mèlie.
Pancouét at teriê doux-três golâyes de sa pipa de tèrra, il at crachiê inque bâs et il at fêt :
‒ Te comprends prod que nos povens pas lèssiér totes les chiévres de la comena sen un bon bôc. Què farans-nos ? Il y arêt pas re un crouyo chevrél ceti ôton, nos sobrerêt ren més que des cotèrles. Adonc coment ceti bôc est a pou prés un empleyê de la comena, nos ans betâ la pllace u concors.
Mas quand Pancouét at veriê les uelys contre Mèlie, Mèlie, dês desot son levèt, fasêt les côrnes a son homo.



XXIV
Sont cinq de lor que fant a la tapa, una demenge a la velyê, u cabarèt vers Darbon. Il y at Tobie, Grelèt, Tièno, Le Bot et Pancouét, le sendeco de Taraban. Emplèyont de tot vielyos tarots, avouéc les bâthons (trèfles), les deniérs (carreaux), les copes (cœurs), les èpês (piques). Il y at le rê, la dama, le cavaliér et le valèt, et vengt-et-doux tronfos, yô qu’on trove Pirli* (le Bateleur ? Büurli ?), le Pendu, la Môrt, le Diâbllo, le Solely, la Lena, les Èthêles, le Mondo et le Mat.
Nouthros cinq hèrchiês sont ben tant entéthâs dens lors cârtes que le tonêrro porrêt chêre avâl la bôrna sen les fére a ressôtar. Ils ant un litro de rojo u cârro de la trâblla. Un trot plles luen, Fanchon, la petita sèrventa, est assetâye de-couthe un joueno que la cortise. Il est un ovriér de comena, a nom Prelingôt, un lôrdo *liévo (méchant et pas beau), hiôt coment un bôf.
Pancouét, dês il y at una vouarba, est tot bron, il sue a grôsses gotes et jure pouetament. Son juè vat tot de lât. Il at ben cudiê prendre la tapa, il pèrd tot du long. Gouéte-inque pas que Tièno vint de lui tuar son rê de bâthon. Drêt aprés, Le Bot lui acrôche sont Pirli avouéc le Pape et Tobie lui gllète (prend par surprise) le Mondo d’atot le Mat. Tot est fotu, Pancouét lui fôt re trère sa borsèta de sa fata et crachiér de l’argent. Sur cen, u bél méten de la velyê, il at pllacâ de jouyér et s’est levâ por s’end alar. Les quatros ôtros ant risu entre lor et ils ant reprês lors cârtes.
Una demi-horèta aprés, tin-cé la pôrta du cabarèt que s’ôvre de rudo et Pancouét, tot embreyoudâ, revint dedens et s’asséte a una coche.
‒ T’és re inque ? lui diont les ôtros.
‒ Prod sûr, fât Pancouét.
‒ Què âs-thu a trère una pariér pota ?
‒ On pôt assurâ fére la pota, fât Pancouét, quand on vint de trovar sa fèna avouéc un ôtro.
‒ Què por un ? at demandâ Tobie en risolent.
‒ Adés cela rôssa de Xandrelèt, pardi, qu’il est jamés que a sè frognér u tôrn des jaquelyons a Mèlie. Mas seront gouaris por grant-temps de mè tenir por le fôl.
‒ Què lor âs-thu fêt ? Te les âs tuâs ?
‒ Lor é ren fêt, et por ben lor mothrar qu’éro pas content, lor é ren dét. Mas, mène ren, les vôl ja retrovar.
En devesent, Pancouét gugâve contre le grôs Prelingaut, que barbotâve avouéc Fanchon, et musâve entre lui : « Inque cél que mè fôt, avouéc ses lôrdes tâpyes et ses brès pèlox, por pelar les potes a cela mâre de Xandrelèt. »
U firâbe, sont salyêts ensembllo, Pancouét et Prelingôt, et ils ant grant-temps devesâ de-couthe le juè de guelyes. Pancouét est alâ enchiéz lui, il at fêt a cotâl de ren et Mèlie, qu’assorelyêve dens son liét at aouyu que subllotâve en denuent ses botes.

Dês qu’el est yu surprêssa per son homo, demenge nuet avouéc son bél Xandrelèt, Mèlie at yu *subtilament la puge a l’orelye. Coment Pancouét prendrath-il l’afére ? sè musâve entre lyé. Què vôth-il dere ? Què vath-il fére ? que sè desêt en frecassient les peréts de tèrra et en balyent a megiér u bouèbelèt.
Mas Pancouét desêt ren. Pancouét fasêt a cotâl de ren. Alâve et vegnêt, coment devant, govèrnâve ses béthyes et empregnêt sa pipa et ronfllâve outre la nuet coment les ôrgues du mothiér.
Mèlie n’en revegnêt pas. « Se bayê que n’at ren viu ? que musâve. Serêt tot-pariér adonc un rudo plloco. »
Le lendeman, en èpanchient les fôrdes u bouèbelèt sur la sêp du cortil, Mèlie sè desêt entre lyé : « Portant, nos at prod viu, demenge nuet. Se cen lui fât pas més que cen, mè tint por galyârd pou. » La poura Mèlie savêt pas trop sur quint pied danciér. Pancouét dens cél temps, chantolâve en s’apllanent la chata rimâye que menâve son borgo sur le banc du fornél.
Tobie, que s’en alâve a la favèrge avouéc l’èga grise pomelâye, vint a passar et il at dét a Mèlie :
‒ Balye-tè a souen, t’és alâye trop luen, Pancouét sarat prod sè revengiér.
Mas Mèlie s’est betâye a recacelar et el at trèt la lengoua a Tobie.
Dês gôtâ, Pancouét at dét a Mèlie :
‒ Y’é acoventâ (engagiê) un garçon.
‒ Bon, fât Mèlie, mas mè semblle que t’arês pu mè dere oque, devant de le pacheyér. Què qu’il est por un ?
‒ Il est Prelingôt, at dét Pancouét.
‒ Prelingôt, cela grôssa poueta béthye d’homo ?
‒ Des viâjos, at dét Pancouét, vat bél et ben d’avêr quârqu’un de hiôt dens la mêson.
‒ Prelingôt, Prelingôt, musâve Mèlie, porquè diâbllo vath-il acoventar ceti Prelingôt a l’entrâye de l’hivèrn ?
Mas Pancouét avêt fôta de ceti Prelingôt por oustar Xandrelèt et lui ôtar l’envéde de revenir forgonar a l’entôrn de sa Mèlie.

Cen fât donc que Pancouét, de son èstoc (de son propre chef) por sè revengiér de Xandrelèt, at acoventâ le grôs Prelingôt. Prelingôt est arrevâ, ses aféres empaquetâyes dens un mochior jôno et s’est betâ a ficotar (fricotar) u tôrn de la mêson. Pâs trop subtil, ceti Prelingôt. Sât pas arriar, pas nio seyér, il est pas en èthat d’enchapllar una folx et de molar una ressèta, vint pas a côp d’emborrèlar l’èga, encomaclle (emmèclle) les laces et les èthèles (attelles) ; il est justo bon por alar colar, èpanchiér la cortena et govèrnar les mojons.
Il est mâlnèt qu’il est oque d’afreyox. Il est reboulyê, piolyox, conchiê, encouenâ et sent le punès. Il est mâl limâ, pateyôd (déguenillé), gandrolyê (dépenaillé), enlembâ (en lambeaux), il at les chôces vouambâyes (éculées) et una chemise dècouesseriêe, que change que tués les Quârts-Temps. Mèlie, que pôt ja pas fenamente sofrir son dèdègnê de Pancouét, sè trove mâl et lui vint a veriér le bllanc quand cél puerc de Prelingôt, mocor et bâverél (bavèron), vint s’assetar por gôtar et por marendar. El est vegnête viége de puges en lui fasent son liét. El at prod fôta, por sè retrovar le côr, de musar a son galès Xandrelèt, qu’il est frès et alégro, fèrmo bél, ben alevâ et que sè moche pas avouéc les dêgts.
Le bouèbelèt, dens sa corbelye, le premiér viâjo qu’il at viu cél pouet Prelingôt, sa falyôche rossèta, ses grantes orelyes et ses potes tôrses, s’est betâ a bramar coment s’il avêt viu le bico (bôc) et a fére des rèlâyes obscures una granta hora de temps.
Pancouét, lui, est tot jouyox et tot reguê. Il at trovâ son homo. L’ôtr’hièr, un valyent char de palye est yu prês a l’engranjâbllo (entrée de la grange), les doux chevâls avant bél teriér, ceti char, èthrent a la pôrta, povêt ni en-ant ni en arriér. Prelingôt est vegnêt, il at champâ un bocon et le char est alâ dedens tot solèt. U bél méten du prât dèrriér, Pancouét avêt una pouessenta piérra, una grèpa (poudingue), a fllor de tèrra, que lui grevâve fèrmo por alar a la charrue. Ils avant oncora jamés pu la salyir. Prelingôt at crosiê a la riôla, et quand la grèpa est yu dègarnia, il est alâ dens le crox, il tè l’at empouegnête et l’at portâye fôr sen pire gemotar. Pancouét risole entre lui et lui semblle ja que vêt cen que sè pâsserat quand le bél Xandrelèt chedrat (cherat) dens les tâpyes a Prelingôt.
‒ T’âs fam de gâgnér una piéce a bon temps ? fât Pancouét.
‒ Porquè pas, dit Prelingôt. 
Adonc, Pancouét at mothrâ a Prelingôt yô lui fôdrat sè tenir, demenge que vint, dês marenda, por atendre Xandrelèt quand vindrat cudiér de retrovar Mèlie, la jouena fèna a Pancouét. Il y avêt, d’amont de la mêson, un chiron de branches. Prelingôt avêt que a s’abotassiér inque et, quand Xandrelèt sè tirerat prés, lui chêre dessus et lui balyér una oustâye a tot tuar, por lui fére a passar le gôt de fechiér son nâs sur le ben u sendeco de Taraban.
‒ Se te l’arranges a ma guisa, fât Pancouét, t’arat oncora una bôna botelye d’égoue de griotes.





XXVII
Dês marenda, demenge nuet, quand ils ant yu gllafâ la sopa a la chèrn et galufrâ les peréts de tèrra frecassiês, aprés que Prelingôt s’est yu panâ les potes avouéc la mange de sa chemise carnâye, Pancouét s’est levâ, il at emprês sa pipa, at betâ son bél bonèt pèlox et il at dét a Mèlie qu’il y avêt le consèly por l’afére du bôc de comena. Una vouarbèta aprés, Prelingôt est modâ en desent qu’alâve ux filyes ; mas il est alâ sè muciér desot le chiron de chèrcots, d’amont de la mêson, coment Pancouét lui avêt comandâ, por atendre Xandrelèt et lui chêre dessus.
Tota solèta, Mèlie est alâye revoudre les catèles a l’hothâl et panar la trâblla, pués-ce adonc el at grantenèt bressiê le bouèbelèt en chantolent « Jâque de Cortion ». Un viâjo le petit endromêt, el at teriâ prés les lanèts, at encochiê una catelèta d’égoue et s’est betâye a sè prendre les puges qu’el avêt atrapâ de cél cayon de Prelingôt.
Il est damâjo que vos l’éd pas viussa, en pantèt, una piôta levâye tant que sur la pllata du fornél. Vos arâd ben risu. Mèlie sè molyêve le dêgt et, quand veyêt un granèt (petit gran) de tabac que sôtâve sur la pél frèche et bllanche de ses genolys, lui arreve drêt dessus, acrochiêve la béthyèta, la troulâve una vouarba du long de son pôjo, la fotêt dens l’égoue et crachiêve dessus. Nen pregnêt châ dogênes. Du temps qu’érant adés en via, les puges cudiêvont nagiér sur l’égoue. Celes qu’érant crèvâyes alâvont u fond.
Acropetonâ desot son chiron de branches, a l’êr du temps, Prelingôt trovâve les hores pouetament grantes. Ôsâve pas nio fumar, por pas sè balyér a cognethre. On n’entendêt ren que justo un lucheron que bèsalâve u bouesc d’Amont et le chin a Tobie que japâve por s’ècllèriér la vouèx.
Pancouét, lui, il est pas alâ u consèly, il est alâ tot drêt u cabarèt, vers Darbon, mas il at pas volu fére a la tapa. Il at gouétiê jouyér Le Bot, Guste, Vouèlon, Tièno et Grelèt, et il at bu avouéc lor. Entre lui, musâve a Xandrelèt et risolâve en dedens en veyent ceti galès grâciox entre les mans a Prelingôt. Per vers diéx hores, il est modâ por alar guegnér cen que sè passâve enchiéz lor. Il avêt un bocon pouere que Prelingôt emmueselésse trop le Xandrelèt. Tot bônament, s’est teriê prés de sa mêson, il est vegnêt tot de dox, en s’abocllent, mas nion bugiêve. Pancouét avêt un grôs bate-côr.
Prelingôt, qu’assorelyêve dês desot son chiron de branches, at apèrçu oque, un afére nêr dens la nuet nêre. Il at pas riguenâ grant-temps. « Tin-cé mon Xandrelèt » que s’est dét. Ére pas Xandrelèt, ére que Pancouét. Prelingôt lui est chesêt dessus coment un bôf, le t’at èthèrbalâ d’un coup de poueng, lui at pelâ la tétha inque bâs, le t’at ècos (accent sur la finale) a tot frèsar. Pancouét at pas pu dere un mot. Por fornir, Prelingôt lui t’at emmangiê un côp de pied que l’at empochiê la-vie un fier trot et l’at lèssiê èthendu tot lâchiê (évanoui). Pués-ce adonc, il est alâ u liét et s’est betâ a ronfllar.
Grant-temps aprés, outre la nuet, Pancouét a re uvrâ les ueys. Ére corbatu (courbatu), a mêtiêt assomâ. S’est betâ a gemotar, a bramar, a pllorar, tant que que Mèlie est salyête avouéc una lantèrna et el at trovâ son homo, le sendeco de Taraban, a pou prés tuâ d’amont de la mêson, delé du chiron de chèrcots. Xandrelèt, qu’arrevâve justament per inque, at prês Pancouét per desot les brès, Mèlie l’at empouegnê per les pieds et l’ant betâ u liét. Pancouét avêt le nâs enfonçâ, doux-três dents trossâyes, des couthes fendues, et una jouta de cul (fesse) tota nêre du côp de pied a Prelingôt.
Tobie, le lendeman, est vegnêt le trovar. Il at viu qu’ére pouetament adobâ. Il at dét a Pancouét, por le reconsolar un boconèt :
‒ Te comprends, sendeco, qu’il est quârques côps dangerox de dèrangiér les fôls.


XXVIII
Celos de Taraban, coment vos le séde, ils avant betâ en comission la pllace de bôc de comena. Il est yu sur cen qu’ils avant risu de lors dents tués les endrêts a la riôla et que Mèlie avêt fêt les côrnes a Pancouét, le sendeco.
Tot por un dês-mijorn, ils ant viu arrevar un vangle (trimardeur) avouéc un chapél rossèt et pouentu, des chôces de velu, des botes tant que sur les genolys, et una crossèta (canne) ferrâye. Ceti èstafiér trênâve aprés lui una béthye a grantes côrnes corbes, la barbèta u menton, des uelys rojos coment le diâbllo et que sentêt un son afreyox. Ére un coucheron (drôle d’oiseau) que vegnêt menar un bôc por les biquètes d’enchiéz nos. Il est alâ tot drêt vers la carrâye a Pancouét.
Pancouét et le Coucheron ant grantenèt pacheyê.
‒ Esth-il bon, ton bôc ? desêt Pancouét.
‒ S’il est bon ? fât le Coucheron (Originaire de la Glâne). Il est valyent coment un sendeco.
‒ Gouéro te nen vôs ? Mè fôt tè dere que nos ens galyârd pou d’argent en comena. Il y at dês ora doux ans que nos ens pas payê nouthron règent.
‒ Se cen vos arrange, dit le Coucheron, vos l’aréd a bon compto. Balyéde-mè cél pôl de toula dorâye que vire sur la dagne (flèche du clocher, beffroi) du mothiér. Change por change.
Pancouét s’est gratâ l’orelye. Jamés il arêt cru d’avêr un pariér bél bôc sen payér un crutse. Il dit u Coucheron :
‒ Èh ben tot est dét. Mas t’alrés mémo teriér bâs cél pôl. Mè, vôl pas m’en mècllar. Mas balye-tè a souen que le curâ tè vèyes pas.
Sur cen, Pancouét est yu aprés una botelye de brandevin de tuèsques et il at bu tant que u nuet avouéc son Coucheron.
Le lendeman, de grant matin, le Coucheron, dègagiê coment un sinjo, at grapelyê sur la dagne, il at dèguelyê ceti pôl, l’at betâ sur un charrèt et s’end est end alâ d’atot de la pârt de Pllana-Silva. Pancouét est alâ menar le bôc vers Nanèta, la dona a Mèlie, por le gouardar.
Outre le jorn, le curâ de Taraban, por savêr dês yô l’oura sofllâve, il at guegnê contre le mothiér et il at riscâ de chêre a rebedoul quand il at viu que le pôl ére la-vie. Quârques temps aprés, il at su que Pancouét avêt changiê le bél pôl du mothiér contre un bôc pour la comena.
Le curâ, qu’ére soul dês grant-temps des pouetes maniéres a Pancouét, est alâ a Bulo, tot contar u prèfèt et, le lendeman, doux gendârmes sont vegnêts, ils ant prês Pancouét u sôt du liét et l’ant menâ en prêson.


XXIX
Quand Pancouét est yu prês per les gendârmes, Mèlie est sobrâye rêda et el at pas dét un mot. Por pas sobrar solèta avouéc le bouèbelèt et Prelingôt, le garçon, el est alâye lé-vers vers sa dona, la vielye Nanèta, por la fére a venir avouéc lyé. Nanèta at portâ cé-vers sa roba carnâye, la pila rossèta, ses botes de lana, el at dènuâ le bôc et el est vegnête sè tenir avouéc Mèlie.
Les gens, per le velâjo, ant fêt prod de sècta sur le pouro sendeco, mas cen s’est arrèthâ dês le jorn que Mèlie at fotu doves bônes ècllatâyes sur les potes u Bot, que tapagiêve devant le mothiér, una demenge dês les vépres.
Xandrelèt vegnêt matin et nuet por arriar les vaches et encochiér la pâthura.
La poura Mèlie savêt pas coment s’en dèfére de cél puerc de Prelingôt que Pancouét avêt acoventâ por garçon. El at cudiê lui dere que povêt prod modar, que le lèssiêve alar quand vodrêt, Prelingôt n’entendêt ren. Fasêt fenamente ren que de dromir et de megiér. Dês le matin u nuet, galufrâve tot cen que povêt acrochiér, nèteyêve très-tot, Mèlie trovâve jamés ren dens ses potèts et dens ses catèles. Mèlie, dura, lui at sucrâ la sopa, salâ le câfè nêr, balyê des râves goèches (gâtées), lui at fêt a megiér oncora plles mâl que por les puercs, ma cen at ren fêt. Prelingôt megiêve tot, le bacon et la couèna, le bon et le crouyo, trossâve les ôs avouéc les dêgts por suciér la muola. Mèlie avêt que pouere que megiésse le bouèbelèt. Coment s’en dèfére de cela poueta béthye d’homo ?
Un de-vers-le-nuet que Prelingôt ronfllâve dens son liét, Mèlie est alâye aprés le bôc, l’at menâ tot de dox amont les ègrâs, l’at fêt a passar dens la chambrèta a Prelingôt et le lui at nuâ a la chamba de son liét, pués el est re salyête sen fére de la sècta.
Per vers la mi-nuét, Prelingôt s’est apèrçu que le secosont (secoront). Il at aouyu bèsalar de-couthe lui. S’est levâ et il at atâthâ tant que qu’il at betâ la man sur una poueta béthye pèlosa encornâye, que tresêt doux uelys rojos. Prelingôt at comprês qu’il y avêt le diâbllo dens son pêlyo. Il at regèrgelyê (frissonné) de pouere. Il at enfelâ ses chôces sen ôsar sofllar, il at betâ ses sôques et il at sôtâ fôr per la fenéthra. L’ant pas re viu. Mas l’ôtr’hièr, Grelèt l’at recontrâ a la fêre de Romont, que chargiêve sur un char, tot solèt, una lôrda goena de doux quintâls. 


XXX
Pancouét est sobrâ u tôrn de três senanes en prêson. L’ont lèssiê corre por fornir, un viâjo qu’ils ant yu viu qu’ére plles béthye que crouyo, mas il est yu bâs de sendeco, per l’amôr qu’on pôt pas més éthre conseliér et sendeco quand on est yu cotâ.
A sa pllace, ils ant betâ Tobie.
Pancouét est re vegnêt enchiéz lui un de-vers-le-nuet, quand comenciêve ja a borneyér. Alâve tot gonfllo, s’arrèthâve por devesar tot fèrmo et remodâve un trot plles luen.
S’est arrèthâ por bêre un vèrrelèt, vers Darbon, u cabarèt, mas nion lui at ren dét, lui at falyu s’assetar a na coche, mâre-solèt et sè dèpachiér de modar, jouyox de retrovar Mèlie et le bouèbelèt et de redromir u chôd.
En arrevent enchiéz lui, u pêlyo, il at nion viu que la vielye Nanèta, assetâye sur le fornél que taconâve des pialèts.
‒ Et Mèlie ? at fêt Pancouét.
‒ El est la-vie, at dét Nanèta.
Pancouét est chesêt assetâ sur un èscabél.
Nanèta, coment il at pu, at èxplicâ a Pancouét que Mèlie, sen ren dere, ére modâye tot por un jorn, avouéc le bouèbelèt et que nion savêt yô qu’ére alâye. La poura Nanèta ére sobrâye solèta, avouéc le bôc. Xandrelèt ére asse-ben la-vie, et il est Le Bot que vegnêt arriar les vaches et abrevar les mojons. 
Sur cen, Tobie est arrevâ, balyér la bôna nuet a son vielyo Pancouét.
Pancouét, les uelys tot gonfllos, gemotâve, lulâve, bramâve, bavâve, senupâve, s’èthrangllâve de pllorar.
‒ Il est tot-pariér ja prod-matiére, que desêt, d’éthre yu en prêson por avêr porviu un bon bôc sen ren côthar a la comena et d’éthre bâs de sendeco por éthre yu trop bon. Ma Mèlie ! Ma galèsa Mèlie, ma grâciosa, tant avegnenta, porquè que m’at pllantâ ?
‒ On sât galyârd, at dét Tobie. Avouéc les femèles, t’és jamés sûr de ren.
‒ Mè crèyo, at dét Pancouét, qu’el est vegnête cura subitament. Sen cen, serêt pas modâye.
‒ Atend adés, at fêt Tobie, se per hasârd vint oncora un boconèt plles cura, el at bél revenir.




Chapitre XXXI, page 179.

A tzô pou, Pancuet ché rébetao à chon travô, ma l'hommo iré galiao akuathrao.
A châ pou, Pancouét s'est rebetâ a son travâly, mas l'homo ére galyârd acouathrâ.
Peu à peu, Pancuet s'est remis à son travail, mais l'homme était complètement écrasé. 

 tzô : du lat. CATA (d'origine grecque), bien représenté en oc, en francoprovençal et en français régional sous la forme cha ; on a surtout deux formes : a châ pou  "peu à peu, petit à petit", et a châ yon, doux…  "un à un, deux à deux…".

Fajai outoua dé ché bithé, ariaové, fémaové, épantchivé la courtena, allaové colao quemin
Fasêt u tôrn de ses béthyes, arriâve, femâve, èpanchiêve la cortena, alâve colar coment
Il s'occupait de ses bêtes, trayait, fumait, étendait le fumier, allait couler (le lait) comme

dévan, ma l'avi rin mé go à rin. Nannetta l'a cudyi li fére di bouné pilao, dou
devant, mas il avêt ren més gôt a ren. Nanèta at cudiê lui fére de bônes pélâs, du
avant, mais il n'avait plus goût à rien. Anne a essayé de lui faire de bonnes omelettes, du

kugnu ou vin cuet, dou papet i chenetz, dou ruthi dé kounelet, de la tzai coujenaoye, 
quegnou u vin couét, du papèt ux senèches, du ruthi de counelèt, de la chèrn cusenâye,
gâteau au vin cuit, de la compote de pommes séchées, du rôti de lapin, de la viande cuisinée, 

ma rin dé chin pachaové avô, tô l'avai crouyo got, tantié ou béton cuet à la fornaletta,
mas ren de cen passâve avâl, tot avêt crouyo gôt, tant qu'u beton couét a la fornalèta,
mais rien de cela ne descendait, tout avait mauvais goût, jusqu'au colostrum cuit au fourneau,

 béton : lait de colostrum, et plat préparé avec ce lait.
fornaletta : espace dans le fourneau en molasse, servant de chauffe-plat.

que Pancuet l'amaové tant.
que Pancouét amâve tant.
que Pancuet aimait tant.

Pancuet allaové in bao, i trinaové, ché léchivé allao. La mityi dou tin, iré plyantao contre le
Pancouét alâve en bâs, il trênâve, sè lèssiêve alar. La mêtiêt du temps, ére pllantâ contre le
Pancuet baissait, il traînait, se laissait aller. La moitié du temps, il était planté contre le

dyintzet, à la fenithra de l'othô, que baillyé chu le tzemin, po vuityi che Mélie réviniai
guinchèt, a la fenéthra de l'hothâl, que balye sur le chemin, por gouétiér se Mèlie revegnêt 
vantail, à la fenêtre de la maison, qui donne sur le chemin, pour regarder si Amélie revenait

avui le bouébelet. Ma lé dzoa, lé chenanné pachaovan, et Pancuet iré adi to cholet.
avouéc le bouèbelèt. Mas les jorns, les senanes passâvont, et Pancouét ére adés tot solèt.
avec le petit enfant. Mais les jours, les semaines passaient, et Pancuet était toujours tout seul.

 bouébelet : venu de l'alémanique Buob "garçon" (allemand Bube), le mot bouèbo, -a s'est imposé dans toute la Suisse romande et même en Savoie, dans le Jura français et la région de Pontarlier ; il signifie "garçon (et fille au féminin), fils, valet", mais ici nous avons un diminutif qui est un peu plus rare.

On matin, l'a pao pu haut et ché pao rélévao. No l'an interrao l'ôtri.
Un matin, il at pas pu hôt et s'est pas relevâ. Nos l'ens entèrrâ l'ôtr'hiêr.
Un matin, il n'a pas pu se lever et ne s'en s'est pas remis. Nous l'avons enterré l'autre jour.

  l'ôtri : littéral. "l'autre hier".

L'é pao po dre, no l'y an fai on bi l'interrémin. Guchte, Tobi, Le Bot, Grelet 
Il est pas por dere, nos lui ens fêt un bél entèrrement. Guste, Tobie, Le Bot, Grelèt 
C'est pas pour dire, nous lui avons fait un bel enterrement. Auguste, Tobie, Le Bot, Grelet

Tiéno, no j'iran tréti inke. Apri, no j'an fait, vè Derbon, ouna tampôna que l'a 
Tièno, nos érens très-tués inque. Aprés, nos ens fêt, vers Darbon, una tampôna qu'el at 
Etienne, nous étions tous là. Après, nous avons fait, chez Derbon, une débauche qui a

 tampôna : le mot souligne bien le caractère déplacé, injurieux, de cette "goguette".



dourao tyindzé dzoa.
durâ quinge jorns.
duré quinze jours.

Nouthré muao, no lé betin à ouna galéja plyathe, d'amon dou mohyi, on bocon chu le
Nouthros môrts, nos les betens a una galèsa pllace, d'amont du mothiér, un bocon sur le
Nos morts, nous les mettons dans un lieu agréable, au-dessus de l'église, un peu sur la 

haut. L'an dé l'ai, dou chélà, ouna balla yuva et di tzardzignolet que tzanton din lé
hôt. Ils ont de l'êr, du solely, una bèla viua et des chardegnolèts que chantont dens les
hauteur. Ils ont de l'air, du soleil, une belle vue et des chardonnerets qui chantent dans les

 haut : dans plusieurs parlers romands (fribourgeois et valaisans surtout), il existe un phonème /h/ qui a une réalisation proche de celle de l'allemand. Dans le fribourgeois, il dérive soit du groupe latin -ST- soit du groupe secondaire sl- (en particulier pour les démonstratifs, comme pour le mot hou "ceux"), soit de l'aspiration germanique surtout pour le mot hôt, aspiration que l'on entend parfois dans le canton, réalisée dans le mot français haut, prononcé [ho].

brantzé. Pancuet, le chindique, dutin que vikechai, l'avi aviji dé dre : "No j'an 
branches. Pancouét, le sendeco, du temps que viquessêt, il avêt avisiê de dére : "Nos ens 
branches. Pancuet, le syndic, du temps qu'il vivait, avait l'habitude de dire : "Nous avons

on rido bi chimetiéro, din nouthra parotze. Du le tin que no l'y betin di dzin, 
un rudo bél cemetiéro, dens noutra paroche. Dês le temps que nos y betens des gens, 
un bien beau cimetière, dans notre paroisse. Depuis le temps que nous y mettons des gens,

djamé nion ché plyaint, tank'ora, et nion l'a démandao à challyi."
jamés nion s'est pllent, tant qu'ora, et nion il at demandâ a salyir."
jamais personne ne s'est plaint, jusqu'à maintenant, et personne n'a demandé à sortir."

Ora l'é achebin lé, to trantyillo, déjo ouna crai bliantze, iô que l'an marquao, in 
Ora il est asse-ben lé, tot tranquilo, desot una crouèx bllanche, yô qu'ils ont marcâ, en 
Maintenant il est là aussi, tout tranquille, sous une croix blanche, où l'on a marqué, en

lettré doraoyé, diuchto chon nom :
lètres dorâyes, justo son nom :
lettres dorées, juste son nom :

PANCOUÉT



53 Le curâ, la sèrventa et le chat
Nouthron curâ de Taraban est pas un que chèrche des nuèses, qu’acute les cancans ux vielyes piôrnes (geignardes), que s’emmèclle de cen ux gens, sûr pas. Nos lèsse ben tranquilos, galès d’atot les enfants et dipuste ren por dere. Nos, nos govèrnens nouthres armalyes, nos vans u bouesc, nos èpanchens la cortena, nos lesetont (épanchons du lisier), nos pacheyens, nos terens en-ant les feyes, les velons (jouenos véls) et les bouèbos ; lui, il recôrde tot le jorn dens des lévros, conche (salit) du papiér, liét du latin a travèrs de ses berécllos, il est plles sovent dens les nioles que ôtra pârt. Il est d’ense que vat ben.
L’ôtro jorn, sa sèrventa, la vielye Mèlanie, ére per l’hothâl que fasêt dês bubes por emprendre le fuè et fére a gôtar.
Gouéte-inque pas la chata rimâye que sè gilye per la bète de la pôrta, crâque sur l’enrechior, mege le lendiôl et lèsse que le pouenteru (brochette), gllâfe le bacon, lèsse que la couèna.
Quand Mèlanie s’est reveriêe, ren més que le chat que s’ensôvâve en sè lèchient les potes. Charopa de béthye !
Què fére ? Arrevâve mi-jorn. 
Le curâ, u petit pêlyo, il avêt le nâs pllantâ dens ses grimouères.
Una valyenta vouarba aprés, quand el at yu prod musâ, Mèlanie pâsse la tétha per la pôrta et fât :
« Monsior, venéde bêre le câfè nêr, il at grant-temps que l’é vèrsâ, vint tot bèdo (tiède).
‒ Mas, dit le curâ, y’é pas gôtâ.
‒ Que si sé, dit Mèlanie, vos éd gôtâ sen fére entencion, vos érâd dens la lena. Inque le résto du lendiôl et du bacon. »
Le curâ at bu sa tâssa et vat balyér un tôrn u cortil. Vint a passar le Doyen de Lé-d’Avâl (Bellechasse), que dit u nouthro :
‒ Inque un qu’il at ben gôtâ, pas veré ?
‒ Ben que diont », rèpond nouthron curâ.

